
2015. 

Structura tezei: introducere, trei capitole, concluzii generale și recomandări, bibliografie din 
175 titluri, 126 pagini (text de bază), declarația privind asumarea răspunderii, CV-ul autorului. 
Cuvinte-cheie: artă poetică, etic, estetic, reabilitarea tradiției, orfic, mesianic, generaţia 
şaizecistă, modele poetice, ideologie totalitară, dogmă, individualitate artistică. 

Domeniul de studiu: Literatura română. 

Scopul şi obiectivele: Scopul investigaţiei este analiza artelor poetice apărute în anii '50-'60 cu 
accent pe evidenţierea mijloacelor de reabilitare a „eticului” şi a „esteticului” literar. 


Obiectivele urmărite sunt: 


atestarea şi descifrarea factorilor de rezistență prin cultură; 
- evidenţierea efortului scriitorilor basarabeni de a ancora literatura autohtonă în cea 
națională şi universală; 
- interpretarea programului estetic valorificat într-o perioadă literară controversată, 
dominată de normele dogmei; 
- sesizarea rolului artelor poetice în definirea căutărilor novatoare ale poeziei autohtone; 
- identificarea atitudinii lirice a scriitorilor reprezentativi ai epocii literare șaizeciste și 
urmărirea traiectoriilor de evoluţie a eului poetic. 
Noutatea și originalitatea ştiinţifică rezidă în abordarea într-o nouă optică a artelor poetice 
semnate de scriitorii şaizecişti din Basarabia într-o cercetare actualizată şi sistematizată. Este 
probat efortul generaţiei lui Gr. Vieru şi L. Damian de a reorienta evoluţia discursului liric de la 
expresia de factură pașoptistă la cea modernă. 
Problema științifică importantă soluţionată constă în elucidarea procesului de reabilitare a 
poeziei postbelice basarabene prin definirea crezului artistic al generației şaizeciste, fapt care a 
contribuit la relevarea valorilor eticului şi ale esteticului într-o literatură clişeizată de restricțiile 
ideologice. 
Importanţa teoretică și valoarea aplicativă a tezei. Lucrarea este orientată către cei interesaţi 
de istoria și teoria literară, fiind axată pe determinarea aspectului subversiv al liricii postbelice 
basarabene. Tezele propuse ar putea constitui un curs asupra metamorfozelor poeziei basarabene. 
Implimentarea rezultatelor ştiinţifice. Rezultatele demersului au fost implementate la 
elaborarea  comunicărilor ştiinţifice prezentate în cadrul unor conferințe naţionale și 


internaționale. 

e revealing of basarabian writers effort to anchor our literature in the national and universal 
one; 
e analysis of the aesthetic program improved in a controversial literary period, dominated 
by dogmatic precepts; 


e assessment of arts ofpoetry's role in defining the innnovative research of native poetry; 


identification of lyrical attitude of representative writers of 60th literary period and 
following the way of poetical character’s evolution. 

The scientific novelty and originality of the work comes from a new approach to arts of poetry 
written by 60's generation of poets in an updated and systematized research. It presents our 
literature attempts to redirect poetry’s evolution from traditional lyrical expression to the modern 
one. 

The scientific solved problem consists in elucidating the process of basarabian post-war poetry 
rehabilitation through defining the 60's generation artistic belief fact that contributed to 
revealing ethic and aesthetic values in a literature inhibited by ideological restrictions. 

The theoretical significance and applied value. The research is addressed those interested in 
history and literary theory, being centred on determing the subversive aspect of basarabian post- 
war lyrics. The thesises could constitute a course about changes of bassarabian poetry. 

The implementation of scientific results. The research results were implemented in the 


elaboration of scientifical reports presented in national and international conferences. 


INTRODUCERE 


Actualitatea şi importanţa problemei abordate 

Polemica de creaţie dintre tradiționalişti şi moderniști / postmodernişti se desfășoară sub 
semnul luptei dintre vechi şi nou și are de la '90 încoace o importanță decisivă în afirmarea 
concepțiilor artistice despre statutul poetului şi al poeziei. Anume în etapele de cotitură ale vieții 
unei societăți se acutizează conflictul în jurul definirii sau precizării anumitor accepții sau 
implicaţii ale conceptelor de etic şi estetic. Pentru a înțelege mai bine actualitatea literară, bătălia 
canonică din ultimii ani, disputele stânjenitoare de genul celor dilematice cu privire la 
revalorificarea şi reinterpretarea patrimoniului spiritual începând, paradoxal, cu Mihai Eminescu, 
marele poet naţional, până la Grigore Vieru, dar și mai încoace, este necesar şi foarte oportun să 
apelăm la trecutul nostru literar. 

Evoluţia literară din ultimele două-trei decenii, în spațiul dintre Nistru şi Prut, are mai 
multe similitudini de diferit ordin cu o altă etapă de tranziție supranumită dezghețul hrușciovian. 
Democratizarea societăţii, desprinderea scriitorilor de vechile mentalități, mai bine spus, reflexul 
literar al acestui fenomen, de altfel cu un pronunţat caracter eclectic, se manifestă în formă 
esențializată, înainte de toate, în artele poetice, în care se face mai evidentă debarasarea de 
dogmele obsedantului deceniu, de preceptele proletcultiste. 

Schimbarea de paradigmă în poezia de azi are mai multe afinități cu metamorfozele dintr- 
o altă etapă controversată a poeziei postbelice din Republica Moldova, marcată de reabilitarea 
esteticului, o etapă de căutări febrile a unor noi modele pe care șaizeciştii basarabeni le 
descoperă la Lucian Blaga, Tudor Arghezi, George Bacovia, lon Barbu. Contribuţia generaţiei 
literare a lui Grigore Vieru şi Liviu Damian în reconsiderarea valorilor etice şi estetice și 
reorientarea liricii autohtone spre modernitate, conectarea ei la marele flux al literaturii române 
şi revenirea dificilă la matricea spirituală oferă un bogat material factologic în conştientizarea și 
afirmarea noilor valori estetice, a noului concept de poezie. În acest sens, alegerea temei este 
dictată de necesitatea ilustrării fenomenului de tranziție de la un sistem de valori la altul, de aici 
şi oportunitatea unei perspective pe cât posibil exhaustivă asupra evoluţiei literaturii postbelice 
autohtone. 

„Artele poetice”, apărute în literatura basarabeană din anii '50-'60, contrar modelor 
dominante în poezia universală de la Baudelaire încoace, încercau foarte timid să conştientizeze 
imperativul „arderii etapelor”, necesitatea aderării la idealurile poeziei „luptei cu inerția” a lui 
Nicolae Labiş, a neomoderniştilor Nichita Stănescu şi Marin Sorescu, pe de o parte, dar şi a 
„poeziei de estradă” a lui Evgheni Evtuşenko, Andrei Voznesensky sau Vladimir Vâsoțki, pe de 
altă parte. lată de ce creaţia generaţiei lui Gr. Vieru şi L. Damian trebuie concepută într-un plan 


mult mai larg decât s-a întreprins până acum. 


Unul dintre obiectivele propuse este reevaluarea creației şaizeciste din perspectiva 
integrării în contextul general românesc. Am ales ca punct de reper artele poetice ale 
reprezentanţilor de vază ai şaizecismului literar basarabean: Gr. Vieru, L. Damian, Gh. Vodă, D. 
Matcovschi, I. Vatamanu, A. Busuioc, V. Teleucă, accentuând aspectele variate, pe alocuri chiar 
contradictorii ale operei acestora. Încercând a descifra manifestul artistic al şaizeciştilor, uneori 
nu am putut face abstracție de „exigenţele timpului”, de restricțiile ideologice şi principiile 
realismului socialist, definitorii pentru literatura oportunistă, alteori, la analizele pe text am luat 
în calcul caracterul subversiv al naturii poeziei. 

Artele poetice ilustrează, în primul rând, întoarcerea poeziei la uneltele ei organice, 
fireşti, aplecarea creatorului asupra tradiției, concepute drept formă de recuperare a valorilor 
general-umane. Interesul sporit pentru literatura populară, veneraţia clasicilor devine un bun 
prilej de detaşare de tematica socialistă dominantă. Valorificarea temelor, motivelor de sorginte 
folclorică: dorul (L. Deleanu), satul (N. Costenco), casa părintească (Gr. Vieru, D. Matcovschi), 
fântâna şi fântânarul (A. Lupan, V. Teleucă) devine o necesitate vitală. Acestea reprezintă 
primele însemne de revigorare a poeziei basarabene, constituind o treaptă importantă din traseul 
sinuos de, în expresia lui Mihai Cimpoi, întoarcere la izvoare. 

Esenţial, însă, e ca hotarul dintre explorarea motivelor de sorginte folclorică și căderea în 
semănătorism să fie delimitat tranșant. Excesul de sinceritate periclitează firescul și originalitatea 
discursului liric. Această lacună a poeziei este condamnată cu exigenţă de L. Blaga: „Dacă lirica 
sinceră, directă şi pasionată ar fi adevărata poezie, atunci mugetul cerbilor, în anumite ceasuri ale 
toamnei, ar face de prisos toate antologiile” [apud 114, p. 94]. Un alt reformator al liricii 
româneşti, I. Barbu, identifică poezia sinceră cu poezia leneșă [apud 114, p.95]. Uneori suntem 
mai puțin exigenți evaluând contextual predilecția scriitorilor basarabeni pentru expresia 
folclorică. 

O altă coordonată importantă ce relevă tentativa poeţilor de a se desprinde de banalul 
meschin, din mizeria existențială dominantă într-un stat totalitar, este poezia cosmosului, 
specifică pentru literatura apărută în a doua jumătate a deceniului al şaselea. Platitudinea, 
liniaritatea definitorii discursului literar în deceniul imediat postbelic cedează ritmului alert, 
dorului de libertate, aspirațiilor romantice. În literatura sub comunism, atât poezia de factură 
folclorică, cât şi cea romantică, a depărtărilor celeste, reprezintă o formă de căutare a identității 
creatoare. Regăsirea numelui devine imboldul primordial în actul de creaţie. Scriitorul 
basarabean refuză să mai fie considerat parte a unui colectiv. Se desprinde din mase, își 


conştientizează individualitatea şi îşi rostește trepidant numele, mai mult în şoaptă, subtextual. 


w o oee 


Scopul şi obiectivele cercetării. Investigația are drept scop analiza artelor poetice 
apărute în anii '50-'60 cu accent pe evidențierea mijloacelor de reabilitare a eticului şi a 
esteticului literar. 

Pentru a decela și a identifica aparențele și esențele metamorfozelor poeziei, am încercat 
să ilustrăm panoramic schimbarea criteriului de poeticitate, revizuirea sistemului de convenții 
poetice, a sistemului de imagini, modificarea statutului eului poetic. Din aceste considerente am 
insistat pe descifrarea simbolisticii poeziei basarabene, punctându-i traiectoriile de evoluție, am 
dezvăluit subversivitatea expresiei, fuziunea tradiționalului cu modernul. Identificarea şi 
interpretarea artelor poetice, semnate de același autor, în limitele a două decenii ('50-'70), oferă 
oportunitatea de a estima nu numai evoluția artistică a scriitorului, dar și a nuanța specificul 
epocii literare. 

Obiectivele de bază urmărite în procesul cercetării sunt: 

- atestarea şi descifrarea factorilor de rezistență prin cultură; 

- evidenţierea efortului scriitorilor basarabeni de a ancora literatura autohtonă în cea 
națională şi universală; 

- interpretarea programului estetic valorificat într-o perioadă literară controversată, 
dominată de normele dogmei; 

- sesizarea rolului artelor poetice în definirea căutărilor novatoare ale poeziei autohtone; 

- identificarea atitudinii lirice a scriitorilor reprezentativi ai epocii literare șaizeciste și 
urmărirea traiectoriilor de evoluţie a eului poetic. 

Suportul metodologic şi teoretico-ştiinţific. Literatura reprezintă domeniul de cercetare 
în care fuzionează perfect arta cu aspecte ale științelor exacte. Această coordonată definitorie 
determină opțiunea pentru o anumită metodă de cercetare. O perspectivă panoramică asupra 
peisajului literar din Basarabia anilor '50-'70 este posibilă doar în condiția examinării 
contextului politic, cultural specific perioadei date. Este un imperativ realizabil, în primul rând, 
prin utilizarea metodelor logice generale de cunoaştere ştiinţifică, a metodelor de culegere şi 
interpretare a datelor, fiind urmate de cele istorică şi structural - funcţională de cercetare. Se 
impune nu doar colectarea informaţiei despre realitățile sociale dominante în Basarabia 
postbelică, dar şi analiza minuțioasă a repercusiunilor acestora asupra dezvoltării culturii, în 
general și, îndeosebi, a literaturii. 

Analiza în diacronie a evenimentelor ne oferă posibilitatea să observăm traiectul liricii 
postbelice de la expresia plată, dogmatică specifică poeziei anilor '50, la una evoluată 
(desemnând primele însemne ale reabilitării estetice) la mijlocul deceniului al şaptelea, marcând 
ŞI apariția generației ochiului al treilea. Sunt momentele istorice în care se profilează tendinţa 


basarabenilor de a se integra în peisajul cultural românesc. 

Accentul este plasat pe metodele longitudinale de cercetare științifică. Sunt analizate nu 
artele poetice apărute într-o anume perioadă, ci evoluţia scrisului din primul deceniu postbelic 
(când artă este ghidată de principiul etic) până la afirmarea generației lui N. Dabija (reabilitarea 
esteticului este în plină manifestare). Evidenţiind aspectele definitorii ale creaţiei unui anumit 
scriitor, apelăm la conceptele criticii tematiste, la metoda analizei structurale şi stilistice. Am 
interpretat textul atât la nivelul fondului semnificativ, cât şi la cel al formei, structurii. 

Depistarea procedeelor stilistice implică şi descifrarea mesajului acestora. Analiza 
fiecărei secvențe a operei reprezintă o problemă a cărei soluționare facilitează procesul de 
comprehensiune, denotând mesajul întregului text (în cazul disertaţiei noastre este vorba despre 
reliefarea crezului artistic al poetului). 

Studiul unui aspect specific al liricii postbelice autohtone este posibil prin utilizarea 
metodelor interpretative, de comparaţie, analogie, în unele situaţii chiar și a fluxului de idei. 
Problema abordată în paginile tezei de față este elucidată prin analiza unor culegeri de poezie 
apărute în anii '50-'60, care au constituit sursele bibliografice de bază: „Iarba fiarelor” [118] de 
G. Meniuc; „La ruptul apelor” [143] de V. Teleucă; „Cartea dorului” [81] de L. Deleanu; 
„Chemarea stelelor” [104] de E. Loteanu; „Darul fecioarei” [77] şi „Sânt verb” [78] de L. 
Damian; „Monologuri” [158] de I. Vatamanu; „Numele tău” [160] de Gr. Vieru, „Aripi pentru 
Manole” [169] de Gh. Vodă. 

Noutatea științifică a rezultatelor obținute rezidă în abordarea într-o nouă optică a 
artelor poetice semnate de scriitorii şaizecişti din Basarabia într-o cercetare actualizată și 
sistematizată. Este probat efortul generaţiei lui Gr. Vieru şi L. Damian de a reorienta evoluția 
discursului liric de la expresia de factură pașoptistă la cea modernă. 

Studiul „Arte poetice în poezia postbelică din Republica Moldova (reabilitarea 
esteticului)” argumentează rolul concepțiilor poetice în reliefarea programului de creaţie al 
generaţiei şaizeciste, afirmate în contextul unei societăţi inhibate în toate sferele de restricțiile 
dogmei. Se pune accent pe analiza limbajului poetic, a procedeelor stilistice, strategiilor care 
determină caracterul „subversiv” al poeziei sentimentului național, a rezistenței prin cultură. 

Problema științifică importantă soluţionată constă în elucidarea procesului de reabilitare 
a poeziei postbelice basarabene prin definirea crezului artistic al generației şaizeciste, fapt care a 
contribuit la relevarea valorilor eticului şi ale esteticului într-o literatură clişeizată de restricțiile 
ideologice. 

Rezultatele ştiinţifice principale înaintate spre susţinere ilustrează o perspectivă nouă 
de abordare şi interpretare a liricii șaizeciste, propun o viziune asupra artei poetice ca expresie a 


rezistenţei manifestate de lirica basarabeană în regimul totalitar. 

1. Poezia postbelică basarabeană necesită o abordare în contextul socio-politic al epocii. 
Subversivitatea expresiei devine dimensiunea definitorie a literaturii acestei perioade. 

2. Generaţia şaizecistă renunţă la narativitatea specifică textelor proletcultiste şi optează pentru 
lirism (sugestie, reflexivitate, intimism). Anume lirismul în creaţia lui A. Busuioc, L. Damian, V. 
Teleucă marchează începuturile modernismului în poezia basarabeană. 

3. În arta poetică şaizecistă sunt reliefate noi ipostaze ale creatorului. Natura mesianică, rolul de 
tribun al poporului, profet (asumat de scriitorul basarabean în anii '50) nu sunt suficiente pentru 
a exprima complexitatea și profunzimea firii artistice. Imaginea poetului este întregită de 
ipostaza orfică şi reflexivă. 

4. Poeţii basarabeni ating modelul estetic prin filiera eticului. Interesul pentru valorile tradiției, 
veneraţia clasicilor probează coordonata profund educativă a textelor lirice şaizeciste. 

5. Scriitorii şaizecişti recuperează valorile interbelicului şi tind spre revenirea la matricea 
românească şi reabilitarea esteticului. 

Importanţa teoretică şi valoarea aplicativă a tezei. Lucrarea este orientată către 
cercetătorii istoriei şi teoriei literare şi ar putea constitui un suport teoretico-practic pentru 
compilarea materialelor la anumite cursuri universitare, propunând o metodologie de cercetare a 
poeziei şaizecite bazate pe analiza structurală, tematică și ideatică a artelor poetice apărute în 
primele decenii postbelice. Studiul este axat pe determinarea aspectului subversiv al liricii 
postbelice basarabene. Artele poetice sunt analizate contextual, raportate fiind la climatul social, 
cultural, literar şi la procesele de reabilitare artistică caracteristice perioadei date: sporirea 
interesului pentru expresia intelectualizată, cultivarea sugestiei, revenirea la tradiție. Aceste 
aspecte au determinat specificul artelor poetice, al modului în care evoluează concepția 
scriitorilor despre artă, conştiinţa lor estetică. 

Am remarcat efortul şaizeciştilor de a redirecționa cursul de evoluţie a liricii basarabene 
din albia artificiului proletcultist în cea a frumosului. Amalgamul de arte poetice apărute în cele 
două decenii imediat postbelice cristalizează crezul artistic al unei generaţii de reformatori care 
au fundamentat procesul de reabilitare estetică a poeziei consolidat abia odată cu afirmarea 
şaptezeciştilor. 

Aprobarea rezultatelor tezei. Rezultatele tezei au fost aprobate în cadrul sectorului de 
Literatură contemporană al Academiei de Științe a Moldovei. Tezele cercetării au fost publicate 
în 9 lucrări. Dintre acestea menţionăm un articol apărut în revista „Metaliteratura”, unul în 
„Limba Română”, trei în „Philologia”, două în culegeri ale materialelor prezentate în cadrul 
conferințelor internaționale: Simpozionul ştiinţific cu participare internațională, PROBLEME 
ACTUALE DE LINGVISTICĂ, In memoriam: acad. Nicolae Corlăteanu, 100 de ani de la 


naștere. Chişinău, 15-16 mai 2015; Colocviul Internaţional de Ştiinţe ale Limbajului „Eugeniu 

Coşeriu” (Cernăuţi — Suceava — Chişinău). Ediţia a XII-a. Lingvistică Integrală — Multilingvism 
— Discurs Literar, care îşi va desfăşura lucrările în perioada 19-21 septembrie 2013 la 
Universitatea Naţională „Yurii Fedkovici”, Cernăuţi, Ucraina. 

Investigația s-a concretizat şi în comunicările ținute în cadrul Colocviului naţional cu 
participare internaţională Filologia Modernă: realizări şi perspective în context european (două 
ediții: 2012 şi 2013). 

Sumarul compartimentelor tezei. Lucrarea cuprinde o introducere, trei capitole, 
concluzii şi recomandări, declaraţia privind asumarea răspunderii, CV-ul autorului. 

În Introducere este demonstrată actualitatea temei de cercetare. Sunt enunțate 
obiectivele cercetării, se conturează valoarea teoretică şi practică a studiului științific. 

Capitolul 1, Poetica liricii şaizeciste în viziunea criticii literare, vizează istoricul 
problemei, fiind axat pe prezentarea şi analiza receptării în epocă a artelor poetice. Surprindem o 
evoluţie constantă a acestora ce denotă reevaluarea conceptului de poet și poezie în epoca 
postbelică, natural, cu precădere în anii '60. Critica literară este receptivă la schimbările de 
viziune, la tendinţele de modernizare a liricii autohtone. Alternarea „exploziilor de libertate” cu 
„aspre lecţii de pedagogie ideologică” ce defineşte peisajul literar basarabean determină şi 
complexitatea interpretărilor exegetice. Rolul poetului şi al artei sale e puternic subminat în 
societatea comunistă. Noul sistem axiologic, impus forțat în cultura autohtonă, duce la 
şablonizarea procesului literar. Nume critice cu rezonanță în epocă, precum R. Portnoi, Z. 
Săpunaru sau B. Rabii, în spiritul exigenţei partinice, consideră căutările romanticilor şaizeciști 
nocive pentru claritatea discursului liric. Subiectivă este şi atitudinea Elizei Botezatu, care 
califică poezia tinerilor romantici, fără excepţie, drept meditativă. 

O deviere vădită de la preceptele exegezei comuniste de interpretare a fenomenului liric 
autohton este remarcată abia după anii '90. M. Cimpoi, Th. Codreanu, A. Țurcanu, A. Bantoş, 
Al. Burlacu, T. Roșca, N. Leahu etc. reuşesc să redirecționeze evoluția demersului critic 
autohton din zona istorico-științifică în cea a esteticului. Critica literară post sovietică optează 
pentru o abordare obiectivă a fenomenului literar şaizecist. Eliberat de restricțiile cenzurii de stat 
şi de preceptele dogmatice, demersul critic contemporan se fundamentează pe valorificarea 
principiului estetic în artă. 

Capitolul 2, Artele poetice ca asumare a tradiţiilor naţionale şi expresie a firescului, 
prezintă traiectul literaturii basarabene spre eliberarea din cătuşele dogmei socialiste. Procesul de 
deșablonizare, de deideologizare a discursului liric autohton este iniţiat în a doua jumătate a 
deceniului al cincilea şi se cristalizează abia odată cu manifestarea generației ochiului al treilea. 
Un imbold pentru reconsiderarea conceptului de poet şi poezie a reprezentat, fără îndoială, 


climatul socio-politic şi cultural dominant în epocă. Avalanşa artelor poetice în literatura 

şaizecistă traduce tendința de detaşare de tematica socialistă. Scriitorii încearcă să ocolească 
rigorile impuse de cenzura comunistă prin cultivarea motivelor de sorginte folclorică. 
Simbolistica populară, elementele de mitologie națională denotă importante momente de refugiu 
şi reculegere, când poetul basarabean se retrage în patria mică (Gh. Vodă), în microuniversul 
casei părinteşti, al satului, al acelor spaţii sacre ce asigură confort psihologic. 

Sunt analizate artele poetice reprezentative pentru realizarea unei perspective exhaustive 
asupra tabloului liric basarabean ce denotă complexitatea ipostazelor creatoare în epoca marilor 
avânturi şi dezamăgiri. Poetul îşi asumă variate ipostaze: de la cea mesianică, pe linia lui O. 
Goga, militantă (indispensabilă în perioada de rezistență antitotalitară) la cea orfică (D. 
Matcovschi, Gr. Vieru) sau reflexivă (V. Teleucă, L. Damian). 

Capitolul 3, Esteticul ca libertate a imaginarului, este centrat pe reliefarea efortului 
promoției şaizeciste de a revigora poezia autohtonă. Sunt subliniate realizările obţinute în 
procesul de reevaluare a modelelor de expresie poetică şi constituire a unei formule lirice 
individuale. Procesul se cristalizează, abia la sfârşitul deceniului al şaptelea, în volumele 
„Numele tău” de Gr. Vieru şi „Sânt verb” de L. Damian, expresia perfectă a eliberării de 
stereotipurile ideologice totalitare. 

Cuvinte-cheie: artă poetică, etic, estetic, reabilitarea tradiției, orfic, mesianic, generaţia 


şaizecistă, modele poetice, ideologie totalitară, dogmă, individualitate artistică. 

1. POETICA LIRICII ŞAIZECISTE ÎN VIZIUNEA CRITICII LITERARE 
1.1].  „Șaizecismul” între optica dogmatică şi interpretarea estetică 


Poezia postbelică basarabeană, cea şaizecistă în mod special, prezintă un spectru larg de 
abordări şi interpretări ce derivă din specificul social, cultural, literar într-un regim totalitar. 
Pentru a surprinde și a evalua metamorfozele poeticii într-o perioadă istorică dominată de 
preceptele  dogmei socialiste este importantă sesizarea programului estetic cultivat. 
Conștientizarea atitudinii lirice a scriitorilor şaizecişti este indispensabilă unei evaluări obiective 
a efortului de deideologizare, de reabilitare a eficului şi a esteticului literar. Procesul s-a 
cristalizat în artele poetice menite să definească crezul artistic al unei generaţii literare şi să 
contureze reorientarea literaturii postbelice spre modernitate, spre redescoperirea valorilor 
naționale şi universale. Aspectele definitorii ale acestui proces îndelungat și anevoios au fost 
mereu în vizorul criticii literare şi continuă să reprezinte un subiect incitant de investigație. 

Epoca imediat postbelică a însemnat, în spațiul cultural de pe ambele maluri ale Prutului, o 
ruptură brutală, dramatică și totală cu tradiţiile literaturii interbelice. În primul deceniu de după 
război literatura s-a manifestat sub semnul supunerii totale regimului totalitar comunist. Fiece 
operă literară, indiferent de gen, venea să reflecte o imagine ideologizantă a realităților 
(preponderent sociale) din ţară. Calvarul prin care trecea Basarabia acestei epoci era camuflat în 
culori senine, de un idilism expres, în prim-plan fiind promovată o imagine utopică a statului 
modern. Transformările impuse de regimul sovietic erau orientate nu doar spre restructurarea 
societăţii, dar şi spre schimbarea mentalităţii maselor. Fenomenul de distrugere a conştiinţei 
naționale a fost un proces acerb şi dureros, care, mai târziu, a necesitat o perioadă îndelungată de 
convalescenţă şi revenire la normalitate. 

Literatura era concepută oficial, în această epocă a reformelor socialiste, ca un mijloc de 
transmisiune a principiilor ideologice ale partidului, denaturările vădindu-se cu pregnanță în 
poezie. „Era timpul când orice simbol, orice metaforă, orice aluzie la vreo semnificație adâncă a 
amănuntului sau detaliului artistic absolut inerente procesului de creaţie, erau întoarse pe toate 
părțile, ca nu cumva să ascundă idei, atitudini, îndemnuri periculoase din punct de vedere 
ideologic” [60, p. 27]. 

Odată cu dezgheţul hruşciovian, lirica basarabeană îşi deplasa lent accentele, încercând o 
depășire a angajamentelor proletcultiste. Universul artistic se centra în jurul unor simboluri cu 
încărcătură tradițională (satul, casa părintească, neamul), cu reveniri la uneltele primordiale ale 
poeziei. Natura fenomenului va fi specificată mai târziu de criticul A. Țurcanu în studiul 
„Resurecţia creativităţii”: „Este începutul unor eforturi desperate de ieșire a literaturii de sub 


stăpânirea opresantă a canoanelor ideologice, estetice totalitariste. Exploziile de libertate au 

alternat în continuare cu aspre lecţii de pedagogie ideologică. Stările de creativitate şi patosul de 
integrare în tradiția națională au fost subminate constant de agresivitatea imposturii și 
intransigenţa unor sârguincioşi veghetori ai culturii” [149, p. 69]. 

Artele poetice publicate în acești ani au avut un rol esenţial în descătuşarea genului liric. A 
defini rolul poetului și al creației sale într-o societate unde acesta e puternic subminat devine un 
act de curaj. Este şi un pretext pentru artistul încătuşat de restricții ideologice de a-și exterioriza 
universul lăuntric, trăirile, zbuciumul sufletesc. Un exemplu notoriu reprezintă celebra „Mea 
culpa” de A. Lupan. Această palidă pocăință, cum este adesea calificată în critica literară, 
reprezenta, totuşi, în epoca dominaţiei totale a dogmei totalitare un punct de referință, unul care a 
reorientat traseul de evoluţie al liricii postbelice autohtone şi a schimbat concepția despre 
menirea etică și estetică a artei şi a artistului. 

Mijloacele de supraviețuire la care apelează scriitorii se diferenţiază devenind cu fiecare 
deceniu mai eficiente şi mai elocvente. Excesul retoric, patetismul exagerat al expresiei specifice 
anilor '50 sunt înlocuite treptat de interiorizarea, individualizarea expresiei artistice. Scriitorii 
inițiază un proces de lichidare a îngrădirilor de creație şi de extindere a teritoriilor poetice. Jar 
patosul romantic de care se contaminează lirica acestei epoci reprezintă o formă a manifestării de 
libertate, o cale de a descoperi valori general umane, universale. Procesul de deideologizare a 
poeziei basarabene rămâne în continuare un subiect incitant de cercetare literară. Cu timpul, este 
adevărat, se atestă perspective critice diferite, deseori controversate, asupra șaizecismului 
basarabean. 

Tendinţele caracteristice etapei iniţiale a revigorării artistice au fost surprinse şi prezentate de 
cercetătorii V. Coroban și R. Portnoi. „Spre mijlocul anilor '50 îşi încep activitatea: S. Cibotaru, 
H. Corbu, E. Levit, I. Racul, I. Osadcenco. Dintre scriitorii în sfera publicisticii literare se 
manifestă activ: Em. Bucov, A. Lupan, B. Istru, G. Meniuc, I. Balţan, P. Cruceniuc, I. 
Cutcoveţehi. Prin străduința lor sunt elucidate diverse probleme ale procesului literar 
contemporan” [27, p. 201]. 

Analizând metodologia exegezei postbelice românești în studiul „Divanul criticii. 
Discursuri asupra metodei în critica românească postbelică” (2000), Oana Fotache observă: „La 
o privire de ansamblu, două direcții îşi împart spaţiul criticii românești în această perioadă: 
direcția estetică (cunoscută şi sub alte denumiri, după miza polemică aflată în joc: impresionistă, 
artistică, eclectică, subiectivă etc.) şi cea științifică (sau pozitivistă, analitică, raționalistă, 
impersonală etc.)” [94, p. 267]. Urmărim aceste două traiectorii de evoluţie (de la cea ştiinţifică 
la una preponderent estetică) a exegezei literare din anii '60 până în prezent şi în spaţiul literar 
autohton. Evident, cu necesarele corecţii de rigoare impuse de specificul unui dogmatist literar 


mai apăsat în fosta RSSM. 

Chiar la începuturi, R. Portnoi, prezență critică notabilă a epocii, propune o viziune 
panoramică asupra evoluţiei literaturii postbelice în „Articole critice” (1966). Criticul analizează 
dimensiunile specifice perioadei respective, subliniind predilecția poeţilor şaizecişti pentru 
expresia romantică. Afirmațiile sunt sprijinite de exemple elocvente din creația lui V. Teleucă 
(„La ruptul apelor”), A. Cibotaru („Ecoul gliei”), E. Loteanu („Zbucium”, „Chemarea stelelor”), 
A. Busuioc („Dor”) ş.a. În atenţia criticului sunt şi realizările scriitorilor şi lacunele cauzate de 
excesul de zel manifestat de aceştia în procesul de cultivare a metaforei poetice („Căutări rodnice 
şi atracţii înșelătoare”). Prin exemple din culegerile lui A. Busuioc şi A. Cibotaru este 
demonstrat efectul negativ al metaforizării excesive asupra conţinutului de idei al textului poetic. 
În tendinţa de a moderniza expresia lirică, scriitorul basarabean se arată interesat mai mult de 
perfecțiunea formei, decât de profunzimea fondului, susține criticul în albia unei concepții 
literare binecunoscute a preponderenţei fondului asupra formei. Concluziile criticului cadrează 
perfect cu preceptele dogmaticii oficiale. Fenomenul respectiv, consideră el, duce la apariţia unor 
formule ambigue. „Poezia devine ceţoasă, obscură, într-un cuvânt, inaccesibilă pentru un cerc 
câtuşi de cât mai larg de cititori” [128, p. 9]. 

Un alt aspect ce suscită interesul cercetătorului dat este „romantica înaripată” a poeziei 
apărute în deceniul al şaselea. R. Portnoi sesizează în lirica lui V. Teleucă sau E. Loteanu „un 
pretext de confesiune a unui crez poetic”. Îndată însă, în spiritul exigenţei partinice, blamează 
„romantizarea trecutului”, ce „aduce în poezie contemplare pasivă şi, uneori chiar o atmosferă 
deprimantă.” 

Autorul continuă să exploreze specificul liricii şaizeciste în capitolul „Lirica tânără şi 
expresia figurată”, pe care îl va relua şi în culegerea „Pagini alese” [129]. Ceea ce remarcă 
exegetul este „expresia figurată, mai sugestivă și mai proaspătă” decât cea caracteristică poeziei 
anilor '50 [129, p. 194]. Este observată evoluția expresiei poetice de la evocarea directă, frontală 
a fenomenului la metaforizarea acestuia, creionarea sa într-o alură romantică. Autorul probează 
cele afirmate cu exemple din „poezia aratului”, unde, inițial, tractoarele „atacă”, „se pregătesc de 
asalt”, pentru ca, un deceniu mai târziu „să plutească... ca nişte cocoare”. În poezia abordând 
tematica aratului din creația lui A. Cibotaru, în lirica de peisaj a lui P. Boţu este accentuat rolul 
metaforei de factură romantică. „Nu sunt rodnice mai cu seamă căutările care au loc nu din 
necesitatea de a găsi expresia artistică reclamată de un conţinut real, ci din preocuparea de a 
descoperi expresii figurate surprinzătoare, de a frapa prin noutatea formei în sine” [129, p. 200]. 
Rezultatul unor asemenea căutări, consideră R. Portnoi în continuarea tendinței dominante a 
unei arte pentru popor, sunt nu numai sterile, dar adesea şi nocive, căci ele se repercutează de 
obicei negativ asupra clarității poeziei, făcând-o inaccesibilă, iar uneori duc chiar la neglijarea 


fondului, la ştirbirea lui de dragul frumuseţii sau noutății expresiei. Tot acolo criticul prezintă 

simbolurile frecvent reluate în lirica epocii (drumul) și le urmărește conotațiile în creaţia 
diverşilor scriitori. 

Barbu Rabii, un alt nume cu o anumită audienţă în epoca postbelică, tentat mai mult de 
exprimarea eseistică, încearcă o viziune panoramică asupra literaturii șaizeciste basarabene în 
culegerea de eseuri „Jurnal critic” [131]. Cercetătorul scrie în spiritul vremii, referindu-se mai 
mult la dimensiunea civică a operei literare. Observăm acest fapt în capitolul ce se referă la 
creația lui L. Deleanu, „Imaginea vremii. Căutări”. Nu sunt ignorați nici romanticii şaizecişti. 
Articolul axat pe creația lui E. Loteanu este intitulat sugestiv „Autodepăşire”. Criticul 
menţionează: „Eroul liric din poezia lui E. Loteanu nu este numai un om al visurilor sublime, al 
idealurilor, ci şi un om al marilor răspunderi, un erou al acțiunilor temerare (...) Poetul își 
îndeamnă semenii să nu se joace cu focul creaţiei, căci e un foc ucigător ce arde sălbatec, 
preschimbând în vreascuri de rug fiece os” [131, p. 119]. Este accentuat rolul etic al artei şi 
responsabilitatea de care trebuie să dea dovadă un scriitor. Focul creației este unul sacralizat, 
purificator. Însă apropierea de flăcările acestuia necesită trudă imensă, căci efectul poate fi nu 
doar benefic, dar și distrugător. 

O contribuție decisivă în investigarea peisajului liric basarabean aparține criticului M. 
Cimpoi. Articolele, recenziile, studiile căruia, chiar de la bun început, scot în evidență aspecte 
inedite ale liricii autohtone, tratează specificul evoluţiei genurilor literare, meditând asupra 
individualităților de creaţie, a substanţei lirice a literaturii basarabene în „Disocieri” [46]. Esenţa 
creației şi timbrul eternității sunt uşor confundabile: „Poezia simte timpul cum simte vioara 
freamătul lăuntric şi îndemânarea lăutarului. Poezia noastră a intuit cu fineţe, mai ales, tinereţea 
timpului, procesele de clarificări, pe care el le declanşează în om” [46, p. 5]. 

În studiul „Sentimentul timpului: contemplaţie și cunoaștere” [idem], M. Cimpoi se referă 
la transfigurarea crezului poetic al unei generaţii de scriitori prin prisma temei centrale: timpul. 
Fenomenul este urmărit atât în creația poeţilor înaintaşi, cât şi în cea a generaţiei tinere. Raportul 
om — creaţie reprezintă un pretext pentru meditaţie asupra unor sensuri mai profunde în poezia 
lui A. Lupan, N. Costenco, B. Istru, P. Boţu, fiecare scriitor conferindu-i conotaţii specifice. 
Criticul insistă asupra atmosferei de bucurie ce domină artele poetice ale timpului. Din 
perspectiva zilei de azi putem afirma cu certitudine că atmosfera de jovialitate hiperbolizată 
avea, în temei, rolul de a camufla situaţia reală, de a ascunde problemele grave cu care se 
confrunta societatea totalitară. Remarcabile sunt şi incursiunile sintetizatoare în lirica lui A. 
Busuioc („Semnificaţia gestului liric”) şi în cea a lui G. Meniuc („George Meniuc, poetul”). 

În volumul „Alte disocieri” [44], criticul înregistrează metamorfoze substanțiale ale 
poeziei liderilor de generaţie. Acesta se deschide cu o meditaţie asupra poeziei: „De-a lungul 


veacurilor, poeziei i s-au pus cunune din epitete scânteietoare. A meritat-o pe deplin. Pe drumuri 

întortocheate şi bolovănoase către ziua de astăzi, ea, exponentă a vremurilor, chemată spre a 
exprima cele mai intime năzuinţe, cele mai înalte aspirații, căutătoare neostoite de veşminte 
potrivite spre a prezenta bucuria şi durerea, cele mai adânci sentimente ale celor mulți, şi-a 
cucerit locul cuvenit între comorile spirituale ale omenirii” [44, p. 41]. Este urmărit specificul 
discursului liric în culegeri care, raportate la specificul epocii, au reprezentat adevărate revelații, 
„Numele tău” (Gr. Vieru) [161], „Sânt verb” (L. Damian) [78], „Continente” (P. Boţu) [24]. 
Critica lui M. Cimpoi venea ca o replică de creație la dogmele epocii, adânc înrădăcinate în 
mentalitatea unor critici de direcție. 

Un exponent distins al acestei orientări era Z. Săpunaru, care semnează faimosul volum 
de publicistică literară „Freamătul vremii” [138]. Criticul sociologizant avea darul pentru piruete 
stilistice. Culegerea se deschide cu o definiție metaforică a destinului de artist: „După cum într-o 
floare recunoşti după forma petalelor, după culoarea ei rodul ce-l poartă, de-asemenea imaginea 
poetică poartă în sine ideea şi frământările poetului, gândul şi sentimentele lui” [138, p. 3]. În 
continuare ține să sublinieze valoarea semnificativă a expresiei ce denotă esenţa actului artistic şi 
forma acestuia. O comparaţie naivă la prima vedere e menită să releve chintesenţa operei de artă. 
Ţine de talentul, arta poetului de a schița gânduri profunde într-un înveliş exterior sugestiv. În 
creația lui A. Lupan, Z. Săpunaru surprinde „imaginea concretă, materială, cu o nuanță 
psihologică, morală, cu miez meditativ, luată din viața de toate zilele” [138, p. 6]. Aceasta e 
urmărită îndeosebi în textele cu subiect social, unicul criteriu de clasificare și evaluare în 
taxonomia sa artistică. În același timp, distincţia fond - formă rămânând în concepţia sa o 
disjuncţie dialectică greu de atins. 

În contextul problematicii abordate, nu sunt lipsite de interes observaţiile lui V. Coroban, 
care sesiza în „Artificiu şi creație” [71] prevalența temperamentului biologic asupra artei 
poetice. Poezia postbelică autohtonă se reduce la limitele unui vocabular patetic; miza pe 
simbolurile cosmice, pe viziuni ce deschid orizonturi pentru autoafirmare a individualității la 
finele deceniului al șaselea — aspecte interpretate drept epigonism, lipsă de experienţă artistică. 

Un salt calitativ în tratarea crezului şi artei artistice a scriitorilor șaizecişti marchează 
articolele criticilor M. Cimpoi, V. Coroban, M. Dolgan, I. Ciocanu apărute în anii '70 cu 
referinţe la intelectualizarea poeziei, fenomen cristalizat în lirica lui L. Damian. Această 
problemă devine un prim subiect de cercetare specială în studiile lui Gh. Mazilu şi ale E. 
Botezatu. 

Este indubitabil faptul că în cele mai multe cazuri criticii literari exagerează factura 
filozofică a discursului liric şaizecist, lucru pe care am căutat a-l demonstra pe parcursul 
analizelor din această teză. Este propus un tablou al fenomenelor tipice desfăşurate în lirica 


timpului. Tendinţa firească a poeziei de a „umaniza” eroul liric, de a-i conferi complexitate şi 

profunzime, este interpretată drept orientare filosofică. Afirmaţii banale intrau în categoria 
meditaţiilor filosofice şi a ideilor novatoare. Aceste adevăruri se constată în lucrarea E. Botezatu, 
„Poezia meditativă moldovenească” [17], un studiu temeinic al poeziei, dar unde absolut toată 
lirica este considerată meditativă. Sigur că o astfel de poziţie poate fi justificată prin ruptura, 
totuşi, a poeziei şaizeciste de simplul afiș ideologic al scrierilor anterioare. 

Procesul de reabilitare etic-estetică a poeziei basarabene se regăseşte în mai multe analize 
literare a criticului M. Dolgan adunate în volumul „Idee şi imagine poetică” [83]. Autorul își 
susţine afirmațiile cu probe elocvente: poeziile „Vă mai amintiţi...” de B. Istru, „Pământ natal” 
de G. Meniuc, arte poetice ce, în pofida substratului ideologic, denotă o nouă orientare în lirica 
autohtonă. Este relevat, tocmai în acest sens, rolul metaforei în creaţiile lui Em. Bucov, A. 
Lupan, E. Loteanu şi A. Codru. Cercetătorul se arată preocupat de aceeaşi tematică și în cartea 
„Marginalii critice” [85]. Dacă e să facem abstracţie de unele interpretări ideologizate frecvente 
în paginile acestei lucrări, aflăm aici referinţe, interesante la vremea respectivă, privind problema 
eului liric, rolul individualităţii creatoare, corelarea elementelor obiective şi subiective în arta 
poetică, toate având tangenţă cu reabilitarea esteticului în literatură. Autorul ajunge la concluzia 
că „reflectarea artistică a vieţii în poezie, care. - Mai mult decât în alte genuri — este subiectivă, 
personală, adică poartă amprenta unei individualităţi creatoare irepetabile, nu poate să nu includă 
ŞI auto-exprimarea poetului; numai că această auto-exprimare — condiţie de bază a diversităţii 
stilurilor poetice trebuie să ducă la cunoaşterea adevărului” [85, p. 35]. 

În aceeași lucrare, M. Dolgan analizează specificul artei poetice a scriitorului A. Lupan, 
acordând atenţie motivelor în care se exprimă crezul poetic al scriitorului. Un loc de frunte în 
rândul acestor motive îl ocupă cel al arderii. Fiece bucată lirică care vine să reliefeze crezul 
poetic al artistului este rezultatul unei intense arderi sufleteşti. E adevărat, concluzia înclină mai 
mult de la căutarea cuvântului, la ideea de slujire a societăţii: „Profund conştient de marele rost 
al literaturii în viaţa socială, Andrei Lupan vede sensul vieţii sale scriitoriceşti în slujirea cu 
devotament — prin slova inspirată — poporului, societăţii” [85, p. 63]. 

Ceea ce se remarcă în mod deosebit în preocupările poeţilor şaizeciști este libertatea de 
autoexprimare. Lupta liricii şaizeciste pentru autoafirmare estetică a fost una îndelungată şi 
asiduă. Ea s-a îndreptat spre obţinerea de către poeți a dreptului de a se apleca asupra propriului 
lor eu, de a exprima trăirile, emoţiile personale. În concepția scriitorului despre lume universul 
lăuntric ocupă un loc primordial. Lirica unor autori precum A. Busuioc sau L. Damian probează 
acest adevăr. Sentiment, intimitate, dragoste, reflexivitate devin, în accepţia criticului, şanse de 
regăsire a propriului eu şi, implicit, a căii adevărate spre poezie. 

Dar același cercetător al poeziei, M. Dolgan, manifestă ceva mai târziu şi o atitudine de 


respingere a orientărilor lirice spre interioritate. 7ristețea, de exemplu, care este o determinantă a 

unora dintre poeziile lui L. Damian, este blamată cu vehemenţă. Probabil anume ambiguitatea 
unor astfel de interpretări devine un imbold pentru L. Damian să mărturisească în prefața cărții 
„Coroana de umbră” (1982): „De fapt, ceea ce fac eu acuma, adică deschid porţile atelierului, 
paginilor şi insomniei mele, dumnealui, criticul, ar trebui s-o facă. Pentru că i-ar veni mai bine. 
Pentru că nu autorul e cel mai indicat să vorbească despre cazna, cheile şi sensul scrisului său. 
Dar văd că timpul trece, viaţa trece şi cel chemat nu mai vine” [79, p.7]. 

O tentativă de a elucida arta poetică a scriitorului A. Lupan o aflăm în articolul lui M. 
Dolgan apărut cu un deceniu mai târziu, „Mesajul social al poeziei lui A. Lupan” inclus în 
culegerea „Pagini de critică literară” [124, p.78]. Criticul continuă să reflecteze asupra măiestriei 
scriitoriceşti a poetului basarabean: „Pentru A. Lupan poezia întotdeauna a fost şi este o 
necesitate interioară, o pornire firească a sufletului de a dialoga cu semenii asupra problemelor 
mari ale vieții, un mod de existență plenară și angajată, o muncă spirituală responsabilă întru 
slujirea poporului creator, însetat de adevăr şi frumos” [87, p. 81]. Este oarecum exagerată opinia 
criticului că motivele intimiste sunt nesemnificative, pe când tematica socială e considerată una 
majoră. Dezvăluirea lumii lăuntrice a eului cu toate conflictele, tensiunile sale, am încercat să 
demonstrăm în lucrarea noastră, este o artă. A sonda interioritatea umană, susţinem noi, 
reprezintă în epoca dogmatismului literar un proces estetic complex, un semn al noutăţii. Or, 
criticul, insistând asupra artei poetice a lui A. Lupan, rămâne, totuşi, prizonier al unor interpretări 
ideologizante. lată o mostră de o astfel de tălmăcire literară: „Frecvent aproape în toate 
confesiunile de creaţie ale poetului, motivul arderii artistului în timpul creaţiei, motiv care 
sugerează trăirea profundă şi participarea totală la bucuriile şi suferințele poporului, este 
principiul fundamental al crezului cetățenesc artistic lupanian, criteriul hotărâtor în aprecierea 
adevărului artistic. (...) Inspirându-se din viaţa poporului, poezia adevărată trebuie să mobilizeze 
şi să însufleţească masele truditoare, să pășească alături de omul muncii, confundându-se cu 
cântecul îndrăgit al acestuia. Numai atunci poetul vede misiunea împlinită, numai atunci el 
cunoaşte adevărata fericire şi răsplată” [87, p. 81-83]. 

Trebuie remarcat ca relevant (pentru începutul deceniului al optulea) volumul „Profiluri 
literare” (1972), o sinteză de succinte analize ale operei celor mai de vază reprezentanţi ai epocii. 
Atestăm aici articole consacrate unor autori precum I. Bolduma (de V. Coroban), A. Busuioc (de 
Gh. Chira), I. Vatamanu (de Gh. Chira), cu aprecieri parțiale valoroase şi cu remarci interesante 
privind arta poetică a poeţilor respectivi. 

Astfel, spre exemplu, analizând „Monologurile” lui I. Vatamanu, G. Chira observă că 
volumul marchează „depășirea vechiului stadiu, atingând în unele din ele acea expresie plenară a 
unui talent stăpân pe mijloacele sale şi conştient de cele ce are de spus. Maturizarea este 


evidentă, după cum evident este faptul că între poezie şi obiectul ei se interpune conștiința 

acestei maturizări. (...) Artele poetice profesate în „Monologuri” cu gesturi dezinvolte, erau 
numai anticipaţii la un autoportret. Abia acum este cum se vrea un poet al entuziasmului lucid şi 
al iubirii severe. Registrul sentimentelor oscilează aici între patetismul reţinut şi tonul elegiac” 
[130, p. 99-100]. 

Referindu-se la conotațiile verbului în creația lui L. Damian, criticul M. Cimpoi 
menționează: „Scrisul nu poate fi conceput de L. Damian ca o căutare a expresiei potrivite, 
fiindcă el este în ultima instanță trăire, pură existență și nu nevoie de a comunica sau plăsmuire 
de imagini aproximative, tangente esenței. De aceea condeiul nu este dramatic, precum 
dramatică este viaţa, este senin, precum senină este ea - şi seamănă cu fiorul, cu stihia, cu ultimul 
prag al lucidităţii: Cât n-au bătut în poartă /Aleargă pe hârtie / Și vorbe multe poartă / Condeiul 
de stihie... / Cât n-au bătut în geam /A vorbelor povară / Încet cu greu o cară condeiul de 
mărgean / Când au bătut în suflet / Tu mistuit în grai / Demult nu mai erai / Condei al meu, 
răsuflet. [130, p. 165]. 

Criticul percepe poezia lui L. Damian raportată la timp. Remarcăm o altă semnificaţie a 
noțiunii de timp, una ce trece dincolo de cadrul istoric concret, în vremi imemorabile, unde se 
descoperă o altă menire a artei poetului: „Menirea poetului şi al omului în general e de a rămâne, 
de a fi (pentru Damian e valabilă numai prima parte a întrebării hamletiene), de a sfida timpul, de 
a-l depăşi prin afirmare la pragul uman, de a fi izvor, iar întoarcerea la izvor presupune o 
întâlnire cu colectivitatea, cu toate coordonatele timpului şi existenţei, însemnând în ultimă 
instanță dăruirea totală oamenilor şi realităților pe care le trăieşti” [130, p. 166]. 

Realizând o incursiune în universul artistic al lui G. Meniuc, făcând unele remarci 
judicioase, V. Badiu rămâne încă tributar înțelegerii artei poetice a scriitorului vechilor 
stereotipuri ale formulelor dogmatice: „legătura indisolubilă a artei cu viața poporului, prietenia 
şi colaborarea artiştilor ca chezășie a creării unor opere cu adevărat nemuritoare, combaterea 
teoriei dăunătoare a izolării omului de creație. Aşa zisa linişte de creație nu-şi are rostul atunci 
când creatorul se ascunde de vântul vieţii în găoacea propriilor sale cântări, izolându-se de 
tumultul muncii lumii înconjurătoare, de valorile năvalnice ale mării” [130, p. 427]. 

De problemele poeticii e interesat şi I. Ciocanu. În volumul „Itinerar critic” [58] criticul 
analizează culegerea lui Em. Bucov „Zile de azi, zile de mâine” [26]. Interesant e că el pune 
problema artei poetice deja în alți termeni: „Poeziile - confesiune de creație ale autorului ne ajută 
să pătrundem în laboratorul lui scriitoricesc, să vedem în ce măsură este el stăpânit de 
frământările caracteristice oricărui om de artă” [58, p.122]. Criticul defineşte poetul din 
meditaţiile lui Em. Bucov drept un explorator, un visător. Idealul său estetic este identificat nu în 


lucrări de afiş ideologic, ci în bucata intitulată sugestiv „Poezia”. 

Din aceeași perspectivă, un deceniu mai târziu, Ana Bantoş, în cartea de eseuri „Creaţie şi 
atitudine” (1985), întreprinde o incursiune lărgită în lirica noastră postbelică. Sunt evidențiate 
aspecte ale liricii lui L. Damian: „elanul viguros, trăirea dramatică susținute prin diateza activă a 
verbului” [3, p. 95]; surprinde „aspiraţia permanentă spre poezie” ce transpare în întreaga creaţie 
a autorului şi, îndeosebi, în volumul „Sânt verb”; în cazul lui V. Teleucă evidenţiază 
dimensiunea umanistă a operei: „poezia lui se deschide larg şi nemijlocit către viață” [3, p. 105]. 

Ținem să concretizăm, totuşi, că umanismul lui ia o formă specifică. V. Teleucă, am 
încercat să demonstrăm în paginile acestei teze, este unul dintre primii poeţi ai literaturii noastre, 
care nu doar evocă farmecul vieţii, dar mai mult meditează asupra problemelor existențiale: 
„Uneori versurile iau forma unui joc cu mai multe alternative, cu întrebări, presupuneri şi 
îndoieli, iar alteori chiar cu expresii, care nu spun nimic” [3, p. 106]. Aceste jocuri de cuvinte 
conturează un stil artistic individualizat. În fiece vers al poetului pulsează trăiri intense ce nu pot 
fi ignorate de un ochi critic lucid. Este una dintre notele definitorii pentru lirica lui A. Busuioc, 
L. Damian, V. Teleucă. 

A. Bantoș analizează succint laitmotivele creaţiei lui V. Teleucă şi, în general, ale liricii 
şaizeciste: drumul, timpul, pământul. Surprindem și câteva referinţe la arta sa poetică: „Menirea 
poeziei, după cum reiese din versurile lui V. Teleucă, este de a susține omul prin înălțimea 
gândurilor. (...) Sursa vitalităţii în cazul poeziei lui V. Teleucă e în dorința poetului de a născoci 
bucurii, sensuri năstruşnice, în faptul că el este însuflețit de sentimente în care viața cu moartea 
invers se sărută” [3, p. 111]. Autorul concepe poezia drept „un triplu salt şi-o grea purificare /de 
suflet / şi speranță /spre un pisc”, de-aceea poetizarea în cazul lui V. Teleucă nu va fi egală cu 
încântarea afectată. 

Cercetătoarea continuă reflecțiile asupra problemei creaţiei în lirica scriitorilor 
basarabeni, constatând că pentru Gh. Vodă „poezia înseamnă reacţie la realitate” [3, p. 126]. 
Autoarea continuă să sondeze în sevele verbului, descoperind noi valenţe ale expresiei lirice în 
creaţia lui Gh. Vodă. Ea subliniază interpretarea mitului despre Manole în volumul „Aripi pentru 
Manole”, reprezentativ pentru formularea crezului poetic. Șansa unui program estetic se 
desprinde din versurile: „Vai, râd lucrurile de mine, /când mă apropii stăpân de iubire/şi-i dărui 
marea cu apele /cerul cu stelele...” Metafora desfrunziți de vorbe este interpretată drept simbol al 
„poeților față în faţă cu idealul”. „Poezia lui Gh. Vodă izvorăşte dintr-o iubire adâncă pentru tot 
ce se află în lumină. Cu alte cuvinte, ca şi cum în faţa încercărilor, soluția cea mai sigură care îi 
apare este disperarea, ci iubirea mai adâncă. Caracterul specific poeziei sale începe din iubire şi 
din intransigenţa ei” [3, p. 128]. Sunt sugestii asupra cărora am stăruit și noi în această lucrare, 


nuanţându-le şi desfășurându-le într-o optică actualizată și aprofundată. 


22 


Sesizăm în critica literară din anii '80 o tendinţă de obiectivare a discursului critic, o 
dezicere tot mai accentuată de impresionism şi subiectivism și opțiunea pentru o analiză 
obiectivă, pentru o viziune panoramică concepută în diacronie. Fenomenul se cristalizează în 
deceniile următoare. 

Perioada cuprinsă între 1990 şi 2010, corespunde unui interes sporit pentru lirica 
postbelică autohtonă. Critica românească de pe ambele maluri ale Prutului reuşeşte să 
reconsidere multe aspecte ale poeziei din anii şaizeci. Cercetătorii literari reconstituie în studii 
ample şi eseuri istoria culturii basarabene sub regimul comunist : E. Botezatu, „Ultimul Meniuc” 
[18]; VI. Beşleagă, „Conştiinţa națională sub regimul communist totalitar” [8]. Procesul este 
reluat de noua generație de exegeți: A. Țurcanu „Obretenie imeni” („„Regăsirea numelui”) [151], 
N. Leahu „Personajul din poezie” [100], dar şi de criticii de peste peste Prut, precum Th. 
Codreanu şi A. D. Rachieru. 

Cadrul de interpretare a artelor poetice ale scriitorilor şaizeciști se lărgeşte. Se încearcă 
deja o definire a misiunii și ființei Poeziei în lirica lor, fapt ce permite descoperirea unor făinuite 
orizonturi de creaţie la care aspirau aceştia. Arta poetică a scriitorului I. Vatamanu, spre 
exemplu, este descifrată în articolul lui Th. Codreanu „Ion Vatamanu — un poet al pământului”: 
„Dincolo de momentele ostentativ programatice, care ne scandalizează sau numai ne irită pe o 
clipă, Poezia îşi urmează în tăcere desăvârşită lucrarea ei, pecetluită de taină și sacră menire. (...) 
Poezia este ora permanentizată şi universalizată a păsării. În lucruri, ca și în oameni și noţiuni se 
aude o pasăre: existența se supune acestui cânt de pasăre. „Păsării - Eu al poetului i-ar 
corespunde așadar o Pasăre - Noi, ca imagine a cântecului unic, identificat cu întreaga fiinţă” 
[64, p. 5]. Această definire nuanţată a poeziei este propusă în urma unei analize minuțioase a 
culegerilor de debut ale lui I. Vatamanu „Primii fulgi” (1962) şi „„Monologuri” (1964). 
Scriitorului îi este atribuită „ipostaza de tribun, poeta vates”. Aflăm în versurile acestor două 
volume excesul de romantism (,„Amintire”), aspirația spre înălțimile cosmosului („Băiatul și 
muntele”), predilecţia pentru grandoare în creionarea peisajelor. Criticul remarcă în creaţia lui I. 
Vatamanu aspiraţiile estetice ale unei generații întregi de artişti, „liniştea cuvintelor şi punerea 
poeziei în slujba cuvintelor” [64, p. 6]. 

Constatăm în exegezele de după 1990 că elogierile exagerate, exprimarea metaforică, 
subiectivitatea interpretării cedează în faţa spiritului analitic. Tot mai pregnantă devine o viziune 
critică obiectivă, îndreptată spre diferenţierea valorilor şi definirea contextului socio-cultural de 
creaţie. 

Lucrarea „OGperenue umenu” [151] de A. Ţurcanu prezintă tabloul literar postbelic în 
nuanțele sale caracteristice, atât negative (exploziile de patetism gesticular), cât şi pozitive 


(eforturile estetice depuse de scriitori precum A. Busuioc, Gr. Vieru, V. Teleucă în procesul de 

revigorare a poeziei). Ieşirea din anonimatul unei voci colective, romantismul şaizeciştilor, 
interesul pentru motivele tradiționale, intimismul sau excesul de sentiment reprezintă 
componentele unei poezii care încearcă să se rupă din îngrădirile dogmatice şi să acceadă la 
izvoarele organice ale lirismului. Studiul cuprinde nu doar o interpretare nuanţată a textelor, 
analize comparative pertinente, dar şi încadrări revelatorii în climatul sociocultural al epocii 
şaizeciste. 

Criticul îşi încheie analiza cu o constatare ce nu ne poate lăsa indiferenți, în special dacă 
ținem cont de faptul că aceasta este concluzia unui studiu monografic al momentului literar 
şaizecist: „Astăzi putem spune cu certitudine, că în anii şaizeci cărți de poezie, care ar egala 
romanele lui I. Druţă Balade din câmpie şi Povara bunătăţii noastre, cel al lui V. Vasilache 
Povestea cu cucoşul roşu, Zbor frânt de V. Beşleagă, Singur în fața dragostei de A. Busuioc şi 
alte câteva opere, nu au existat, excepţie făcând culegerile Numele tău de Gr. Vieru şi, poate, 
Sânt verb de L. Damian” [151, p. 237]. 

Problematica literaturii postbelice apare în prim-plan şi în articolul „Procesul literar 
postbelic între dogmă şi creativitate (Prospect la o temă a calvarului totalitarist)” [150]. 
Cercetătorul abordează lirica şaizecistă prin prisma criteriilor estetice într-un plan diacronic bine 
definit. Sunt urmărite treptele parcurse de poezia autohtonă în anevoiosul şi îndelungatul proces 
de revigorare estetică. Aspecte ce la o primă impresie par semne ale schimbării de paradigmă 
(interesul pentru pastel sau lirica intimistă), constată A. Țurcanu, de fapt au reprezentat doar 
modificări de suprafață: „Natura personificată deţine locul cadrului social. Structura artistică a 
poeziei a rămas intactă, s-au schimbat decorul și actorii, nu fără unele rezultate valorice” [150, p. 
22]. În studiul de față am încercat să aprofundăm această aserțiune a cercetătorului doar punctată 
de el, aducând argumentele de rigoare şi amplificând orizonturile investigărilor estetice. 

Interpretând conotațiile elementului intim în lirica postbelică basarabeană, criticul 
remarcă: „Intimismul alături de cosmopolitism (acesta înţeles ca o resurecţie a formelor 
moderniste de creativitate) au fost mereu ţinta esteticii totalitariste” [150, p. 23]. Etapa cuprinsă 
între 1955 şi 1965 este definită, în paginile aceluiaşi articol, „perioadă de tranziţie, cu ezitări şi 
eşecuri (...) avânt şi incertitudine, patos creator şi lâncezeală ori reacțiune fățișă. Un lucru e cert: 
spre sfârşitul acestei perioade se poate pune realmente problema valorii, criteriul axiologic 
devine nu numai posibil, dar şi obligatoriu” [149, p. 24]. 

Câţiva ani mai târziu la editura „Cartier” apare culegerea de eseuri, „Bunul simț” [146]. 
Studiile incluse aici reușesc să impresioneze prin subtilitatea, spiritul critic inedit cu care autorul 
fixează cadrul sociocultural şi verdictele estetice. Cercetătorul supune literatura postbelică 
autohtonă unui examen critic lucid, pe alocuri aspru şi necruţător, într-un stil tranşant, în lucrarea 


„Evoluţia poeziei postbelice din Moldova (tendinţe, orientări, structuri artistice)” [151]. 

Urmărind evoluția liricii anilor '50, criticul remarcă într-o singură frază o caracteristică 
esențială a poeziei precedente fenomenului șaizecist: „o imagine utopică aflată sub semnul unui 
prezent ce s-a rupt în mod categoric de trecut şi înaintează spre un viitor paradisiac (...) Omul are 
o semnificație nu prin sine, ca individualitate aparte, ci prin colectivul pe care îl reprezintă” [152, 
p. 12]. Am dezvoltat şi aceste idei în paginile tezei curente, aducând nuanțările noastre și 
potrivindu-le în contextul artelor poetice ale poeziei din anii '60. 

Mihai Cimpoi, vocea cea mai avizată a poeziei şaizeciste, continuă şi după 1990 să 
exploreze faţetele ascunse ale literaturii basarabene postbelice. O apariţie remarcabilă, în acest 
sens, este monografia „Basarabia sub steaua exilului” [46]. Capitolul „Panorama literaturii 
române postbelice din Basarabia (Moldova de Est)” începe cu o constatare, totuşi, optimistă 
pentru evoluţia conştiinţei naționale basarabene: „Chiar cele mai presante şi, fireşte, opresante 
împrejurări nu au puterea nețărmurită de a înstrăina o conștiință: acesteia îi rămâne oricând 
ultima şansă de ordin existenţial de a închide asupra ei în fața amenințărilor cu disoluția, cu 
măcinarea, cu neantul” [46, p.51]. 

Criticul ține, totuşi, să precizeze: „dacă prezenţa unor împrejurări vitrege se dovedeşte a 
fi stimulatoare într-un fel pentru literatură, pentru destinele mari ale culturii ele sunt foarte 
păgubitoare” [46, p.52]. Anume astfel de împrejurări definesc spațiul pruto - nistrean în primii 
ani de după cel de-al doilea război mondial. Cenzura, restricțiile dogmatice se infiltrează în toate 
sferele sociale şi culturale. Intelectualitatea băștinașă e impusă la cedări, iar compromisurile sunt 
greu de evitat. „Impactul scriitorilor basarabeni cu schema ideologico - metodologică impusă de 
realismul socialist a fost, totuși, adânc și dramatic, prezentând întregul spectru al acceptării — 
neacceptării (declanşate şi stimulate de instinctul artistic) (...)” [46, p.61]. Fenomenul, am 
încercat să demonstrăm şi noi, este sesizabil la analiza scrierilor tuturor autorilor basarabeni care 
şi-au desfăşurat activitatea în epoca postbelică. 

Capitolul ce prezintă tabloul literar şaizecist este intitulat „Calea către sine a literaturii 
basarabene. Generaţia de creaţie Vieru”. Calea către sine a liricii a fost plină de sinuozități și 
sacrificii. leşirea din anonimat devine o necesitate stringentă. lar eul liric încetează doar să 
observe, el încearcă să analizeze, se definească şi să se autodefinească. Eroul liric şaizecist, în 
special din a doua jumătate a deceniului șapte, este orientat mai mult spre descifrarea propriului 
univers decât spre exterior. „Descoperirea conștiinței de sine a literaturii basarabene înseamnă 
(re)descoperirea frumuseţilor şi puterii de expresie ale limbii române, ale verbului matern, 
inseparabil de verdele matern (Liviu Damian a scris o poezie inspirată de această asociere)” [46, 
p. 89]. Poezia şaizecistă emană un suflu emoţiei inocente trăite la limită. Universul este privit cu 
ochi de copil. Acesta admiră şi se îndrăgosteşte blagian în tot ce-l înconjoară, susține criticul. 


Fenomenul, ajungem şi noi la concluzie, impune un crez poetic specific. In poezia lui Grigore 

Vieru, după cum remarcă exegetul, este cultivată „o estetică a reazemului moral, pe care i-l oferă 
pământul, natura, cerul şi frumuseţile acestora, mama şi maternitatea” [46, p. 91]. 
Primordialitatea Maternului în poezia lui Gr. Vieru este sugerată în poezia „Făptura mamei”, o 
„ars poetica” prin excelență. Este opera în care identificarea mamei cu universul e perfect 
conturată. Mişcările sufleteşti materne şi cele cosmice se îmbină într-un tot unitar. Universul 
matern dominant în lirica viereană este completat de cel al copilăriei. Criticul literar surprinde în 
poezia lui Grigore Vieru conotațiile ludicului ca joc creator: „Jocul ca atitudine suverană față de 
real presupune imaginaţie, simţul metaforicului şi al familiarităţii lucrurilor” [46, p. 92]. 

Dacă în lirica lui Gr. Vieru este accentuată emotivitatea expresiei lirice, poezia lui Liviu 
Damian este considerată raționalistă. Asupra cestui aspect de artă poetică am stăruit şi noi cu o 
analiză detaliată a esteticii poeziei autorului "Sânt verb”. 

Alţi reprezentanţi ai liricii şaizeciste basarabene sunt menționați sumar. P. Boţu este 
apreciat pentru fuziunea subtilă a artei de observator cu cea de gânditor. A. Codru este „un 
adevărat vânător de confetti, de comprimate metaforice care să surprindă prin insolit” [46, p. 95]. 
Criticul ţine totuşi să sublinieze barierele de limbaj depășite abia în poezia din anii '70. 

Gh. Vodă se detaşează de congenerii săi prin baladescul expresiei, prin ardoarea etică 
ce-i defineşte sensul creației. Conotaţii similare prezintă şi poezia lui D. Matcovschi. M. Cimpoi 
acordă o deosebită atenţie asupra unei caracteristici fundamentale a poeziei sale: un patos etic, 
justițiar, deontologic ce se datorează în mare parte legăturii consangvine cu folclorul ce „ca la 
cei mai reprezentativi poeți basarabeni, configurând un program etic şi estetic care presupune 
cultul rădăcinilor, originilor, solului, casei, pragului și vetrei” [46, p. 107]. Pentru opera lui V. 
Teleucă este caracteristică, în viziunea criticului, „disponibilitatea simpatetică de a îmbrățişa 
spectacolul lumii şi romantica sete de impresii (...)” [46, p. 101]. Corelaţia dintre baladesc şi 
romantism în artele poetice șaizeciste a constituit pentru noi o premisă interesantă de investigaţie 
a specificului poeticii șaizeciste. 

Liniile principale ale devenirilor estetice ale poeziei basarabene continuă a fi identificate 
de M. Cimpoi în „O istorie deschisă a literaturii române din Basarabia” [48], o carte de referință 
despre literatura și cultura noastră națională. Exegetul definește perioada de înstrăinare a culturii 
basarabene de matricea sa organică (ce datează până în a doua jumătate a deceniului al şaselea) 
drept exil basarabean. Acesta „constă în înstrăinarea de patria culturală adevărată, în privarea de 
acces la valorile clasice (Eminescu, Creangă, Alecsandri — clasici moldoveni, iar Caragiale şi 
Coşbuc — nemoldoveni)” [48, p.17]. În capitolul „Scriitorii perioadei 1955-1965 față cu 
„teroarea istoriei (reabilitarea eticului şi a sacrului)” aflăm incursiuni definitorii în creaţia 
scriitorilor I. Druţă, V. Vasilache ş.a. Interpretând arta poetică a lui A. Busuioc, criticul, într-o 


manieră ce-i individualizează stilul rafinat, remarcă „un impact dintre sentiment şi ironie, de 
26 


esență postmodernă” [48, p.184]. Poetul este definit metaforic plimbător de nostalgii şi, totodată, 
plimbător de ochi ager care surprinde spectacolul complex al lumii. Criticul reuşeşte să 
surprindă aspectele esenţiale ale liricii lui A. Busuioc: spiritul de observaţie, arta detaliului și 
atmosfera melancolică. La toate acestea cercetarea de față vine cu adăugiri care țin de ironia și 
autoironia autorului, de spiritul simbolist al poeziei sale din aceşti ani şi, în deosebi, de 
muzicalitatea inconfundabilă a poeziei sale. 

„Șaizeciștii basarabeni repun limbajul în albia naturală a românescului, poeticul în cea a 
firescului, realul în tabloul obiectiv al diversităţii lui polimorfe, sensibilitatea în matricea 
dialectului, a dramatismului. Ei asigură, programatic şi practic, resurecţia baladescului și a 
elegiacului într-un context istoric favorabil doar imnicului” [48, p.191]. Cercetătorul literar îşi 
fundamentează afirmaţiile cu exemple sugestive selectate din creaţia lirică a lui L. Damian și Gr. 
Vieru. „Trăirea sinceră, profundă, dramatică” este starea de spirit dominantă în lirica şaizecistă. 
Aceasta dictează statutul etic al poeziei, urmărit în versurile fiecărui reprezentant al epocii. 
Statutului etic al poeziei teza noastră îi adaugă nuanţa est-etică impusă de critica literară din 
România de după 1990. 

În „Structuri lirice în poezia anilor '60” [134], o lucrare de proportii, cu trimiteri la poezia 
şaizecistă din Basarabia, dar şi din Ţară, de T. Roşca, cercetarea se axează pe adevăruri 
incontestabile: „valoarea poeziei răzbate în orice epoci şi împrejurări sociale, politice, ideologice 
etc., indiferent de formula preconizată. Ea ţine de stihia proprie a individualității creatoare. (...) 
Întreaga poezie basarabeană din anii '60-'70 a mizat pe potenţialitatea afectivă, fiind nevoită să 
se supună, în mod conştient (strategic) unui proces de psihologizare” [134, p. 23]. Criticul îşi 
exemplifică afirmaţia cu exemple din creaţia șaizeciştilor: Gr. Vieru, L. Damian, V. Teleucă, P. 
Cărare, I. Vatamanu, dar şi N. Stănescu, A. Blandiana etc. 

Aplecându-se asupra artei poetice a lui Gr. Vieru, T. Roşca afirmă: „Gr. Vieru este poate 
unicul poet din generaţia șaizecistă care a păstrat în poezia sa într-un mod deosebit de pronunțat 
vocea copilului poet dublată de vocea poetului copil” [134, p. 33]. Afirmația sugerează 
dimensiunea primordială a crezului artistic vierean, căci imaginea copilului concentrează 
condiția de bază a liricii sale: intimitatea, candoarea, firescul. „Intimitatea maternă, ca legitate 
sau principiu universal, îl ține pe poet în faza sensibilităţii primordiale uimitoare” [134, p. 34]. 

Fiece constatare a criticului vine să sublinieze aceeași idee: cel mai citit scriitor şaizecist 
este un poet al trăirii. Predilecţia pentru sentiment, pentru expresia afectivă este pentru Gr. Vieru, 
ca, de altfel, și pentru cei mai importanţi reprezentanţi ai liricii postbelice, un pretext pentru 
refugiu. Este o primă treaptă spre modernitatea liricii autohtone, spre psihologizarea lirismului. 
Fenomenul este unul definitoriu şi pentru creația lui L. Damian. Trăirea reprezintă „regimul de 


existență al poeziei sale, nu trăirea melancolică sau pur psihologică, ci una funcțională, care 

înaripează şi asigură elanul vital sau supune realitatea unei judecăţi, de cele mai multe ori 
detaliate, stinsă, pe alocuri minimalizând incandescența poeziei” [134, p. 40]. 

Poezia lui L. Damian, în concepția cercetătorului, este una conflictuală, „ea polemizează 

cu timpul, cu regimul social, cu etica și morala omului contemporan, cu ideologia şi nu în ultimul 
rând, cu destinul, arbitrat de sinele său” [134, p. 42]. 
„Avem de-a face cu un tip de intelectualism textualist care în poezia lui V. Teleucă capătă o 
evidentă autonomie, ilustrând totodată o specifică artă poetică. Însuşi autorul a definit-o 
metaforic drept experiment riscant” [134, p. 57]. Calificativul este justificat nu doar pentru lirica 
lui V. Teleucă. Experimentul stă la baza literaturii concepute în cea de a doua jumătate a 
deceniului al şaselea („febra experimentării” a fost menționată și de M. Cimpoi în celebra sa „O 
istorie  deschisă...”[48]). Este factorul ce ne permite să vorbim despre origini ale 
postmodernismului basarabean în epoca postbelică. 

Din amalgamul de arte poetice din creația lui I. Vatamanu criticul citează următoarele 
versuri ce redau condiția omului de artă: „A spus întâi că-i cad din plete / Frunze pe podea... 
/Apoi că doarme somn alb de lapte / Că munţii cer vederi / Că-i visător şi viaţa lui e-n valuri...” 
Are loc, în opinia cercetătorului, „reexaminarea conştiinţei de creaţie, de poet şi poezie şi o 
resurecție a demnităţii talentului şi ocrotire a valorii” [134, p. 107]. Sunt afirmaţii probate cu 
exemple concrete și cu analize detaliate, la care pe parcursul studiului nostru revenim pentru 
nuanţare și pentru a ne sprijini tezele noastre ce țin de artele poetice şaizeciste şi de resurecţia 
unei estetici inovatoare. 

Anii 2000 sunt calificaţi de criticul timişorean Adrian Dinu Rachieru drept „anotimp al 
antologiilor” [132, p. 57-59]. Un argument reprezintă numărul impunător de antologii apărute în 
această perioadă: M. Cimpoi, „O istorie deschisă a literaturii române din Basarabia” (București, 
2002), N. Leahu, „Literatura din Basarabia în secolul XX. Poezie” [99], lucrarea lui Iu. Filip şi 
M. Stan — „Poezia acasă: poeți contemporani din Basarabia” [93]. 

În articolul „Poezia basarabenilor. De la facere la re-facere și (pre)facere” inclus în 
volumul „Literatura din Basarabia în secolul XX” [99], criticul N. Leahu, reuşeşte să formuleze 
într-o definiţie sintetică programul estetic al generaţiei şaizeciste. Exegetul menționează meritul 
lui Andei Lupan de a fi „singurul care va regreta public, într-o răvăşitoare Mea culpa (gest reluat 
ulterior de Dumitru Matcovschi, poate şi ca o spovedanie în numele promoţiei sale), 
compromisele făcute în contextul instalării realismului dogmatic” [98, p. 29]. 

O incontestabilă artă poetică reprezintă „Centaur” (volumul „Sânt verb”, 1968) de L. 
Damian citată în întregime în paginile articolului menționat. Poezia „divulgă cumplita dramă a 


spiritului poetic ferecat în armura de oțel a conceptului de artist / om nou. (...) Poemul reeditează 

simbolic scenariul refacerii poeticului şi a poeticității întru recuperarea ingenuității risipite în 
deşertul campaniilor ideologice” [94, p. 29]. Din numărul impunător de scriitori afirmaţi în 
perioada anilor '50-'70, criticul insistă asupra a trei nume: Grigore Vieru, Aureliu Busuioc și 
Nicolae Esinencu. 

„Configurând, din simboluri, Spaţiul Sacru în interiorul căruia se produc dramele fiinţei 
(naţionale!), Grigore Vieru a sugerat magistral drama limbii române și a limbajului poetic însuşi. 
De pe această platformă de sensibilitate, putea începe orice: şi revelația frumuseţii rostirii şi 
fundarea poeticii răsturnărilor vizionare (M. Cimpoi)” [99, p. 30]. 

Aureliu Busuioc este considerat posesor al unui stil alert, mlădios, ironic. Este scriitorul 
apreciat pentru faptul că „dă poeziei din Basarabia întâia lecţie de elevaţie stilistică, de plăcere a 
scrisului.” Evaluând creația celui de al treilea autor, N. Esinencu, criticul Nicolae Leahu afirmă: 
„(...) atitudinea sa este una de radicală opoziție faţă de normalitatea vieţii literare: când întreaga 
pleiadă de aezi ai civismului scrie poeme interminabile despre Lenin şi Partid, patriotismul 
sovietic şi internaționalismul proletar, el practică miniatura lirică, iar atunci când plictisită de 
hagiografia falşilor martiri, divizia civică trece pe ecartamentul maximalismului etic, personajul 
lui Nicolae Esinencu iese în drum cu... capul subsuoară” [99, p. 31]. Aceste trei modalităţi 
fundamentale de poetică se regăsesc, după analizele noastre, şi în creaţiile altor autori, poate mai 
puţin emblematici. 

„Poeți din Basarabia” [133], antologie de A. D. Rachieru, „radiografiază un veac de 
poezie românească, prigonită de seismele Istoriei. (...) urmăreşte avatarurile poeziei românești 
dintre Prut şi Nistru printr-o dublă contextualizare (estetică şi sociologică)” [133, p. 17]. Este 
surprins traseul anevoios parcurs de lirica autohtonă de la expresia idilică, dominantă în literatura 
antebelică („Oamenii începutului de veac”), „Interbelicul basarabean”, la cea marcată de 
sintagma ideologică („Altă tranziție. Poeți şi dinozauri proletcultişti”, „Erotismul politic”) şi 
poezia supusă unui dureros proces de reabilitare încheiat abia în epoca optzecistă („Momentul 
resurecției. Valul şaizecist”). Criticul propune o viziune exhaustivă asupra liricii basarabene, 
accentuând momentele de referință în evoluția acesteia. Nu vom greşi menționând, în acest sens, 
artele poetice apărute în diferite etape de evoluţie a literaturii postbelice. Sugerând o viziune 
asupra destinului omului de artă şi creaţiei sale, artele poetice analizate în diacronia contextului 
sociocultural de mai multe decenii, propun un tablou revelator al autocunoașterii și autodefinirii 
poetice. Un spațiu amplu îi este dedicat creaţiei lui Gr. Vieru, poetul care-și doreşte „a fi zilnic 
frumos şi simplu” [133, p. 173]. 

Cercetătorul descifrează formula lirică viereană, relevându-i substanţa ideatică: „Paginile 


lui sunt o lungă spovedanie mărturisind o mare dragoste față de lume, o continuă zbatere, poetul 

rămânând o ciudată alcătuire (Poetul), o risipă de duioşie şi cuvioşenie. E în legătura intimă cu 
folclorul și poezia înaintaşilor” [133, p. 174]. 

Dacă în universul liric vierean este surprinsă tonalitatea domoală a discursului, predilecția 
pentru confesiune, poezia lui V. Teleucă atrage atenţia criticului prin factura meditativă. V. 
Teleucă este numit, în continuarea unei sintagme a lui M. Cimpoi, lirosof, iar „lirosofia sa 
anexată esteticii transmoderne (ca fenomen de latență) îl definește drept cel mai 
nichitastănescian poet basarabean” [133, p. 174]. 

„Pentru Matcovschi poezia nu vine din moft; ea trece prin inimă, vorbeşte despre o 
realitate sângerând şi împacă, ciudat, sentimentul cu tonul blasfematoriu, în pofida unor rezerve 
enunțate temător - interogativ: Au omul nu mai crede în taina poeziei?” [133, p. 245]. 

A. Busuioc, L. Damian, I. Bolduma, A. Codru, P. Boţu sunt considerați de criticul 
timişorean poeți care, în pofida tentativelor de revoluționare a expresiei lirice, au preferat 
finalitatea etică celei estetice. Şi aceste constatări, credem noi, necesită nuanţări, pe care le-am 
adus în capitolele de analiză concretă, cu trimiterea la deja citatul concept de est-etică. 

Un studiu critic mai recent vizând literatura postbelică autohtonă şi lirica şaizecistă, în 
special, este „Deschidere spre universalism: Literatura română din Basarabia postbelică” (2010) 
de A. Bantoş. Autoarea are drept obiectiv de bază prezentarea fenomenului „interiorizării” 
caracteristic pentru lirica epocii: „Interiorizarea viziunii poeţilor noştri afirmaţi în anii '60 -'70, 
dictată de excesul ideologizării, al izolării de matricea firească a limbii române, urmăreşte nişte 
obiective specifice care pot fi atinse prin raportarea la valorile general umane.” 

Cercetătoarea investighează tentativele, pe alocuri destul de timide, de a se racorda 
culturii româneşti şi celei universale; eforturile dramatice de deideologizare în anii '60 - '70. 
Sunt menţionate nume ale criticilor (V. Coroban), poeţilor (A. Codru, Gh. Vodă, L. Damian, Gr. 
Vieru), a căror biografie şi activitate denotă o luptă permanentă în numele regăsirii identităţii 
naţionale şi estetice. Capitolul dedicat creației lui Gh. Vodă este intitulat sugestiv: „Poezia între 
etic şi estetic”. Este bine sesizată aşa-numita „imunitate” a poetului „împotriva pozei şi falsului 
circumscris în contextul cultural al timpului, în care dezbaterile dintre etic şi estetic erau la 
modă” [4, p. 164]. 

Din capitolul dedicat lui L. Damian menționăm articolele „„Mântuirea prin logos” şi 
„Logos şi istorie” ce vizează arta poetică a scriitorului, dar unde, ni s-a părut nouă, limbajul critic 
şi cel noţional urcă prea sus, în nişte sfere de interpretare oarecum pretenţioase. Aducem un 
exemplu: „În spaţiul limbii, care este locul de adăpost al fiinţei” (Heidegger), poeţii basarabeni 
regăsesc adevărul care, în sens heideggerian, este echivalentul stării de neascundere sau aletheiei. 


Liviu Damian nu este o excepţie” [4, p. 200]. Cităm în acest sens şi cea mai vastă parte a 

monografiei care vizează creaţia lui Grigore Vieru („Grigore Vieru: sacrul şi cunoaşterea de 
sine”). 

Dogma realismului socialist, remarcă A. Selejan, a avut repercusiuni nefaste în literatura 
basarabeană, „întârziindu-se recuperarea modernităţii şi scurtarea decalajelor” [139, p. 8]. Ar fi 
exagerat, aşadar, dacă am umbla cu absolutizări ce țin de valoarea profund estetică a poeziei 
şaizeciste. Însă e incontestabil faptul că tocmai reprezentanții acestei generaţii conștientizează 
necesitatea imperioasă a unei revigorări estetice a poeziei. Textele proletcultiste, în care abundă 
clișeul şi artificialul, cedează în această perioadă în faţa romantismului şaizecist, apoi în faţa 
unui filon profund folcloric. Am putea afirma că șaizeciştii reprezintă o primă treaptă de 
sincronizare a literaturii basarabene cu cea românească şi universală. Drama liricii postbelice 
basarabene a fost și este un subiect de actualitate pentru exegeza românească. 

Critica literară a depus un efort considerabil în evaluarea liricii postbelice basarabene. 
Diferenţierea valorilor de nonvaloare, urmărirea proceselor de distanțare de clișeul dogmatic, 
definirea liniilor de expresie originală necesită din partea cercetătorului un acut spirit analitic. 
Numărul considerabil de studii scot în evidență, în temei, câteva nume de scriitori cu un program 
artistic bine definit. Este Aureliu Busuioc care revoluționează expresia artistică. Sunt, fără 
îndoială, Grigore Vieru, scriitorul care a ştiut să-și dezvăluie individualitatea creatoare, şi sclavul 
fidel al verbului matern, Liviu Damian. Critică literară a subliniat şi aportul romanticilor 
şaizecişti. I. Vatamanu, A. Cibotaru, P. Boţu, E. Loteanu, V. Teleucă au adus un nou suflu în 
poezia autohtonă. Expresia lirică cultivată de această generație de scriitori marchează o treaptă 
esențială în drumul parcurs de poezie de la simplul afiș propagandistic la forța adevărată a 


sugestiei poetice, la valenţele lirismului. 


1.2. Critica literară de la '90 încoace despre poeţii şaizeciști 


Fenomenul literar în spațiul sovietic a fost marcat profund de ideologia comunistă, de 
concepția realismului socialist despre modelul unei noi societăți. Principiul proletcultismului se 
repercutează nefast asupra literaturii autohtone ducând la uniformizarea scrisului, a genurilor și a 
stilurilor literare chemate să răspundă unor comandamente politice. În aceste împrejurări nefaste 
şi „critica literară era nevoită să adopte formule dubioase. În majoritatea cazurilor exegeţii 
porneau sau operau cu categorii estetice justificate cerute de genul sau specia respectivă, dar care 
se împotmoleau în declarativisme răsuflate, sau, din contra, naufragiau în bănuieli subtextuale, în 
polemizări esopice sub care era pitită într-un chip inefabil atitudinea sau conceptul scriitorului 
respectiv. Poetul sau prozatorul erau puşi în situația unui joc dublu: pentru a camufla o poză 
insolită, nu o dată sacrifica o viziune prețioasă în numele unui inefabil ambiguu salvând pe 


această cale o sugestie ascunsă” [133, p. 117]. 

Epoca literară postsovietică reprezintă o perioadă îndelungată de reabilitare, după decenii 
de existență şi constrângeri într-un regim totalitar. Conştientizarea ideii de libertate are loc 
concomitent cu deschiderea unor noi orizonturi și oportunități de interpretare a fenomenului 
şaizecist. Scriitorii tind tot mai intens spre ieșirea din spaţiul închis al utopiei comuniste. 
Libertatea gândirii se manifestă odată cu cea a rostirii. Atât discursurile literare, cât şi cele critice 
nu mai răspund unor rigori dogmatice, ci exprimă gânduri şi atitudini într-o manieră firească, 
degajată, lipsită de patetism. Se renunţă la limbajul de lemn specific textelor proletcultiste în 
favoarea exprimării libere, obiective şi argumentate. Exegetul din epoca post-sovietică se apleacă 
asupra șaizecismului literar de pe o poziţie superioară asigurată de cel mai exigent critic, 
„vămuitorul suprem” (M. Cimpoi): timpul. 

Desprinsă din mrejele dogmei socialiste, critica autohtonă se dezice de exprimarea 
aluzivă, de „modelarea liricizată cu iz pseudopatriotic şi cetățenesc declarativ” [133, p.118], 
schimbându-și esențial stilul şi viziunea. 

Un moment de importanță esențială în evoluţia criticii basarabene postsovietice 
reprezintă volumul lui M. Cimpoi, „O istorie deschisă a literaturii române din Basarabia” [48]. 
Lucrarea e revăzută şi completată în câteva ediţii (1996, 1997, 2002), fiind până în prezent un 
manual de referință pentru cei care încearcă să pătrundă şi să înțeleagă specificul culturii 
basarabene. Sunt accentuate aspecte precum rezistența, forța estetică, permanenţa etnică 
demonstrate de scriitorii noştri în lupta pentru afirmarea conștiinței naționale. Intenţia autorului e 
de a reconstrui o „istorie” a unei literaturi mutilată de ravagiile proletcultismului şi de a 
argumenta efortul de revenire la normalitatea artistică: „Dimineaţa regăsirii de sine generează şi 
o perspectivă exegetică mai nouă şi mai lucidă. Procesul revenirii la matcă pune problema — 
firească — a raportării valorilor literare basarabene la marele context literar românesc. (...) 
Importanţa estetică diferă de cea pur culturală, ceea ce înseamnă că opere care au avut un rol 
excepțional în declanșarea şi desfășurarea Renașterii basarabene să aibă o valoare modestă la un 
examen estetic dezinteresat. Intervine, apoi, şi factorul personal, subiectiv în evaluarea faptelor 
personale” [48, p.159]. Criticul își asumă responsabilitatea demersului iniţiat, propunând o 
abordare obiectivă a fenomenului literar autohton, inclusiv al celui şaizecist. Sunt trasate 
coordonatele ce marchează procesul de „revitalizare a esteticului” identificat cu „păstrarea în 
atmosfera lirică sau epică generală a unui puternic suflu existenţial - baladesc, care a asigurat în 
operele reprezentative ale autorilor basarabeni, o dramaticitate opusă optimismului oficial 
necondiționate, idilicului, rozului, liniarului, într-un cuvânt schematicului” [48, p.165]. Cu 
excepția baladescului, este menţionată şi influența modelatoare [idem] a formulei soresciene sau 
stănesciene asupra formării scriitorului basarabean. Aceste influenţe sunt, după M. Cimpoi, de 


domeniul accidentalului [ibidem], căci literatura autohtonă optează pentru tradiție: „Modelul este 

poezia basarabeană a anilor '40, atât de fidelă fondului său autohton în ciuda accentelor și 
tonalităților moderniste pe care le acceptă. Anume spre o astfel de modelare arhetipală s-au 
orientat şaizeciștii care puteau să ia act de această direcție a poeziei basarabene: în 1957 apărea 
volumul de Poezii alese al lui Nicolae Costenco, ce includea şi ciclurile scrise în 1937-1940, în 
1958 îşi tipărea Cânturile de ieri L. Deleanu, ceva mai târziu apăreau şi poeziile de tinereţe ale 
lui G. Meniuc, intitulate sugestiv Vremea lerului (1969) şi Scrierile alese ale lui Alexandru 
Robot (1968) (...)” [48, p.170]. Aceşti indici estetici ai tradiţiei au fost şi pentru studiul de față 
nişte jaloane prețioase pe care s-a axat cercetarea minuțioasă a esteticii poeziei șaizeciste în 
general şi a artelor poetice particulare specifice fiecărui autor în parte. 

Rolul șaizeciştilor în reevaluarea şi reconsiderarea valorii artistice este probat în capitolul 
„Căutarea de sine a literaturii basarabene. Copiii anilor treizeci”. E subliniată, în primul rând, 
starea deplorabilă a limbii în Basarabia postbelică şi, respectiv, a limbajului poetic. M. Cimpoi 
remarcă: „Neologismul sună, în unele contexte poetice, strident sau chiar impropriu, sinteza 
dintre tradiție şi modernitate sub aspect stilistic se realizează anevoie; lipsa unui mediu lingvistic 
românesc elevat determină pe poeți să recurgă la livresc” [48, p.190]. „„Redescoperirea 
frumuseţilor şi puterii de expresie ale limbii române” are loc concomitent cu redescoperirea 
clasicilor şi a istoriei naționale. Poetul şaizecist e preocupat de explorarea universului lăuntric, se 
apleacă asupra propriului eu cu o speranță ascunsă de detaşare. „Distanţarea de real este crezul 
generaţiei care caută să coboare în interioritatea subiectivă a poetului, în sufletul sentimentelor 
încercate de el şi să surprindă acolo esențialitatea mai adâncă într-o expresie substanţială” [48, 
p. 190]. 

Incursiunea în universul liric şaizecist începe cu explorarea formulei poetice vierene. 
Criticul atenționează asupra ipostazelor definitorii ale eului: copilul, fiul, îndrăgostitul. „Poetul 
cultivă perseverent o estetică a reazemului moral, pe care i-l oferă pământul, natura, cerul şi 
frumusețile acestora, mama şi maternitatea. Poezia erotică se apropie — blajin — de starea 
complexă, contrapunctică, de situația-limită care atinge intensitatea maximă. (...)” [48, p.192]. 

Poezia lui L. Damian se detaşează prin „spiritul de opoziție netă faţă de rău, absurd, 
cinismul de gheață, automatizare” [48, p.192]. Se bucură de atenţia criticului şi nume 
emblematice ale poeziei autohtone precum D. Matcovschi, A. Codru, Gh. Vodă, I. Vatamanu, P. 
Boţu, M. I. Ciubotaru, V. Teleucă. 

Exegetul rămâne fidel principiilor sale. Revine la teza formulată în „O istorie deschisă...” 
susținând-o cu noi argumente. Într-un articol intitulat revelator „Postliminiumul basarabean” 
[55], M. Cimpoi pledează în favoarea mărcii ontologice organiciste a literaturii basarabene, 
derivată din cea generală a literaturii române. „Luată în ansamblu, a păstrat cultul tradiției, al 


Eumenidelor, răspunzând totodată imperativelor înnoirii impuse de timp, strategiilor şi tehnicilor 

postmoderniste sau postpostmoderniste, dar neuitând şi de onoarea poeților; despre care Pierre 
de Boisdeffre afirma că se manifestă în perioadele de criză şi rezistență. Poeţii basarabeni au 
rămas în continuare pe baricadele care apără limba română, identitatea, adevărul. Voința de 
sincronizare cu procesul literar românesc a căpătat și un aspect firesc: acela al dorinței de a 
redobândi cetăţenia literară înstrăinată şi de a se întoarce la Ithaka...” Criticul denumeşte acest 
fenomen cu un termen din legislația română: „postliminium”. 

Doi ani mai târziu apare culegerea colectivă redactată de M. Dolgan — „Literatura română 
postbelică. Integrări, valorificări, reconsiderări. Manual-studii” (1998) [84]. Volumul reprezintă 
o cercetare amplă, care oferă o perspectivă exhaustivă asupra procesului literar postbelic de pe 
ambele maluri ale Prutului. Din punctul de vedere al temei cercetate în lucrarea de față, 
interesează în mod deosebit subcapitolele: „Generaţia de creație a lui I. Druţă: reabilitarea 
eticului şi a sacrului”; „Generaţia de creație a lui Gr. Vieru: întoarcerea la izvoare”. Remarcăm 
articolul „Poezia postbelică: de la dogmă la creativitate” semnat A. Țurcanu. Studiul oferă o 
viziune obiectivă despre evoluția literaturii postbelice basarabene, o perspectivă bazată pe adevăr 
istoric și valoare estetică. În aceeași ordine de idei remarcăm și „Socialul în literatură” (N. 
Bileţchi) [11], „Coordonate ale poeticii postmoderniste” (N. Plăcintă) [125], precum şi articolele 
„Poezia ca formă de rezistenţă la teroarea istoriei” (A. Moraru), „Lirica civică: aspecte ale 
poeticii” (M. Dolgan), „Structuri compoziționale în poezia contemporană” (E.Ţ[au) incluse în 
acelaşi studiu [84]. 

Un cercetător preocupat de problematica şi modelele poetice ale literaturii basarabene 
este Al. Burlacu. Lucrările semnate de acest critic denotă o sferă largă de interese: interbelicul 
literar, proza contemporană, tendinţele criticii actuale. Relevante, sub aspectul temei cercetate 
aici, sunt studiile privind: „Critica în labirint” (1997) [27], „Mişcarea literară din Basarabia 
anilor '30;: atitudini şi polemici” (1999) [34], „Poezia basarabeană şi antinomiile ei” (2001) [28], 
„Texistenţe. Vol. II. Scara lui Osiris” (2008) [32], „Ars poetica lui D. Matcovschi” (2014) [29] 
ş.a. Preocupat mai mult de descifrarea procedeelor şi tehnicilor literare, decât de evocarea unor 
realități istorice, exegetul propune o ierarhie a valorilor artistice pe care o susține argumentat, 
ierarhizare căreia noi am încercat să-i dăm şi o întemeiere de artă poetică. 

Interesat în mod deosebit de evoluţia prozei autohtone, Al Burlacu încearcă să răspundă 
la întrebarea: „Cu ce s-a îmbogăţit de atunci încoace, în parametrii tipologici şaizecişti, literatura 
română actuală?” [31, p.9] Concluzia criticului este tranșantă: „Este inoperant să se mai pună în 
cauză (im)posibile surprize pe care le-ar oferi literaturii contemporane generația de prozatori a 
dezgheţului hruşciovian. Exceptând proza reprezentativă a lui V. Vasilache, întâi de toate, apoi 
Întoarcerea în pământ (|. Druţă), Singur în fața dragostei (A. Busuioc) şi Zbor frânt (V1. 
Beşleagă), însuşi circuitul actual al valorilor literare româneşti — care constituie cel mai obiectiv 

sistem de selectare a scrisului sincron — respinge restul producţiei autorilor menţionaţi, 
adresându-le cu fermitate ionescianul „Nu!” [idem]. 

Remarcăm la acelaşi autor studiul „Grigore Vieru: ars poetica”, inclus în antologia 
apărută recent, „Refracţii în clepsidră” [33]. A. Burlacu descifrează programul estetic al 
scriitorului basarabean concluzionând: „Grigore Vieru nu a devenit dintr-o dată mare. El a 
evoluat odată cu artele sale poetice, şi-a afirmat originalitatea pornind de la temeliile puse de 
Tudor Arghezi, Lucian Blaga, George Bacovia, Ion Barbu” [33, p. 270]. Este exact premiza 
analizelor noastre detaliate referitoare la devenirea artelor poetice vierene. 

În aceeaşi ordine de idei remarcăm şi studiul lui Th. Codreanu consacrat lui Gr. Vieru, 
„Duminica mare a lui Grigore Vieru” [69]. Obiectivul criticului e de a oferi o abordare 
multiaspectuală a fenomenului Vieru. Capitolul „Grigore Vieru în oglinda criticii lui Mihai 
Cimpoi” se deschide cu o observaţie semnificativă: „În anul 1968 se întâlnesc două conştiinţe 
care aveau să devină emblematice pentru renașterea spirituală a poporului român destinat de 
împrejurări necruțătoare să trăiască în state diferite, despărțită de sârma ghimpată de pe râul Prut, 
zid înfipt chiar în inima casei și a copilăriei lui Gr. Vieru” [69, p. 44]. Prima lucrare a tânărului 
exeget de numai douăzeci şi șase de ani, M. Cimpoi, a fost despre poezia pentru copii a lui Gr. 
Vieru. Anume în anul 1968, după Th. Codreanu, începe procesul de renaștere, care se va 
cristaliza progresiv pe parcursul a două decenii, culminând cu prăbuşirea sistemului comunist şi 
a dominaţiei sovietice, în 1989. Criticul a reușit să distingă două direcţii de evoluţie a creației 
vierene: tematica națională şi specificul estetic al literaturii pentru copii. Studiul profund şi 
minuțios scoate în evidență treptele de evoluţie ale temelor majore pe care se fundamentează 
poezia lui Grigore Vieru. 

Pentru că Grigore Vieru e una din figurile-cheie ale poeziei din anii "60, vom aduce aici 
şi o referință, cu o mare putere de sugestie investigativă, a lui M.Cimpoi la dimensiunea 
mesianică a poeziei vierene: „poetul ştie că atunci când se va desprinde de pământ, iubită, copii 
va pierde însăși poezia” [69, p. 46]. În aceeaşi ordine de idei, Al. Burlacu remarcă: „Oscilarea 
între tentaţia orfică a poetului pur şi mesianism ar constitui cele două dimensiuni fundamentale 
ale personalității lui Grigore Vieru” [69, p. 101]. Ambele referințe traduc perfect chintesența 
liricii vierene fundamentată pe estetica reazemului, sugerată de M. Cimpoi şi predilecția pentru 
cântare, accentuată de Al. Burlacu. Artele sale poetice, pe care ne-am sprijinit şi noi 
investigațiile, demonstrează cu prisosință rodnicia acestor idei. 

Şi Ana Bantoş a explorat spaţiul literar postbelic propunându-şi drept obiectiv integrarea 
percepției literaturii autohtone în albia spiritualităţii românești, precum şi în circuitul european și 


universal. E un efort critic cristalizat în monografiile „Dinamica sacrului în poezia basarabeană 

contemporană” [5], „Deschidere spre universalism: Literatura română din Basarabia postbelică” 
[4] şi „Literatura basarabeană şi modelele literare europene” [6]. 

În „Dinamica sacrului...” A. Bantoş ne invită să redescoperim poezia românească din 
spațiul dintre Prut şi Nistru pornind de la ideea că „generației de poeți Nichita Stănescu — Ana 
Blandiana, care se afirmau la începutul deceniului al șaselea în dreapta Prutului, îi corespunde, în 
Basarabia, cea a lui Grigore Vieru și Liviu Damian, nu străină de climatul menţionat, cu 
precizarea că aşa-numitul pașoptism a durat, la noi, mai mult, având un statut aparte...” [5, p. 9]. 
Apreciind șaizecismul literar basarabean, autoarea e nevoită să remarce cu regret: „În anii 
dezgheţului hruşciovian şi în literatura din stânga Prutului se manifestau tendinţe regeneratoare. 
Numai că, în timp ce scriitorii români de peste Prut ieșeau din criză, reafirmând tradițiile 
autohtone, folclorul, literatura clasică şi cea din perioada interbelică (supranumită „de aur”), în 
Basarabia nu se tolera decât folclorul; cu mare greu, după îndelungi tratative, au fost afiliați, 
dintre scriitorii clasici, Eminescu, Creangă şi Alecsandri. În rest, raportarea la tradiţii spirituale 
mult mai bogate, la albia spirituală firească, se putea face subteran, la nivelul aluziei ce camufla 
bine gândul” [5, p. 11]. Am remarcat şi noi acest aspect al artelor poetice şaizeciste, stăruind, 
totuşi, şi asupra unor tentative de sincronizare cu structurile dominante ale liricii moderne. 

Cercetătoarea menţionează importanţa momentului '67-'68 pentru evoluția ulterioară a 
liricii autohtone; remarcă reorientarea de viziune potenţată de recuperarea tradiției şi racordarea 
la literatura interbelică. „Obsesia identităţii” ce a determinat mesajul şi starea de spirit dominante 
în poezia şaizecistă („Numele tău”, „Sânt verb”), precum şi mitizarea şi demitizarea „denotă 
aspirația modernizării poeziei” [5, p. 17]. lar elementul care i-a consolidat pe autorii perioadei 
date, „dându-le dreptul la statut de generaţie”, este în opinia A. Bantoş, „factorul cultură 
subordonat necesităţii de a rezista ca neam. Şi tot din acest motiv generaţia ochiului al treilea 
fuzionează cu ei, încheind un segment de istorie literară basarabeană” [idem]. Aplecarea asupra 
sacrului urmărită în creația lui Gr. Vieru şi L. Damian „anunţă ieşirea din imperiul gândirii 
totalitariste” [5, p. 23]. 

În calea sinuoasă spre descătuşarea de dogmă şi afirmarea individualităţii creatoare, 
scriitorul preferă să se aplece asupra universului lăuntric. „Interiorizarea ducea, în lirică, la 
redescoperirea unor coordonate ale vieţii spirituale ce ţineau de universul de acasă, de sat, de 
patria mică, de universul mitic iradiat de sacralitate” [5, p. 53]. Autoarea continuă să decodifice 
„adâncurile” liricii şaizeciste, relevând dimensiunea sacră a acesteia: „Nevoia de înălţare 
interioară și de sacru din poezia anilor '60-'70 îi determină pe autorii basarabeni, care se 
manifestă în această perioadă, să conceapă poezia la modul liturgic. În acest context simbolului 


şi metaforei, înțelese ca şi resorturi ale gândirii simbolice, le revine un rol preponderent” [idem]. 

Relevante sunt capitolele consacrate creaţiei lui Gr. Vieru şi a lui L. Damian. În studiul 
„Grigore Vieru: regăsire sub semnul sacrului” [5, p. 72] este „urmărit modul în care se produce, 
în poezia lui Grigore Vieru, pivotarea sacrului şi în care acesta se îndepărtează într-o zonă unde 
lumina amintirii se preschimbă în întuneric. Este o viziune lucidă, profund modernă, realizată cu 
mijloace simple de exprimare, poezia lui Gr. Vieru având capacitatea de a ademeni până peste 
pragul modernităţii o lume arhaică a unității de început, de care noi, cei de azi, ne dezicem cu 
prea multă ușurință” [idem]. Cercetătoarea insistă asupra descifrării simbolurilor-cheie pe care se 
edifică universul liric vierean: casa, mama, copilăria. Este surprins nucleul profund filozofic al 
discursului liric vierean, depășindu-se aici preceptele utilizate în demersurile critice din perioada 
sovietică, venind cu o nouă metodă de lectură şi interpretare a textului literar. 

În articolul „Sacralitatea integrităţii umane la L. Damian” [5, p. 146], criticul 
investighează dimensiunea sacrului în poezia scriitorului basarabean. Un punct de referință 
reprezintă volumul „Sânt verb” (1968). Autoarea se apleacă asupra operei lui L. Damian 
remarcând: „Într-o epocă stagnantă Damian se declară adeptul mişcării, poezia sa diferenţiindu- 
se prin caracterul ei mobilizator (...)” [5, p. 146]. Este sesizată în versurile lui L. Damian „o 
schimbare de optică şi de mijloace de exprimare: dinspre tradiție spre asimilarea experienţei 
poetice din cadrul mai amplu al literaturii universale” [idem], lucru pe care noi îl demonstrăm în 
paginile care se referă la creația acestui autor. 

Cercetarea „Literatura basarabeană și modelele literare europene” [6] este axată pe creația 
reprezentanţilor de vază ai „şaizecismului” basarabean: L. Damian, Gr. Vieru, I. Vatamanu, V. 
Leviţchi, inclusiv A. Lupan şi N. Costenco. Meritorie e tentativa de a releva aspecte neexplorate 
ale poeziei basarabene. Reluând teza expusă în „Deschidere spre universalism” [4], cercetătoarea 
insistă asupra afinităților dintre lirica autohtonă şi cea americană. Probează influenţa lui Walt 
Whitman asupra creației lui I. Vatamanu remarcând „îndepărtarea voită a poetului de propriul 
peisaj literar” [6, p.29]. „Interesul lui I. Vatamanu, de altfel ca şi al altor confrați ai săi, pentru 
literatura universală conţine o anumită dorință de detaşare, de îndepărtare care trebuie înțeleasă 
ca o posibilitate de accedere la o literatură mai apropiată de viaţa reală” [6, p. 30]. A. Bantoş este 
convinsă că opera lui I. Vatamanu nu este apreciată la justa ei valoare, „lumea reală a lui I. 
Vatamanu se află dincolo de cotidianul înşelător din versurile sale” [idem]. Această convingere 
nu este împărtăşită, însă, de Em. Galaicu-Păun care-l consideră pe scriitorul basarabean un poet 
„previzibil” [96, p. 18]. Între aceste afirmaţii antinomice noi am încercat să găsim calea de 
mijloc a adevărului unei arte poetice marcată simultan de dogmă şi de creativitate. 

Studiul consacrat creației lui A. Lupan este intitulat sugestiv: „Intelectualul basarabean și 
istoria” [6, p. 85-91]. A. Bantoș se pronunță mai puţin exigent asupra creaţiei lui A. Lupan, 


evaluându-i opera în contextul epocii: „Cultura, după cum se ştie, are rolul unic de mărturie 

despre timpurile care trec. Dar la fel se ştie că rolul literaturii a fost cel de fap ispăşitor, carenţele 
în politică fiind puse pe seama literaturii. Aflarea scriitorilor între cultură şi viaţa politică, socială 
şi economică e determinantă pentru imaginea artistului angajat din perioada sovietică, timp în 
care intelectualul deţinea un rol- cheie în statul-partid, aşa cum au fost concepute URSS, fostele 
state din lagărul socialist. Iată de ce îmbinarea hermeneuticii existențiale cu cea ideologică în 
abordarea creaţiilor scriitorilor din acea perioadă este inevitabilă” [6, p. 86]. 

În „Scriitorul basarabean şi reflexele brutalităţii istoriei” [6, p. 53], A. Bantoș întreprinde 
o incursiune în poezia lui N. Costenco. Cercetătoarea îşi axează analiza pe ideea că: „N. 
Costenco ilustrează poate cel mai complicat și mai distorsionat destin al creatorului basarabean 
din secolul al XX-lea” [6, p. 53]. Este urmărit traseul parcurs de lirica scriitorului basarabean de 
la primele volume publicate (1937), subliniindu-se repercusiunile sinistre ale regimului asupra 
curajului de a spune şi conştientizarea condiţiei sale de damnat, căci revolta scriitorului se 
îndreaptă nu atât împotriva puterii de stat, cât mai mult împotriva propriei persoane: „Eram un 
revoltat împotriva mea însumi, că n-am aşa o reputație de geniu ca Goethe” [6, p. 58]. N. 
Costenco este unul dintre puținii scriitori care-şi trage sevele creației din arcadia interbelică și se 
bucură de aprecierea criticilor în pofida tributului adus comunismului, fiind inclus în lista 
reformatorilor liricii autohtone. 

Ca un argument în pledoariile poeziei ăaizeciste pentru tradiţie, aducem din aceeași 
lucrare a A. Bantoș un citat mai lung, instructiv şi pentru tematica studiului nostru: 
„Neomodernismul literar basarabean şaizecist a suportat o deviere de direcţie în condiții mai 
speciale, şi anume, în momentul în care scriitorii au conştientizat că omogenizarea din cadrul 
fostei Uniuni Sovietice ameninţa ființa naţională cu dispariţia. E de ajuns să amintim în acest 
sens sloganul cunoscut în epoca respectivă: Naţiunile se dezvoltă, se dezvoltă până dispar (...) 
Anume în acel context devine explicită frecvența spaţiilor simbolice în discursul liric basarabean 
şi faptul că la un moment dat Ion Vatamanu afirma: A avea Țară, a avea pământ înseamnă a fi. 
Mica patrie din sudul Basarabiei, exaltată de către Gh. Vodă, pragul tare de piatră al lui D. 
Matcovschi, într-un cuvânt, satul şi casa părintească de aici vin. Între colegii săi de generaţie 
Grigore Vieru se evidenţiază din start prin întoarcerea radicală spre spaţiul mirific al satului, cu 
care se identifică propria sa copilărie (...)” [6, p. 129]. 

Gr. Canţâr analizează procesul de racordare a liricii autohtone la matricea românească cu 
mai puţin entuziasm decât A. Bantoş. Cercetătorul îşi manifestă indignarea, într-un mod 
necruţător, fără drept de apel, față de încercarea unor exegeţi de a surprinde similitudini dintre 
creaţia lui A. Lupan și cea a lui T. Arghezi. Criticul încearcă să-și sprijine afirmaţiile cu exemple 
concrete, precum bucata „A fi” al cărei statut de ars poetica (!) este de ordinul evidenţei.” 


Autorul are convingerea că „cititorul va reuși, lesne, să aproximeze adevăratele dimensiuni (non) 

valorice ale generalului prin lectura atentă a particularului: Ce este arta? / Ce-i literatura? / 
Culege citate, înjgheabă o părere, / stoarce esența, întoarce-o de-a dura, / prin haosul punctelor 
de vedere...” [37, p. 3]. Nu credem că a atare abordare maximalistă este benefică. 

O poziţie absolut diferită este exprimată, după părerea noastră nu întru tot justificată, pe 
marginea creaţiei lui G. Meniuc, „scriitorul care, în ciuda anumitor concesii regretabile făcute 
ideologiei utopizante a vremii, a reuşit să-şi întrețină demnitatea intelectuală la o cotă relativ 
înaltă şi să dea o măsură onorabilă vocației sale de scriitor, rămânând, până în prezent, unul 
dintre puţinii poeţi valizi ai locului” [6, p.4]. Criticul remarcă aspecte definitorii ale poeziei lui 
G. Meniuc, menţionând „formula poetică de extracție simbolistă, intelectualist-livrească”, 
„deschiderea spre informaţia culturală” [6, p.4]. Însă, în pofida sensibilităţii lirice manifestate, 
poetul basarabean, în opinia lui Gr. Canţâr, nu poate fi citit în relaţie cu Ion Barbu, căci „spre 
deosebire de autorul jocului secund, el rămâne — funciarmente — un poet liric” [6, p.5]. Meritul 
poetului român e de a transforma „lirismul tradițional şi perimat într-un fel de fenomenologie 
obiectivă pe care o numeşte Lirism Absolut. G. Meniuc, însă... cântă. Iar cântecul, fie şi orfic, tot 
cântec rămâne” [6, p.6]. 

Un critic cam excentric, cu un simț selectiv al valorii, Em. Galaicu-Păun într-un eseu 
critic cu titlul relevant: „Anul '68 - „o primăvară pragheză” a literaturii române din Basarabia” se 
referă la volumele reprezentative ale liricii şaizeciste „Vremea lerului”, „Sânt verb”, „Numele 
tău”, „Aripi pentru Manole”, „Galerie cu autoportret”, „Îndărătnicia pietrei”, „nişte pietre de 
temelie ale poeziei românești din Basarabia din ultimele trei decenii” [96, p.17]. Credem că 
acestor volume, din care am putea exclude „Galerie cu autoportret”, ar trebui de adăugat „Firul 
Ariadnei” de An. Ciocanu, „Casă părintească” de D. Matcovschi, „Versuri” de A. Busuioc ș.a. 

Propunându-şi să releve importanţa anilor '67, '68, '69 pentru evoluţia ulterioară a 
literaturii şi a culturii autohtone, autorul încearcă „o localizare a literaturii române din 
Basarabia” identificată, convingător după părerea noastră, la „interferența parțială a două 
circumferințe cu raze diferite: cea mai lungă, raza ideologică, circumscrie literatura basarabeană 
unui context unional, sovietizând-o, deznaţionalizând-o; cea mai scurtă, raza lingvistică, încerca 
să protejeze biata ființă naţională, s-o individualizeze şi, de ce nu?, s-o pregătească de acea 
contraofensivă spirituală” (...) [96, p.18]. 

Autorul remarcă lupta şaizeciştilor pentru apărarea conştiinţei naționale, un aspect 
definitoriu pentru lirica postbelică autohtonă. Scriitorii basarabeni îşi manifestă vigoarea, 
rezistența față de puterea de stat. lar „frecvenţa cu care poeţii basarabeni dedică poeme 
scriitorilor români, clasici şi contemporani e, de fapt, o încercare de a muta greutatea trupului 
înțepenit în poziție de smirno pe adevăratul punct de sprijin, astfel intensificând circuitul 


valorilor naționale” [96, p.19]. Pentru a percepe „prăpastia care începu să se caște între sacerdoţii 

Zeului Roşu şi tinerii iconoclaşti” [idem], se propune o comparaţie dintre evantaiul de energie al 
titlurilor de referință ale liricii anilor '67-'69 („Sânt verb”, „Numele tău”, „La mijlocul ierbii”, 
„Îndărătnicia pietrei”, „Aripi pentru Manole”) şi coloana a cincea a titlurilor manifeste („Umbre 
care dor” de B. Istru, „Vâltoarea dorului” de P. Cruceniuc, „Cartea dorului” de L. Deleanu, 
„Cântarea tinereţii” de Em. Bucov, „Culoarea pământului” de P. Darienco ş.a.)”. Prăpastia este 
estetică și nu ideologică. 

Critica postsovietică vine cu o nouă optică a fenomenului șaizecist. Poezia este lecturată 
şi interpretată de pe o poziţie oferită cercetătorului contemporan de libertatea exprimării şi 
deschiderea spre cultura universală. Dispar granițele impuse de schematismul dogmatic nu doar 
în discursurile literare, dar şi în cele critice. Sesizăm o abordare din perspectiva esteticului, a 
noutății şi mai puțin a raportării la context. Importantă şi revelatoare este varietatea revistelor 
literare („„Metaliteratura”, „Semn”, „Contrafort”) ce oferă scriitorilor, cercetătorilor literari 
oportunitatea de a interveni cu lecţii de valorificare şi revalorificare a literaturii trecutului nostru 
literar imediat sau mai îndepărtat. 

Printre aparițiile de ultimă oră am remarca antologia „Arheul marginii și alte figuri” [146] 
— o tentativă a criticului A. Ţurcanu de a stabili traiectoriile de evoluţie a literaturii postbelice 
basarabene. Reflectând asupra atmosferei dominante în peisajul literar autohton din epoca 
totalitarismului comunist, criticul remarcă „cultul violenţei, dublat de mitul sărbătorii perpetue” 
[146, p.83]. Formula surprinde cu exactitate complexitatea expresiei lirice basarabene. Este 
insinuată atât starea de ură și răzbunare definitorie pentru personajul literar, în special în primul 
deceniu postbelic, cât şi imaginea-tip a unei universale primăveri victorioase. lar scriitorilor 
acestei epoci le este atribuită funcția de cronicari entuziaști, care înregistrează semnele 
progresului şi îşi asumă rolul de voce anonimă a unei colectivităţi (preponderent rurală) cuprinsă 
de frisoanele germinatorii ale vieţii noi” [146, p.83]. Procesul îndelungat şi anevoios al 
dezgheţului, al revenirii poeziei la normalitatea gestului liric are loc prin aportul unui număr 
mic, dar impunător, de reformatori. A. Busuioc este remarcat pentru mărturisirile sale de 
daltonism, considerate reacție la monotonia omniprezentă a alb-negrului copleșitor, precum şi 
pentru cultivarea unei poezii de inspirație postsimbolistă, cu accentul pe eufonie, pe muzica 
lăuntrică a versului [146, p.88]. 

Demersul critic contemporan se axează pe o abordare axiologică a fenomenului literar 
şaizecist, pe probarea valorii istorice, dar şi artistice a poeziei menite să reorienteze evoluţia 
liricii autohtone. Numărul crescând de studii consacrate scriitorilor: Gr. Vieru, L. Damian, D. 
Matcovschi ( „Dumitru Matcovschi: Itinerar liric” (2012) [19] semnată E. Botezatu), L. Deleanu 


(„Modernitate şi tradiționalism în creaţia poetică a lui L. Deleanu” (2011) [41] de A. Cazacu- 

Țigaie) denotă un interes viu pentru această filă dramatică şi controversată a poeziei basarabene. 


E un interes probat şi de analizele de mai departe ale studiului de față. 


1.3. Concluzii la capitolul 1: 


1. Critica imediat postbelică, în linii generale, cadrează perfect cu preceptele dogmaticii 
oficiale. Este blamată orice tentativă de deviere de la tematica de partid (căutările romantice ale 
tinerilor poeți). Se remarcă în acest sens referințele semnate de nume cu rezonanță în epocă: 
Barbu Rabii şi Z. Săpunaru. 

2. Aspecte considerate de critica timpului ca lacunare, analizate din perspectiva zilei de azi, 
reprezintă certe tentative de reabilitare a liricii autohtone. Astfel, teze de genul celei făcute de 
criticul proletcultist, Z. Săpunaru, precum că „e foarte îngustă baza socială a poeziei tinerilor...” 
[137], nu sunt altceva decât ilustrarea dogmelor de partid, neglijarea specificului artei, a 
individualităţii de creaţie. 

În pofida dogmelor ce domină această etapă controversată se înregistrează și reacții 
critice la natura şi specificul creaţiei, la esenţa ei intimă, la caracterul revelatoriu al liricii. 
Substanța poeziei şaizeciste este determinată de „mesajul etic” (B. Rabii), „patetismul expresiei” 
(V. Coroban), atmosfera de „jovialitate” (M. Cimpoi). Sunt aspecte comune ce conturează 
panorama liricii postbelice până în a doua jumătate a anilor "60. 

3. Analizată din perspectivă diacronică, critica literară prezintă o evoluţie constantă de la 
abordarea ştiinţifică a problemei la cea estetică. 

4. Discursul exegetic, după anii '90, răspunde chemărilor timpului şi evoluează profitând de 
avantajele democrației. Criticul contemporan este liber să se exprime obiectiv într-un limbaj 
eliberat de clișeele dogmei totalitare. Interesul crescând pentru literatura postbelică e argumentat 
prin numărul mare de studii, monografii şi antologii consacrate problemelor de artă poetică 
apărute în această perioadă. 

5. Critica anilor '90 nu neagă funcția socială a poeziei, dar accentul se deplasează de pe 
mesajul social pe modalitățile de transfigurare a lui, pe structura liricii moderne, pe limbajul 
artistic, pe poetica prozei, relevând natura intimă dintre poetică şi ontologia operei. Astfel, 
poezia nu mai e tratată ca un mijloc de manipulare, de propagandă (aşa cum o concep mulţi 
dintre criticii afirmaţi în anii imediat postbelici) sau ca o formă de educaţie. O dimensiune 
indispensabilă a acesteia devine esteticul, noutatea înainte de toate. 

Cercetarea poeziei şaizeciste implică o dublă abordare a acesteia: în dependență de 


factorii externi și independent de aceştia. 


41 


6. În afara totalitarismului, critica autohtonă va cunoaşte o perioadă fertilă [121, p.16] de 
evoluţie. Se renunţă la liniaritatea abordării pentru descoperirea a noi forme și modele care să 


sincronizeze literatura de aici cu cea de peste Prut. 

2. ARTELE POETICE CA ASUMARE A TRADIȚIILOR NAȚIONALE ȘI 
EXPRESIE A FIRESCULUI 


2.1. Contextul istorico-cultural al revenirii la tradiţie 


Formarea unei viziuni adecvate despre literatura postbelică basarabeană este posibilă doar 
în condiţia examinării contextului politic, social şi cultural specific unei perioade care constituie 
poate cea mai dureroasă filă din istoria neamului nostru. Primul deceniu postbelic este marcat de 
anihilarea pe toate căile şi cu toate mijloacele a spiritualităţii naţionale. „Pentru regimul totalitar, 
nonvaloarea şi mediocritatea au fost mereu o politică literară, componentă a unei strategii mai 
largi de strangulare a spiritului (...) Susținerea nonvalorilor, instituționalizarea lor prin 
introducerea în programele de învăţământ şi în manuale, prin decernarea de premii, acordarea de 
funcţii şi titluri onorifice, prin crearea, cu ajutorul convergent al mai multor organisme, a unui 
statut privilegiat, face parte din aceeaşi, unică acţiune de anihilare a inițiativei creatoare” [147, 
p.15]. 

Introducerea literelor chirilice pentru scrierea limbii române, intitularea acesteia drept 
„limbă moldovenească”, prezentarea profilului şi istoriei ei din punct de vedere slav, învățarea 
unei istorii literare şi culturale „moldoveneşti”, cu personalități ale literaturii române, înfăţişate 
trunchiat, iată tot atâtea aspecte ale unui program de aculturație gândit de politicienii sovietici, în 
vederea desprinderii poporului român din Republica Sovietică Socialistă Moldova şi a 
intelectualilor lui de cultura românească care avea puternica ei desfășurare la Vest de Prut. 

Aceste măsuri au fost însoțite de altele, ca, de pildă, rescrierea istoriei românilor dintre 
Prut şi Nistru ținând cont de istoriografia şi interesele politice ale Moscovei, punct de vedere în 
care statul țarist devenea un protector salvator, iar statul român un factor multinațional, 
imperialist şi opresiv. Această nouă istoriografie a fost un factor propagandistic antiromânesc 
plin de urmări pentru mentalitatea românilor dintre Prut şi Nistru. În acelaşi timp, instituțiile de 
învățământ din Moldova ocupată foloseau limba rusă ca limbă de stat, glorificau istoria 
poporului rus şi ofereau diplome fără prestigiu absolvenților universitari din Moldova, care erau 
astfel determinaţi să migreze către învăţământul superior, pentru a intra în posesia unor diplome 
universitare competitive. 

Literatura care apărea în Moldova ocupată era una de comandă politică, liberă să trateze 
doar temele corespunzătoare şabloanelor instituite. Savanți improvizați reprezentând noua 
istoriografie moldovenească intrau adesea în polemică cu cei din România, pentru a demonstra 
caracterul diferit al limbii române de „limba moldovenească”, fundamentul slav al Basarabiei, ca 
şi caracterul cotropitor al administrației româneşti dintre 1918 şi 1940, când Basarabia pierdută 


la 1812 de diplomaţia otomană devenise parte integrantă a României Mari. A doua ocupaţie 

moscovită a Basarabiei, începută în 1944, venea după una mai veche (1912-1918), ceea ce dădea 
toate şansele ca procesul de aculturaţie dirijat împotriva culturii române a provinciei să 
izbândească. 

Teritoriul Basarabiei a fost împărțit între R.S.S. Moldova şi R.S.S. Ucraina, ultima 
preluând în propriile graniţe atât fostul Bugeac, cât şi Bucovina de Nord şi ţinutul Herţa, unde se 
afla şi oraşul studiilor liceale ale lui Mihai Eminescu şi apoi una din marile universităţi româneşti 
interbelice — Cernăuţi. Românii din spaţiul U.R.S.S. au fost astfel divizați, purtând şi etnonime 
diferite: cei din Bucovina de Nord şi ţinutul Herţa sunt numiţi români, cei din R.S.S. Moldova 
poartă numele de moldoveni, ca şi cei din fosta republică moldoveneasca transnistriană. Acestor 
condiții dramatice pentru românii integrați prin ocupaţie militară în U.R.S.S. (disputaţi de 
România prin participarea alături de Germania la războiul antisovietic, 1941-1944, fără şansă), 
U.R.S.S. le-a adăugat condiţia de lagăr, interzicând intrările şi ieşirile în R.S.S. Moldova şi 
întrerupând orice contact cu ţara-mamă, România. Propaganda sovietică postbelică a desfăşurat o 
ciudată campanie românofobă, România fiind plasată alături de Germania şi, de fapt, întreg 
Occidentul în rândul duşmanilor acerbi ai paşnicului popor sovietic. 

Procesul de mutilare a istoriei şi a culturii s-a desfăşurat prin introducerea grafiei deloc 
compatibile cu specificul limbii române, prin promovarea cultului unor personalități străine 
neamului nostru. „Scriitorii noştri au fost puşi în situaţia de a plăti un greu tribut ideologiei 
comuniste, glorificând partidul şi pe Stalin personal (a se vedea Scrisoarea norodului 
moldovenesc tovarăşului Stalin). O întreagă avalanşă de documente partinice, începând cu 
faimosul articol leninist Organizaţia de partid şi literatura de partid, continuând cu rezoluţia C. 
C. al P. C. din Rusia din 18 iunie 1925 Despre politica partidului în domeniul literaturii 
artistice, cu hotărârea C. C. al P. C. din toată Uniunea din 14 august 1946 Despre revistele 
Zvezda şi Leningrad, cu hotărârea C. C. al P. C. din toată Uniunea din 26 august 1948 Despre 
repertoriul teatrelor dramatice şi măsurile pentru îmbunătăţirea ei, conţineau atâtea cerinţe şi 
indicaţii, încât nu putea fi vorba despre nici o atmosferă creatoare propice activităţii fructuoase. 
Totul era supus ideologizării depline, totul era reglementat, pentru orice abatere de la buchia şi 
spiritul acestora şi al multor alte hotărâri asemănătoare pe autori îi păştea pericolul morții” [59, 
p.12]. 

Situaţia a fost acutizată prin deportările în masă a intelectualităţii băştinaşe, înlocuite cu 
persoane venite de la Moscova, nu doar nereceptive la chemările spiritualității româneşti, dar 
chiar ostile acesteia. Calvarul a continuat până în 1953, an ce a marcat sfârşitul stalinismului şi 
începutul unei relative destinderi politice şi sociale. 

Eliberarea lentă, dar sigură din mrejele ideologiei sovietice se realizează prin promovarea 


unui şir de reforme. Se profilează hotarul dintre două generaţii: una fidelă principiilor ideologiei 
44 


comuniste şi alta, tânără, dornică de noutate, de libertate a gândirii şi exprimării. Anume datorită 
eforturilor considerabile ale acestor tineri intelectuali optimişti va fi posibilă inițierea unui şir de 
reforme. De o importanţă incontestabilă sunt, fără îndoială, cele din sfera culturii. 

În aceşti ani se manifestă o deosebită activitate editorială, sporeşte numărul de cărţi, se 
editează folclorul, apare revista „Octombrie” (1956), „Cultura” (1965). În fruntea revistei 
„Nistru” vine G. Meniuc. 

Cercetătoarea A. Bantoş citează în studiul „Deschidere spre universalism” [4] 
mărturisirea regizorului şi omului de cultură Ion Ungureanu cu referinţă la reaşezarea literaturii 
şi a culturii de la est de Prut pe făgaşul normalităţii: „Apariţia săptămânalului Cultura Moldovei 
(1956) a fost semnul unor vremi noi. Umbra înfricoşătorului tiran de la Kremlin se subția sub 
soarele plăpând al dezgheţului hruşciovian. Lumea îndrăznea să ridice ochii din pământ şi învăţa 
să privească drept, fără frică realitatea. O învăţătură de lungă durată, fiindcă de frică nu te 
vindeci într-o zi-două. Unii o mai poartă şi azi în suflet. Noi atunci am îndrăznit să ne amintim 
că suntem oleacă de români, că vorbim aceeaşi limbă, redacția chiar i s-a adresat patriarhului 
literaturii române Mihail Sadoveanu să binecuvânteze noua publicaţie, ceea ce s-a şi întâmplat 
(facsimilul în grafia latină publicat de ziar ne venea să-l punem la icoană, nu alta!)” [4, p. 216]. 

Şi Mihai Cimpoi a evidenţiat în studiul său „Basarabia sub steaua exilului”, acelaşi lucru: 
„Sub golurile sensibile ale culturii româneşti din Basarabia postbelică se întrevăd subiacent 
eforturile constructive şi recuperative uriaşe în căutarea şi regăsirea identităţii pierdute” [46, p. 
211]. 

Merită a fi menţionată editarea clasicilor literaturii române (divizați, totuşi, în români - 
Coşbuc, Caragiale şi moldoveni — Eminescu, Creangă, Alecsandri). Procesul a fost inițiat în 1951 
şi a reprezentat un moment de referinţă pentru evoluţia ulterioară a literaturii basarabene. 

În acelaşi an a fost organizată de Academia de Ştiinţe a Moldovei o conferinţă, la care, cu 
lux de amănunte şi o exemplară conştiinciozitate ştiinţifică, savanţi din Moldova, dar şi din 
Moscova şi Leningrad, au demonstrat originea latină a limbii noastre, contestându-se astfel 
teoriile false care i-au atribuit anterior o descendență slavă. 

Descătuşarea şi deschiderea altor orizonturi de cunoaştere şi comunicare culturală 
caracteristică anilor şaizeci se soldează, în plan universitar, cu inaugurarea, în anul 1964, a 
Facultăţii de Limbi Străine în cadrul Universităţii de Stat, iar ulterior şi la Institutul Pedagogic 
„lon Creangă” şi la Universitatea „Alecu Russo” din Bălţi. De aici încolo urmează studiul 
riguros şi sistematizat al limbilor şi al literaturilor străine în Moldova dintre Prut şi Nistru, studiu 
care, fără doar şi poate, îşi lasă amprenta asupra peisajului cultural şi asupra receptivităţii 


cititorului de atunci. 

O reuşită semnificativă pentru cultura basarabeană postbelică a fost decernarea premiului 
întâi, în cadrul Festivalului internaţional de film pentru tineret, peliculei „Ultima lună de 


del) 


toamnă” (după povestirea cu acelaşi titlu de I. Druţă). Cu acest prilej A. Lupan menţiona: „.... 
Prin ce miracol şi-a asumat plugarul acesta fără nume răspunderea pe care o împlineşte?... E 
uimitor cum a încăput acest orizont nu în zboruri şi în formule grandilocvente, ci în peregrinajul 
său plin de griji, în popasurile scurte lângă vatra cu prieteni ai copiilor săi” [5, p. 9]. 

Indubitabilă este contribuţia lui V. Coroban la procesul de resurecţie a culturii autohtone. 
De menţionat, în această ordine de idei, problema specificului naţional lansată la sfârşitul anilor 
'50. „Încercarea de a limpezi această problemă a eşuat, căci dogmatismul şi balastul vechii 
gândiri staliniste erau destul de puternice. În cele din urmă V. Coroban a fost nevoit să se scuze 
public în Moldova Socialistă, pentru că a îndrăznit să vorbească despre acest specific naţional, 
care era edificat de către forurile conducătoare de atunci drept naționalism, egoism naţional ş.a.” 
[115, p.120-135]. 

Toate aceste evenimente s-au repercutat pozitiv asupra evoluţiei ulterioare a literaturii. 
Ele semnifică o primă treaptă spre descoperirea artisticului ca fundament al literaturii, al valorii 
estetice, subminat anterior de preceptele dogmatice. 

Deşi mai purtând încă amprentele dogmei, arta cuvântului îşi va deschide treptat noi 
orizonturi, orientându-se spre cultivarea spiritului creator, spre extinderea ariei tematice, spre 
descoperirea unor noi forme şi modele literare. Calea dramatică şi sinuoasă spre afirmarea unor 
individualități creatoare puternice este răspunsul literaturii la relativa destindere politică şi 
socială care a urmat după anul 1953. 

„În atare condiţii toate genurile şi speciile literare, inclusiv romanul ca operă epică de 
proporţii şi complexă (chiar dacă mostrele se dovedeau nişte încercări extrem de palide, ca 
Dimineaţa pe Nistru de Ion Canna sau Deşteptarea de Alexandru Lipcan). Se afirmă basmul în 
versuri (Şoltuzul Graur de George Meniuc), poemul (Hat în hat şi față-n faţă de Andrei Lupan), 
poezia satirică (Dacă-i tata preşedinte de Aureliu Busuioc)” [61, p.14]. 

O dovadă a revigorării artistice produse în anii postbelici reprezintă publicarea romanului 
lui V. Vasilache, Povestea cu cocoşul roşu, o impresionantă alegorie ce prezintă o nouă viziune 
asupra realității. Cercetătorul literar, Al. Burlacu îl califică drept „unul dintre cele mai 
interesante romane din tot ce a dat literatura basarabeană” [25, p.79], plasându-l în ierarhia 
valorilor autohtone alături de Zbor frânt de VI. Beşleagă şi Singur în fața dragostei de A. 
Busuioc. 

Un punct de referință în istoria literaturii basarabene reprezintă eseurile lui George 
Meniuc. Semnificative prin valoarea estetică indubitabilă, ele reprezintă şi o importantă sursă de 


documentare ce deschide noi viziuni, perspective asupra crezului artistic al scriitorilor 

basarabeni. Autorul realizează o memorabilă definire metaforică a artei: „Există o veche şi 
povăţuitoare credință, că dacă găseşti iarba-fiarelor, o iarbă vrăjită, nespus de rară, ascunsă de 
ochii oamenilor obişnuiţi, capeţi deplina putinţă să deschizi cu firul ei orice lăcăţi orice zăvoare, 
orice cătuşe, ca la urmă să pătrunzi în cetăţile cele mai ferecate şi să descoperi comori şi minuni 
ținute în taină.” (G. Meniuc, „Cheile artei”) [118, p. 45]. Această iarbă vrăjită simbolizează forţa 
poeziei de a se ridica deasupra oricăror restricţii ideologice, realizându-şi adevărata menire — a 
defini filonul spiritual al unui popor. 

Interpretarea conceptului de artă este urmată de blamarea epigonilor incapabili a crea 
expresia armonioasă, individualizatoare. Autorul dă dovadă de exigenţă, evaluând forma lipsită 
de fond şi plagierea unor structuri deja uzate: „nulitățile literare declară cuvinte cu duiumul, din 
izvoade vechi, neînţelegând că numai cugetarea, ideile necesită cuvântul, cuvântul cel mai 
potrivit cu putinţă” [118, p. 46]. 

Condiţia sine qua non a expresiei artistice este armonia dintre formă şi fond. Procesul 
creativ presupune o artă desăvârşită de a surprinde anume cuvântul relevant ce denotă o realitate 
exterioară, dar şi starea de spirit („Frumosul e necesar cât împlineşte funcția unei valori 
spirituale.”). 

O notă definitorie pentru eseurile lui G. Meniuc este atmosfera filozofică, profund 
meditativă. Împletirea măiestrită a liricului şi epicului conferă textelor o notă de confesiune. 
Autorul îşi expune propria viziune asupra rostului creaţiei, se pronunţă, adesea metaforic, despre 
originea artei, dimensiunile sale caracteristice. 

Creatorul se refugiază în universul ficţiunii proiectat în antiteză cu cel al realităţii. Scrisul 
potenţează transgresarea în lumea viselor, a împlinirii spirituale: „E greu să mă despart de 
visurile mele (...). Când mă duc la iaz ori mă afund în bălțile cu stuf, îmi vine să scriu despre 
mări şi oceane, despre corăbii cu pânzele în vânt” [118, p. 51]. 

Artistul trebuie să dea dovadă de simţul responsabilități, de curajul de autoexprimare 
(„În orice caz scrisul, arta literară cere o muncă permanentă, zi de zi, o cugetare multilaterală şi 
îndrăzneață, o răspundere cetăţenească inevitabilă.”). 

În „Cheile artei” [118, p. 45] şi în „Linguri de lemn” [118, p. 57], G. Meniuc reuşeşte să 
prezinte traiectoria de bază a evoluţiei poeziei moderne. Sunt prezentate aspecte ale literaturii cu 
ecouri de rezonanţă în studiile de specialitate ale epocii. Acestea devin pilonii pe care îşi vor 
edifica crezul poetic o mare parte dintre scriitorii basarabeni. Fenomenul reabilitării etico- 
estetice se infiltrează constant în arta literară şi la nivelul expresiei, şi la cel al semnificației. 
Realitatea expusă într-un text literar depăşeşte canoanele impuse prin tradiție şi se orientează 


spre descoperirea unor noi orizonturi artistice. E un proces anevoios ce necesită eforturi 

considerabile. Iniţiat în a doua jumătate a deceniului al şaselea, el se va manifesta cu pregnanţă 
abia la începutul perioadei şaptezeciste. 

Începutul anilor '50 este marcat de apariţia unor poeme înscrise în seria aşa-numitelor 
texte la comandă. Ele respectă cu fidelitate rigorile impuse de ideologia socialistă, fiind edificate 
în baza antitezei dintre trecutul decadent şi prezentul înfloritor al societăţii comuniste. Literatura 
acestei perioade are o singură menire: de a servi pentru partid ca unealtă de manipulare. Ea 
creionează tipul societăţii ideale, elogiind conducătorii de partid sau procese precum 
colectivizarea. Definitorie este tipicitatea expresiei: eroi tipici în situaţii tipice, conflictele 
schiţate nu reprezintă decât nişte abstracţiuni ideologice. 

Criticul literar A. Țurcanu subliniază specificul epocii: „o imagine utopică aflată sub 
semnul unui prezent ce s-a rupt în mod categoric de trecut şi înaintează spre un viitor paradisiac” 
[152, p.8]. 

Lirismul de profunzime cedează în faţa excesului de patos, luminozitate şi jovialitate. 
Prevalenţa elementului epic şi retoric, tendinţa scriitorilor de a crea doar atmosfere de fericire şi 
optimism, de asemenea, reduc mult dimensiunea lirică a lucrărilor. În centrul atenţiei este ţăranul 
în jurul căruia pulsează satul modern cu toate reformele caracteristice. 

Dramatismul situaţiei este accentuat de faptul că personalităţi marcante ale literaturii 
autohtone precum Em. Bucov, G. Meniuc, L. Deleanu au devenit victime ale esteticii 
proletcultiste din prima jumătate a deceniului al cincilea. Poeţii erau acuzaţi de naționalism şi 
umiliţi de dictatura comunistă. 

O nouă etapă în evoluţia liricii basarabene, datează din a doua jumătate a deceniului al 
şaselea. Poeţii nu se mai limitează la versificarea seacă a lozincilor partidului. Aria tematică se 
va extinde marcând şi o reorientare de viziune. În acest context, artele poetice devin un prilej de 
detaşare de problematica pur socială şi de reflecţii asupra destinului omului de artă, al creaţiei ca 
formă de dăinuire în timp. „Reflexele nonconformismului faţă de regimul totalitar se vădesc în 
forme alegorice, în aluzii esopice, în simboluri absconse, în pedalarea unor teme şi motive 
subversive, îndeosebi a celor ce ţin de universul naţional” [145, p. 237]. 

Sporeşte fondul de investigaţie a poeziei. Stratul semnificărilor câştigă în profunzime, 
deşi expresia literară mai lasă de dorit. De menţionat, totuşi, că interesul sporit pentru literatura 
populară, veneraţia clasicilor devine un bun prilej de detaşare de tematica socialistă dominantă. 

„Plecând de la tradiție, poeţii noştri intuiesc mai bine valoarea expresivă a procedeelor, 
mobilul lor ascuns şi se dedau mai puţin meşteşugului, experimentelor gratuite” [46, p.35]. 

Valorificarea temelor, motivelor de sorginte folclorică: satul (N. Costenco, „În mine-i 


satul”, „Aici îmi scutur spicul”), casa părintească (Gr. Vieru, D. Matcovschi), fântâna şi 

fântânarul (A. Lupan, V. Teleucă) devine o necesitate vitală şi o obişnuinţă. Considerăm această 
direcționare drept un aspect comun pentru scriitorii de facturi diferite. 

Acestea reprezintă primele semne de revigorare a poeziei basarabene, constituind o 
treaptă importantă din traseul sinuos de la expresia de substanță ideologică la cea modernă. 
Artistul îşi construieşte din aceste imagini un propriu edificiu de valori în care se regăseşte atât 
în plan existenţial, cît şi în cel al creaţiei. 

O sursă organică de inspiraţie pentru poetul dornic de poezie şi de libertate este satul 
natal. Spaţiu atemporal, sacral, el devine un refugiu pentru artistul tulburat de incertitudini 
(trăsătură caracteristică poetului basarabean din perioada respectivă). „Dimensiunea morală a 
satului dăinuie în poezia postbelică ca un foc miraculos şi se extinde într-o atmosferă reală, 
palpitând de seve, cutremurată de ritmul anotimpurilor, cheltuită cu împliniri, cu poame dulci la 
margini, văzute de departe, punct de atracţie continuă. În creaţia poeţilor basarabeni satul 
esenţializează şi aprofundează ideea continuității, a permanenţei, a legăturilor originare cu 
pământul, cu problemele sociale şi morale ale vieţii neamului. În această ordine de idei se poate 
vorbi de un anturaj artistic specific inclus în parametrii unei viziuni rustice moderne şi influenţat 
de către acel imbold spiritual pe care L. Blaga îl numeşte elan stilistic inferior şi care 
substanţializează însuşirile majore ale unei culturi” [20, p. 84]. 

„În mine-i satul...” [75, p. 57] afirmă poetul care se autodefinea metaforic „cetăţean al 
țării poeziei”, N. Costenco, iar cuvintele lui răsună drept un ecou al bine cunoscutei fraze 
blagiene „Veşnicia s-a născut la sat.” 

N. Costenco, asemeni congenerilor săi, încearcă să ocolească rigorile impuse prin 
dogmatizare, căutând refugiu în tematica rustică. 

Comuniunea cu natura, pământul îi asigură armonie spirituală şi îi direcționează calea 
spre aflarea propriei identități. Fiece fenomen al naturii (,,... ori iarnă, ori toamnă / Ori vremea 
când boabele-n spice se coc”) reprezintă un izvor de emoţii pozitive, o sursă de inspiraţie pentru 
neliniştita pană de poet. Este un prilej de meditaţie asupra propriei condiţii existențiale: „Şi eu 
sunt pământ. Ca unul din lucruri / Mă bucur de cer, dar mă ţin de pământ” [75, p. 57]. 

Momentele reflexive ce-i impregnează opera conturează portretul unui nou N.Costenco, 
care încearcă tot mai vădit să se detaşeze de clişeele ce i-au marcat creația în perioada 
interbelică. 

Lirica apărută la finele anilor '50 pune în relief imaginea artistului orientat spre meditaţie, 
interiorizare, proces consolidat în a doua jumătate a deceniului al şaselea. Poezia este supusă 
unui proces de reabilitare cu repercusiuni pozitive asupra stratului semnificativ al textelor. 

Remarcăm acest fapt în artele poetice din culegerile „Întoarcere” („Poezia Moldovei”, 


„Pământ sunt”), „Cântecul meu” (,„Poetul”, „Cântecul meu”) apărute la finele deceniului al 

cincilea şi în cele scrise în perioada anilor şaptezeci („„Mugur-Mugurel”, „Culori şi umbre”, 
„Tărie”). 

Poetul se arată preocupat îndeosebi de valoarea educativă a operei, manifestând 
predilecţia pentru reliefarea ipostazelor poeziei într-o alură patriotică. Evidenţiem frecvenţa 
afirmațiilor cu ecouri sentenţioase de tipul celei surprinse în „Poezia Moldovei” (1956): „Ca o 
armă trebuie să fie /A Moldovei noastre poezie” [72, p. 140]. 

Mesajul ţinteşte acum alte obiective, deşi similitudinile (îndeosebi în plan structural) cu 
„poezia agitatorică” [123, p.74] caracteristică liricii din epoca proletcultistă mai persistă încă. 

Metafora Poezia - armă sugerează discret ideea unei necesare eliberări a genului liric de 
prezentul lozincard şi cultivarea unor valori perene. Excesul de sentimentalism şi o solemnitate 
oraculară devin note definitorii ale creației sale. Stilul patetic se traduce prin frecvenţa 
exclamaţiilor, dar şi a metaforelor de tipul celei atestate în Cântecul meu (1958): „Cântecul meu 
— salbă de lumină / Pentru lumea care o să vină”... 

Imaginea dată conferă versurilor o atmosferă de seninătate. Regăsim aici o notă specifică 
poeziei ce-şi trage sevele din lirica interbelică. Este definită condiția purificatoare a artei. 
Cântecul e comoara nepreţuită, salba de lumină lăsată moştenire lumii care o să vină. 

E evident, uneori atmosfera dominantă în artele poetice ale lui N. Costenco este una 
exagerat de senină. Dar, dacă e să facem abstracţie de această bucurie exagerată, de monotonia 
expresiei, vom surprinde în versurile acestui poet, un deschizător de drumuri în aspiraţia generală 
de renaştere naţională. 

Formula lirică cultivată de N. Costenco este reluată de un alt reprezentant al liricii 
postbelice basarabene, A. Lupan. Figură destul de controversată a istoriei noastre literare, el a 
reuşit mai puţin decât ceilalți corifei ai timpului, să reziste ideologiei socialiste, continuând să 
fructifice ideile de partid chiar şi după publicarea celebrei sale „Mea culpa”. Apărută în 1956, 
opera s-a reținut nu grație unei expresii lirice inedite, ci mesajului său poetic, la acel moment 
considerat dovadă de curaj. Într-un moment de revelaţie şi de profund zbucium spiritual, autorul 
recunoaşte tributul plătit la nătărăi, slăbiciunea de care a dat dovadă lăsându-se adept al unor 
idealuri străine valorii artistice. Este cultivat unul din principiile ce fundamentează literatura: 
sinceritatea. Prevalenţa, o perioadă îndelungată, în poezie a elementului liric, narativ, tendinţa 
scriitorilor de a-şi exprima doar emoţiile tipice de jovialitate adesea duceau la ignorarea trăirilor 
individuale, distrugeau caracterul liric al poeziei. Sinceritatea ca formă a autoexprimării readuce 
poezia la uneltele sale fireşti. 

Pronunţându-se asupra acestui text, A. D. Rachieru o califica sugestiv derutantă, palidă 
pocăință, rostită cu jumătate de gură. „E drept, Lupan recunoştea stihuirea limbută şi glosarul 


stampat, stâlcind literatura. Dar el, practic nu s-a dezis nici în ultimele confesiuni publicistice de 

crezul de-o viaţă. Ca dovadă, reeditările masive, fără mari consecinţe corective, „Sat uitat” fiind 
un poem plimbat în numeroase volume” [132, p. 106]. 

Excesul de luminozitate, patosul expresiei dominante în lirica postbelică, devin trăsături 
definitorii ale poeziei lui A. Lupan. Aceste dimensiuni ale genului liric sunt adesea blamate de 
critica literară, scriitorii fiind învinovăţiţi de sentimentalism. Analizată, însă, în context, această 
tendinţă este justificată. Scriitorul nu trebuie acuzat pentru încercarea de a-și exterioriza 
universul lăuntric, gândurile şi trăirile, datele sale temperamentale [46, p.174]. Surprindem 
această idee în Poezia (1952): 

„Eu viu, 

Să fie focul mai năprasnic şi fiecare ceas trudit mai greu. 

Tu, visul meu, iubirea mea aleasă, 

Să nu-mi faci căpătâi pentru popasuri 

Din aripile zbuciumului tău.” [106, p. 71] 

Descifrând mesajul acestei lucrări, criticul literar, M. Dolgan observa: „Pentru A. Lupan 
poezia e visul, e iubirea aleasă, care cheamă mereu pe trasa nesfărşită înainte, cheamă spre 
zbuciumul continuu, spre noi eforturi şi căutări, spre autodepăşire, căci ea, adevărata, 
întotdeauna este mai departe” [84, p. 60]. 

Arta poetică a lui A. Lupan urmează tradiţia vremii şi plasează accentele pe dimensiunea 
etică a artei: „Când vom merge mai departe / şi-ţi dori de-nvăţătură / Să citiţi cu duh de carte / 
bucvă jilavă-n natură / Voi veţi chipui în mână / zablea puhavă şi plină...” [106, p. 41]. 

Natura este cartea supremă a vieţii. Răsfoind-o, vom descoperi cu fiecare filă, misterele 
indescifrabile oferite de pământul natal. Poetul o surprinde în anotimpul reînvierii, ceea ce ar 
putea fi interpretat drept aluzie la resurecţia literaturii. Poezia revine la viață după o îndelungată 
perioadă de hibernare artistică, asemeni naturii în anotimpul învierii. 

Predilecţia pentru imaginile hiperbolizate, invocaţiile patetice diminuează expresivitatea 
textului şi scad din profunzimea mesajului. 

Conotaţii similare surprindem în „La ţelină un tânăr scriitor” (1956) [102, p. 10], 
„Discuţie cu proiect de rezoluţie” (1958) [102, p. 162]. Este accentuată truda omului de creaţie 
asociată cu cea a muncitorului de rând, în acest caz cu a fierarului. 

Pe când farmecul peisajului rural devine condiţie a actului de creaţie, munca ţăranului 
este tot mai des asociată cu truda artistului. „Gestul primordial al celui ce a purces în zori cu 
plugul, în complicitate cu soarele şi cu şesul gras, să trezească la viaţă sămânţa, e identic cu 
gestul celui care potriveşte cuvintele” [1, p. 230]. 

„Vreau cartea-mi să poarte aroma de lunci 


Căldură în jur să reverse. 

S-o aibă semenii întorşi de la munci 
Alături de pâine pe mese.” [174, p. 15] 

Versurile enunțate presupun o semnificație dublă: este subliniată truda omului de artă şi 
scopul primordial al creaţiei, importanţa sa vitală de a reprezenta hrana spirituală a neamului. 
Imaginea creatorului este de asemenea regăsită în ipostaze ale olarului (G. Meniuc), plugarului 
(N. Costenco), fântânarului (Gr. Vieru), îndeletniciri tradiţionale orientate spre munca 
individuală şi nu colectivă. Se reliefează, astfel, tendinţa autorilor de a se dezice de evocarea 
muncilor colective (specifică pentru operele apărute până în 1965) şi de a manifesta un interes 
sporit pentru identificarea individualităţii ca temelie a creaţiei. 

„Fântâna lui Pahoma” este textul ce iniţiază o serie lirică a fântânarilor în literatura 
postbelică autohtonă. „Este expresia fidelă a unei concepţii specifice modului nostru de trai şi de 
gândire” [25, p.169]. 

„Ei nu-l mai cunosc nici din auzite, 

dar vorbesc despre el omeneşte 

ca despre dealul acesta cu grâie aurite, 

ca despre ploaia de vară ce le rodeşte.” [102, p. 16] 

Sesizăm în această bucată lirică o definiţie metaforică a destinului artistic. Actul de 
creație presupune sondarea continuă, în adâncuri, în căutarea luminii purificatoare. Este lumina 

cuvântului scris ce va dăinui asupra timpului înscriind numele poetului — „fântânar” în rândul 
valorilor eterne. 

Aceeaşi linie de idei a fost susţinută de L.Damian, Gr.Vieru, Gh.Vodă ş.a. 

„Simbolul fântânei, prin excelenţă simbol etic, contribuie la dezvăluirea şi conturarea 
unor trăsături definitorii ale contemporanului. Fântâna este un prilej de dezbatere a unor 
probleme interioare de reflecţii asupra adevăratului rost al omului pe pământ” [27, p.172]. 

Surprindem conotaţii similare în poezia „Insomnie” de Gr. Vieru: „Toate-n viaţă eu /Le 
capăt prin sudoare. / Cu cazmaua. / Cu lopata. / Mie / Nici răsăritul de soare / Nu mi-l aduce 
cerul / Pe tavă, / De-a gata. / Ca să / Găsesc lumina zilei, / Sap lutul nopţii / În sus / (Mai dând 
şi în mine / Cu colţul sapei) / Precum fântânarul / Sapă în jos / Până ce vede / Sclipirea apei. / 
Uneori, / Vlăguit peste măsură, / Orbecăind prin noaptea de zgură, / Nu ştiu / Încotro să mai sap, 
măi băieţi, / Ca să dau de lumina fierbinte...” [160, p. 104]. 

Sau „Fântânarii veacului douăzeci” de V. Teleucă: „Nimic n-a intra niciodată-n uitare 
oamenii vor săpa alte fântâni / vor căuta / alte /arfe/ Şi vor desluşi în pământ alte izvoare. / 


Iar în scoicile incandescente-ale lămpilor / electrice / puternice / vor tremura cuvintele ce le-au 


spus aici fântânarii, / aşa cum în livezi / şi iarna se aud levădarii.” [144, p. 27]. 


52 


Rostul creaţiei devine un pretext pentru reflecţie în Cântecul tău (1952) : „Prietene, cum 
să nu-ţi scriu!/ În proaspătul muncii tumult / Pe lanul colhoznic de grâu, / Eu cântecul tău îl 
ascult.” [107, p. 158] Eul liric se adresează poetului, relevându-i gândurile despre menirea artei 
în societate. Aceasta este concepută în strânsă legătură cu condiţia existenţială a omului sovietic: 
munca asiduă în colhozuri. Poezia, în concepţia lui A. Lupan, este îndemnul oamenilor la muncă 
şi dacă acest scop este realizat, poetul se va simţi împlinit: „Poetule, fii fericit,/ tu aici biruinţa 
serbezi” [idem]. 

A. Lupan este unul dintre poeţii care a fost fidel principiilor ideologiei comuniste în 
perioada interbelică şi a continuat să le valorifice cu vehemenţă şi în culegerile publicate în anii 
cincizeci Şi, mai târziu, în deceniul al şaselea când în peisajul liric basarabean se infiltrează tot 
mai vădit metafore individualizatoare, imagini şi idei memorabile prin profunzimea mesajului. 
Ne convingem de acest fapt cu fiece treaptă parcursă în încercarea de a interpreta semnificaţiile 
creaţiei lui A. Lupan. 

Artele sale poetice sunt proiectate pe axa ideatică: creaţie — muncă. Asocierea actului de a 
scrie cu truda muncitorilor în câmp este reluată cu insistenţă în „Inima” [102, p. 13], „Cântecul 
tău” [107, p. 158], „La ţelină un tânăr scriitor” [102, p. 10]. Remarcăm această predilecție a 
autorului şi în textele de tip confesiune. 

Interesantă prin multitudinea conotaţiilor este „Inima ta înţeleaptă” [102, p. 23]. Autorul 
meditează asupra destinului omului de artă de a se afla într-o permanentă confruntare cu timpul 
şi societatea: 

„Cât n-or cârti cei de-l privesc chiorâş 

Tăgăduindu-i prețul, 

Răzbate versul meu spre luminiş 

Cu setea şi cu cinstea tinereţii.” 

Este evidenţiat darul artei de a rezista vitregiilor vremii, societăţii nereceptive, de a se 
înscrie în luminişul viitorului prin optimismul şi sinceritatea pe care le emană. Poezia transpune 
perfect chemările, starea de spirit a epocii. 

În „Strigăt împotriva rutinei” [102, p. 28] aflăm o interpretare neaşteptată a procesului 
creativ. Acesta este conceput drept un act firesc, realizabil independent de intenţiile autorului şi 
fără a implica vreun efort considerabil. Versul este replica la strigătul sufletului neliniştit al 
poetului: „Arată-mă cu degetul, cuminţenie deplină, / Eu de osânda mea acuma scriu, / Ca să-mi 
dezbaier propria rugină, / Îmi drapăn inima cu acest raşpel târziu.” Creaţia reprezintă o fericită 
ocazie de vociferare a emoţiilor şi gândurilor, a experienţelor şi a viselor ce urmează a fi 
realizate. E o cale de a evada din rutină, din realitatea ostilă spiritului creator. Publicată în 


acelaşi an cu binecunoscuta sentință a literaturii de comandă, „Mea culpa”, poezia „Strigăt 

împotriva rutinei” poate fi interpretată drept revoltă împotriva caracterului tipic al scrierilor 
vremii, împotriva lipsei de individualitate, de profunzime. 

În „Sireacă limbă” [107, p. 219] îl surprindem pe ironicul Lupan care schiţează o viziune 
asupra evoluţiei limbii în perioada contemporană apelând la sarcasm şi expresii comice. Mesajul 
este îndemnul de a contribui la cultivarea graiului matern, a cărui rostire corectă şi armonioasă 
depinde de fiecare vorbitor. 

Un loc aparte în creaţia sa îl ocupă textele elogiu: „George Meniuc” [107, p. 229], „Liviu 
Deleanu” [107, p. 231], „Bogdan Istru” [107, p. 234], „Emilian Bucov” [107, p. 236]. Fiecare 
dintre fragmentele lirice menţionate sesizează o ipostază a creaţiei poeţilor elogiați. 

Sesizăm în opera lui A. Lupan predilecția pentru hiperbolizare ce duce la crearea unor 
imagini abstracte. Sinceritatea emoţiilor fireşti se pierde în umbra unor peisaje străine realităţii. 

Omul este figura monumentală, atotputernică căreia i se supun depărtările terestre şi 
infinitul cosmic. Excesul de generalitate este, de-asemenea, o reacție la mişcarea romantică 
specifică vremii. Fiinţa umană, de cele mai dese ori, este prezentată într-o ipostază mitică. 

Urmărim aceste tendinţe literare şi în volumul lui P. Boţu, „Baştina” [21]. Eul liric este 
cetățeanul universului, feciorul Dunării străbune. Starea de spirit ce-l caracterizează e de 
beatitudine. El îşi conştientizează condiţia de parte integrată naturii, astfel sesizând în fiece 
fenomen, fie furtună, fie soare o ipostază a stării sale lăuntrice. 

Subiectivitatea, trăsătură definitorie a liricii postbelice în special până în a doua jumătate 
a deceniului al şaselea, se traduce în creația lui P. Boţu prin atmosfera primăvăratică (,„Licăr de 
primăvară” [21, p. 27], „Muguri” [21, p. 28], „Capriciu” [21, p. 30]), tablouri idilice („„Dragoste” 

[21, p.41], „Perdea zbuciumată” [21, p. 39]), incursiuni în istorie. Toate sunt cuprinse de o alură 
romantică transpusă în expresii de sorginte folclorică, exces de figuri de stil (îndeosebi 
comparații), tonalități folclorice. 

Elementele naturii ca pretext pentru poezie constituie o altă coordonată definitorie pentru 
lirica şaizecistă. Suscită interesul nu pastelurile creionate în stil sec, descriptiv, ca fundal al 
muncilor agricole în colectiv, ci, credem, artele poetice, unde elementele naturii reprezintă un 
primum movens al actului de creaţie. Poezie este pretutindeni — în spicul de grâu, în stropi de 
ploaie, în freamăt de codru, iar menirea artistului e de a o cuprinde, mai mult cu inima decât cu 
privirea şi a o releva în versuri emoţionante prin sensibilitate, sinceritate: „Şi-am zis verde, şi-am 
zis frunză / Şi tăcui deodată când / Începu să mă pătrunză / Un fior călduţ de cânt. / Şi mi- 


am dus atunci la buze / Frunza codrului străbun. / Ea în graiul ei îmi spuse / Tot ce eu voiam să 


spun” [175]. 

Textul este pătruns de o candoare aparte, de o atmosferă de luminozitate şi naturalete. 
Tonalităţile folclorice, pregnant reliefate, le conferă o notă de naivitate, specifică de altfel 
întregii poezii a lui P. Zadnipru. 

La începutul anilor "60 se manifestă o nouă generaţie de poeţi descrisă elocvent de 
Gr.Vieru în unul din interviuri: „O grămadă de copii pirpirii şi cam gângavi am pornit să 
colindăm redacțiile, copleşind pe redactori cu caiete întregi de poezii. Şi iată că din acei copii s- 
au ales astăzi câţiva poeţi adevăraţi: Victor Teleucă, Liviu Damian, Gheorghe Vodă, Pavel Boţu, 
Arhip Cibotaru, lon Vatamanu, Petru Cărare, Spiridon Vangheli... Şi iată că azi, la aceleaşi 
redacţii literare, la acelaşi „Luceafăr” de pe lângă ziarul „Tinerimea Moldovei”, vin alți copii, tot 
mai mulți, care, afară de Eminescu, au în mână pe Iorga, Arghezi, Labiş, Whitman, Esenin, Ed. 
Miezelaitis, Voznesenski...” [5, p. 9]. 

Sunt tineri crescuți şi educați în societatea sovietică. Aceştia simt mai puțin dureros decât 
poeții înaintaşi necesitatea reformei. Aduc un nou suflu poeziei basarabene lăsându-se 
contaminați de expresia romantică. Excesul de zel de care dau dovadă de obicei este pe deplin 
justificat, analizând opera în contextul social-politic şi cultural al vremii. El se explică prin 
aspirația spre noutate, spre alimentarea sevelor lirice autohtone cu metafore de factură 
eminesciană sau excerptate din opera folclorică. 

Este generaţia ce marchează trecerea insistentă, dar anevoioasă de la tematica socialistă 
(cultivată de poeţii care şi-au făcut primii paşi pe tărâmul literaturii în perioada interbelică: G. 
Meniuc, A. Lupan, N. Costenco) la cea modernă, valorificată de generaţia ochiului al treilea, de 
la poezia mimetică la cea descriptivă. 

Platitudinea expresiei, limbajul saturat cu sociologisme şi istorisme, narativitatea 
exprimării sunt înlocuite prin imagini sensibilizatoare, stări meditative, mesaje sugestive, pe 
alocuri chiar potenţate de un substrat filozofic. 

Autorii basarabeni afirmaţi la începutul anilor '60 concep imaginile poetice drept forme 
de exprimare a unor particularităţi de temperament ale eului neliniştit, a tendinţelor acestuia de 
autoafirmare. Patetismul trăirilor juvenile şi a aspirațiilor caracteristice vârstei completează, într- 
o anumită măsură, superficialitatea expresiei. Imaginile schiţate sunt doar o reprezentare vagă a 
realităţii. 

Tinereţea şi romantismul în perioada postbelică reprezintă două fenomene ce se suprapun. 
Tinereţea, stare temporară ce ţine şi de vârstă, şi de starea de spirit, a exclus din procesul de 
creaţie alte criterii. Astfel, patosul romantic ce iniţial era conceput drept un fenomen benefic, 
treptat devine un impediment pentru dezvoltarea ulterioară a poeziei. Însăşi noţiunea de 


romantism pierde din conţinutul său semnificativ primordial, fiind identificată cu excesul de 

sentimentalism, exteriorizarea insistentă a emoţiilor. În această ordine de idei menţionăm şi 
predilecția scriitorilor pentru prezentarea hiperbolizată a ființei umane. 

A vorbi despre semnele noutăţii, ale revigorării etice şi estetice în poezia basarabeană 
şaizecistă este imposibil fără a menţiona numele lui V. Teleucă. Romantismul său e mai puţin 
stringent decât în cazul altor scriitori ai timpului. Versul se distinge prin tonalitatea domoală, 
sufletism. Poetul simte acut prăpastia dintre lirică şi ideologia de stat, încercând să-şi 
direcţioneze scrisul pe o altă coordonată artistică neatinsă de amprenta dogmatismului. 

Volumul acestuia „La ruptul apelor” [143] denotă ruptura survenită în viziunea artistică a 
scriitorilor basarabeni. Poetul încetează a mai fi asociat cu plugarul, colhoznicul; el devine o 
pasăre pierdută în infinitul înălțimilor: „În noi tăcerea s-a desprins / Pe-a gândurilor ape / Şi 
berze vin din necuprins / Şi cerul nu le-ncape. / În calea lor o să ieşim / Cu gândul primăverii... / 
De ce ne ştim şi nu ne ştim? / Vin berzele chemării.” [143, p. 18] 

Imaginea centrală în jurul căreia gravitează universul poeziei este a berzei, simbol al 
creatorului. Berzele prevestesc nu doar reînvierea naturii, dar şi renaşterea spirituală a poporului. 
Fenomenul se identifică cu o restructurare a conştiinţei etice şi estetice, cu formarea unui nou 
mod de gândire, ceea ce e realizabil doar în artă. 

Sugestivă este interogația retorică („De ce ne ştim şi nu ne ştim?”). Intuim aici o aluzie la 
necesitatea artistului de a-şi camufla identitatea, de a-şi înăbuşi chemările lăuntrice, lăsându-se 
manipulat de legi impuse din exterior, străine afirmării individualităţii creatoare. 

Autorul exprimă tendinţele unui timp, a unei generaţii artistice; redă cu subtilitate 
atmosfera dominantă în universul poeziei basarabene şaizeciste. Imaginile evocate sunt reluate 
cu insistență în creația lui V. Teleucă. Le surprindem şi în poezia ce a intitulat volumul „La 
ruptul apelor” [143, p. 22]: 

„E mult de-atuncia poate / Şi-atâtea primăveri — 

Capitole din viaţă / S-au scris uşor şi greu, 

În pumn mi-adun furtuna / Şi aurul din veri 

Şi cresc să fiu al vremii / Să am un drum al meu.” 

Eul liric este obsedat de ideea descoperirii şi afirmării propriei singularităţi, propriului 
drum. El încearcă să depăşească condiţia existențială marcată de ruptura dintre vremi, generaţii, 
destine. Este supus unui proces de autocultivare continuă: „Am stat la sfat cu mine, / Belşugul 
mi-am ales...” [idem] Autorul meditează asupra problemei creatorului racordată la cea a curgerii 
ireversibile a timpului. Ruptul apelor, imaginea centrală a operei, simbolizează descătuşarea 


interioară, libertatea trăirii şi a gândirii. 

De o sugestivitate aparte e motivul drumului. Acesta e perceput în poezia lui V. Teleucă 
„în veşnică mişcare, cu un popas de o clipă mereu spre alte zări. E un drum simbolic, vizual 
destul de conturat, totuşi pe alocuri nu îndestul de concretizat” [135, p. 85]. 

Simbolul drumului apare în lirica basarabeană drept materializare a tinereții neliniştite, a 
dorului de zbor, de revigorare şi renaştere spirituală. Drumul face legătura dintre poet şi omenire, 
îl încadrează în tumultul, ritmurile accelerate ale vieţii. Este, în acelaşi timp, o cale de a realiza 
conexiunea dintre eul poetic şi realitate. Deşi, la etapa actuală, această legătură pare o depăşire a 
limitelor spaţiale. 

Drumul este ademenitor pentru poet şi datorită tangenţelor cu propria sa soartă. Chiar şi 
dragostea, sentiment considerat sacru în lirica şaizecistă este asociată cu un drum. Acesta permite 
prezenţa şi participarea la evenimente de importanţă vitală. Este simbolul ce potenţează 
realizarea unor observaţii, constatări, aspecte care reduc lirismul operei. Nu e suficient a observa 
un fenomen din exterior; acesta trebuie conştientizat, conceput în profunzime. Numai astfel va fi 
asigurată armonia dintre poet şi univers. 

Criticul literar R. Portnoi remarcă amalgamul de conotaţii prezentat de simbolul dat în 
lirica populară: „Drum la deal şi drum la vale, / Îmi fac veacul tot pe cale, / N-am în lume 
sărbătoare, / N-am nici partea mea de soare... [128, p. 207]. Drumul şi calea conţin aici sensuri 
figurate, care ridică imaginea la limite de simbol. Cu semnificaţii figurate de aceeaşi natură apare 
imaginea drumului şi în alte producţii populare. Sunt semnificaţii condiţionate de viaţa oropsită a 
poporului în trecut. Imaginea simbolică a drumului implică sensuri nu numai în legătură cu 
soarta vitregă a chirigiului, care îşi „făcea veacul” pe drumuri, departe de familie, mereu pândit 
de nevoi şi primejdii, dar şi cu destinul mai crunt al maselor în vremurile de bejenie, de gonire 
în robie la turci şi la tătari, şi cu chinul celor duşi de-a sila la cătănie, şi cu amarul celor nevoiţi 
să pribegească prin ţinuturi şi ţări străine în căutare de lucru ş. a.” [idem]. 

Atmosfera reflexivă este transpusă şi în poezia „Spovedanie”, inclusă în ciclul „De vorbă 
cu mama” [143, p. 47]. Textul este proiectat pe o coordonată profund meditativă. Autorul 
creează o proprie filozofie existenţială centrată pe descifrarea esenţelor ființei umane: „Mă ştii 
cioban şi astăzi la stâna mea de vise, / Că dau în strunga vremii poveştile la muls?” [idem]. 
Remarcăm măiestria cu care e realizată fuziunea dintre motivul mioritic, cel al reveriei romantice 
şi al timpului, coordonate ce definesc universul liric al autorului. 

În căutarea expresiei apte de a sugera pregnant revigorarea spirituală caracteristică epocii 
poststaliniste, poeţii basarabeni au apelat la imagini-cheie definitorii pentru atmosfera optimistă 
dominantă. Din suita simbolurilor relevante, remarcăm şi tabloul primăvăratic cu accente aparte 


în lirica lui V. Teleucă. 

Autorul reuşeşte să concentreze în hotarele a două versuri esența romantică a poeziei 
postbelice, accentuată de coordonata ei mitică. Poetul veghează asupra viselor ţesând din ele 
poveşti ce îl înscriu în tiparele eternității. „De-atâta-i primăvară în sufletele noastre, / Suntem 
nişte etape de luptă şi de vis; / Noi ducem eştafeta pe drumurile aspre, / Murim şi ne renaştem să 
facem cum ne-am zis.” [idem]. 

Starea de spirit primăvăratică este o notă specifică creaţiei lirice a timpului. Ea traduce 
avântul, lupta unei întregi generaţii pentru atingerea idealurilor de libertate. Este un drum aspru 
ce implică un şir de sacrificii. Trecerea obstacolelor în calea spre iniţierea artistică se soldează cu 
aflarea propriei individualităţi creatoare. Avânturile poetice definesc renaşterea artei din propria 
cenuşă. Ea revine la uneltele sale primordiale, la expresia de sorginte folclorică şi reapare într-o 
formulă nouă. Ideea este subliniată în versurile: 

„În tineri viitorul îşi, fierbe azi răscoala 

Cu patimi renăscute, pe care le ascult. 

Iar freamătul vieţii e singura mea şcoală, 

Ce şterge azi pecetea trecutului demult.” [143, p. 56]. 

Poetul îşi află inspiraţia în freamătul vieții. El conştientizează necesitatea imperioasă a 
evoluţiei ce se manifestă în toate filierele existenţiale şi implică detaşarea de pecetea trecutului şi 
orientarea spre viitor, spre descoperirea unor noi valori etico estetice. 

Relaţia poet — societate, concepută în contextul anilor '60, este redată în poezia „Cu 
lumea” ce deschide volumul „Patima izvorului” [13] de I. Bolduma. Eul liric conştientizează 
schimbările ce au loc în societate. Lumea este supusă unui proces de revigorare socială şi 
culturală ce se repercutează pozitiv asupra formării conştiinţei artistice. Poezia îşi schimbă 
accentele. Acum menirea ei nu e să evoce, dar să sugereze. Iar poetul nu e doar un observator 
pasiv, ci un gânditor: „Deprinde-mă cu lumea, / frumoasă poezie, / Şi-ţi dau în schimb pământul 
/ să-l ai din lat în lung. / Deprinde-mă cu lumea, / cu lumea nouă, vie, / Ce mii de zori deschide, 
şi zorii nu-i ajung.” [13, p. 3]. Sesizăm aluzia la literatura creată de noua generaţie de scriitori, la 
avântul romantic al acestora. Eul îşi racordează creația la mişcările timpului. Procesul e însoțit de 
o puternică tensiune lăuntrică: „Că am pe mine ură / şi-s gata de-a mă bate, / Şi greu e-n lumea 
asta / cu sine să te lupţi.” [idem]. Autorul conturează o scară de valori unde conflictele interioare 
cedează în faţa frumosului din jur: lumina chipului uman, armonia naturii. Menirea poetului e de 
a surprinde şi a cânta misterele ce-l înconjoară: „Când păsările vieţii / şi-or face cuib pe stele, / 
Ne vom sui la ele / de-aici de pe pământ / Şi-om proslăvi cu viaţa / plăcuta armonie, / Ce mii de 


zori deschide / şi zorii nu-i ajung...” [idem]. 

Avântul romantic şaizecist devine o permanenţă constantă şi în poezia lui P. Zadnipru. 
Scriitorul îşi manifestă natura sensibilă în pasteluri, creionări ale peisajelor selenare. Se arată 
încântat de misterul depărtărilor şi înălțimile zborului. Deşi urmând rigorile timpului, autorul se 
impune prin măiestria detaliului, prin cultivarea imaginii plastice şi expresive. 

Evaluând creația lui P. Zadnipru, criticul literar I. Ciocanu menţionează „elementul idilic, 
festiv, lipsa unor generalizări artistice largi şi a unor sugestii lirice incitante,” dimensiuni 
completate în viziunea aceluiaşi cercetător, de „sinceritatea cuceritoare a spunerii poetice”, de 
„versul încărcat de aroma ţărănească, rurală” [61, p.156]. 

Urmărim aceste aspecte în „De vorbă cu luna” (1962), idilă de factură romantică. Eul liric 
e copleșit de farmecul spectacolului selenar, exprimându-și impresiile în tonalități de odă: „Eu cu 
gândul împreună / Am pornit spre cer în zbor / Şi-am venit la tine, Lună, / Mai de-aproape să te- 
ador.” 

Luna reprezintă un simbol cu un bogat substrat conotativ. Înălţime, aspirație, lumină, 
toate se ascund în imaginea sacralizată a astrului nocturn. Luna conferă naturii mister, dar şi 
întreţine trăirea artistică, unitate de măsură a timpului; ea cuprinde sensurile existențiale, ale 
curgerii irecuperabile. În tradiţia biblică, luna simbolizează ciclul existenţial, repetabilitatea 
vieții, exercitând o influenţă deosebită asupra ființei umane, atât pozitivă, cât şi malefică. 

P. Zadnipru, spre deosebire de alţi reprezentanţi ai liricii şaizeciste — V. Teleucă, L. 
Damian, A. Busuioc — manifestă interes redus pentru stările de reflexivitate. El e mai mult un 
observator decât un gânditor. 

Printre meditațiile despre destinul artistului şi al artei, remarcăm poezia „Nu-i târziu” 
[174, p.17]: 

„Stai la sfat cu tine câteodată 

Şi te-ntrebi: ţi-i cugetul curat? 

Bată-te norocul să te bată, 

Căci din câte versuri ai legat, 

Ai trezit măcar cu una-n inimi 
Zbuciumul de gânduri şi de vreri? 
Ţi-a sunat cuvântul ca la nimeni, 
Din poeţii ce-au cântat mai ieri?” 

Construită în stilul „Mea culpa” [107, p. 184] de A. Lupan, lucrarea reprezintă o 
mişcătoare confesiune lirică. Autorul meditează asupra menirii operei de artă, accentuând 
dimensiunea purificatoare a acesteia. Poezia veritabilă mişcă inimile, sensibilizează spiritele, 


predispune la noi căutări. 

Un alt aspect accentuat este originalitatea creaţiei. Opera de artă nu trebuie să copieze 
realitatea sau realizările înaintaşilor, ci să-şi dezvăluie individualitatea. Anume unicitatea stilului 
ridică o lucrare la nivel de capodoperă şi înscrie numele autorului în sistemul valorilor eterne. 

Finalul concentrează mesajul textului: 

„Nu ţi-ai pus tu numele-n vitrine, 

Laudă şi lauri să culegi? 

Poate c-ar fi fost cu mult mai bine 

Snopi de grâu pe mirişte să legi? 

Stai la sfat cu tine câteodată 

Şi cu versul ce ţi-a fost debut... 

Bată-te norocul să te bată, 

Nu-i târziu s-o iei de la-nceput.” [107, p. 184]. 

Poezia e o chemare a sufletului. Ea se naşte din sinceritatea emoţiei, din darul de a auzi 
glasul naturii. Iar menirea ei nu e laudă şi lauri, ci armonia lăuntrică. Niciodată nu-i târziu să-ţi 
deschizi sufletul şi să-ţi exprimi individualitatea luând-o de la început. Experienţa obţinută, 
conştientizarea adevărului artistic impun creatorului o nouă viziune asupra a ceea ce trebuie să 
reprezinte o operă de artă. Ea se alimentează din alte seve decât angajarea civică şi patosul 
cetăţenesc. 

Un alt poet ce-şi ridică edificiul creaţiei sub semnul romantismului este E. Loteanu. În 
fiece text, fiece vers sau imagine vibrează emoţionante note romantice. Senzaţia de zbor devine o 
stare de spirit firească pentru eul liric pătruns de dorul înălțimilor. Acesta se lasă chemat de 
depărtările celeste inițiind o incursiune în lumea misterioasă a stelelor: „Alege-ţi primăvara drept 
mireasă, / Din dorul timpului alege-ţi dor - / Şi să te mistui ca o stea frumoasă, / Ce sensul vieţii 
l-a găsit în zbor.” [104, p. 3]. 

Astfel E. Loteanu îşi deschide placheta de versuri, „Chemarea stelelor” [103]. Autorul 
reuşeşte să schiţeze într-un catren fresca de simboluri pe care se axează lirica timpului: 
primăvară — dor — zbor. Imaginile definesc crezul poetic al unei generaţii de artişti: dorul de 
primăvară şi de zbor. 

Formula lirică sugerată în poezia „Zbor” este accentuată şi dezvoltată într-o altă lucrare, 
„Chemarea stelelor” [103, p.6]. Mesajul textului este insinuat chiar din titlu. „Chemarea stelelor” 
semnifică transpunerea metaforică a tendinței eului de a-şi depăşi condiţia perisabilă. Acesta 
aspiră spre libertate, spre autoafirmare: „Dorul acesta de stele / Zvâcneşte în suflet, / În tâmple... 
/ El trece din sânge / În sânge. / El trece din tată / În fiu.” Necesitatea zborului e resimțită de eul 


liric în mod organic, cu toată făptura. E o chemare a sufletului, un ecou al trecutului. Totodată, 

tendinţa spre revigorarea spirituală este un imperativ al timpului: „În goana mea / Voi întrece 
clipele, / Eu - / Fiul veacului meu douăzeci.” [103, p. 6]. 

Eul liric îşi conştientizează condiția de a fi o componentă a timpului, de a se supune 
chemărilor acestuia. Prezentul oferă un şir de oportunități ce nu pot fi ignorate. 

Poeziile „Zbor” şi „Chemarea stelelor” sunt arte poetice remarcabile prin conţinutul de 
semnificaţii ce exprimă tendinţele literare ale vremii. 

În aceeaşi ordine de idei menţionăm meditaţia „Istorie” [104, p. 25]. Textul e construit în 
spirit eminescian. Remarcăm notele reflexive, filozofice chiar prin care se detaşează în 
amalgamul de poezii publicate în anii '60. Eul liric e firea meditativă ce reflectează asupra 
destinului omului de creaţie. Acesta se revoltă împotriva curgerii irecuperabile a vremii şi a 
condiţiei sale trecătoare. O soluţie în lupta dramatică cu timpul este poezia: „Aş vrea să las 
acestui veac de foc / Un vers, un dor, o stepă reînviată.” [idem]. 

Poetul care se autodefineşte sugestiv sânt verb ştie ca nimeni altul să sondeze în 
profunzimile cuvântului, relevându-i misterul: „Cuvântul / Care dezlănţuie stihiile, / Cuvântul 
care dezlănţuie bucuriile, / ÎI simt pe-aproape.” [77, p. 3] Cuvânt este pretutindeni, iar forţa lui e 
incomensurabilă. Aflarea cuvântului revelator reprezintă calea sigură spre universul creației: 
„Când mă vedeţi / Tânăr şi inspirat, / De-atâta vreme / Căutând fericit...” [idem] Tinerețea, 
inspiraţia Şi fericirea sunt ipostaze ale stării de poezie. Versurile respiră suflul romantismului. 
Ele denotă perfect verva creaţiei, căutările perfecțiunii de către artistul cuprins de idealuri 
romantice. 

Imaginile transpun starea de spirit a eului, tinerețea spirituală, inspirația - condiţie a 
scrisului, fericirea, stare de sublimare. Tendinţa de autoafirmare a poetului şaizecist este 
exprimată prin manifestarea principiilor etice. Poeţii tineri identifică esența moralității în 
necesitatea sacrificiului de sine. Ideea este sugerată în final: „Cum poţi să te lauzi / C-ai dat / 
Pentr-un cuvânt aripat / O jumătate de viaţă?” [idem]. 

În literatura postbelică, tradiția devine convenţia artistică la care se raportează fiece text 
liric. Indiferent de chemările timpului, scriitorul basarabean rămâne un liric, firea contemplativă 
ce preferă expresia folclorică, tonalităţile line, contemplația retrospectivă, umorul bonom şi 
Chiar prolixitatea, gratuitatea verbală [47, p.158]. Acceptând formula manieristă, poeţii 
şaizecişti vor să uimească, să farmece, predilecția pentru explorare manifestându-se pregnant 


abia în a doua jumătate a deceniului al şaptelea. 


2.2. Scrisul ca angajament etico-estetic 
Istoria liricii basarabene este marcată de un şir de drame şi rupturi controversate. 


Perioadelor de avânt şi de stagnare, de căutări fervente le-au urmat, de obicei, ratări dureroase şi 

îndelungate procese de reabilitare. Datorită unei forţe interioare revigoratoare, poezia a ştiut să 
reziste provocărilor şi restricțiilor impuse de realitățile politico-sociale ale regimului totalitar, 
ostile dezvoltării spiritului estetic. Fenomenul este uşor sesizabil la o primă tentativă de 
pătrundere în peisajul literar postbelic pentru a surprinde principalele sale direcții de evoluţie. 

„Anii '60 aduceau un climat efervescent, mai eliberat de dogme, cu mai multe căutări 
creatoare, cu o mai mare diversitate de individualităţi şi formule. Literaturii i se restituie regimul 
ei estetic, sunt corectate — parţial — erorile de gândire şi de apreciere din deceniile anterioare...” 
[18, p.138]. 

A scrie despre condiţia poetului şi a poeziei devine în deceniul al şaptelea o obişnuinţă şi 
o necesitate. Revenind la normalitate, literatura încearcă prin artele poetice să atragă atenţia într- 
un mod programatic asupra specificului individualității creatoare şi a particularităţilor creaţiei 
artistice strangulate de sociologismul vulgar al epocii premergătoare. Prin aceste declaraţii 
poetice de principiu poetul basarabean se afirmă într-o ipostază creatoare naturală, ca fire 
contemplativă aplecată asupra universului său lăuntric. 

În a doua jumătate a deceniului al şaptelea, subiectivitatea şi avântul artistic deja nu mai 
sunt concepute drept categorii ale libertăţii trăirilor, specifice epocii, dar ca problemă de 
autocunoaştere şi auto plăsmuire. Doar o privire superficială ar putea interpreta subiectivitatea 
drept un fenomen poetic negativ. De fapt, se desfăşura un proces firesc şi obiectiv al evoluţiei 
omului şi poeziei. Trăsăturile fireşti ale fiinţei umane se individualizează, devin caracteristici de 
personalitate, funcții ale eului liric. Acum personalitatea umană, multilateral dezvoltată, sensibilă 
şi eroică, în acelaşi timp încearcă să se afirme în toată amploarea, doar pentru că până la acest 
moment, universul său lăuntric a fost ignorat. 

Excesul de gest, patosul expresiei, declaraţiile lipsite de fond nu mai sunt admise. 
Subiectivitatea accentuată este supusă unor scopuri clare şi bine determinate. Nu bucuria 
libertăţii de autoafirmare, dar conştientizarea individualităţii, unicităţii reprezintă accentele liricii 
din a doua jumătate a anilor '60. Lirismul este dictat de stil. Imaginarul se orientează spre 
amploarea exprimării. Aceste reuşite poetice au reprezentat, fără îndoială, semne ale unei 
profunde conştientizări a individualităţii creatoare a poeţilor. 

Are loc o luptă pentru dobândirea valorilor de importanţă vitală inițiată de poetul 
basarabean în procesul căutărilor artistice. 

Cercetătorul T. Roşca observă: „O dată deschise porţile spre marea literatură universală, 
s-au deschis uşile spre propria poezie. S-a înviorat însăşi critica literară basarabeană, datorită nu 
numai principiilor, criteriilor şi categoriilor moderne, dar şi zăcămintelor propriei poezii. 
Evaluarea lor demonstrează, totodată, gradul de gândire metaliterară basarabeană” [134, p.6]. 


Legăturile interioare stabilite cu literatura română şi cu cea universală redirecționează poezia 

basarabeană pe o traiectorie firească de dezvoltare. Sporeşte aria de investigaţie poetică, sunt 
cultivate noi mijloace de expresie artistică. Factura ideatică a cuvântului câştigă în profunzime. 

„Dacă opera de artă este un univers, atunci nu se poate exclude ideologia din sfera sa. 
Rămâne de discutat asupra naturii acestei ideologii...” [25, p.13], susţine M. Braga. Un univers 
liric individualizat, proiectat sub semnul unei ideologii estetice diferită de cea impusă de 
dogmatismul stalinist al realismului socialist, regăsim în poezia lui Gr. Vieru, D. Matcovschi, L. 
Damian, Gh.Vodă, I. Vatamanu, An. Codru, An. Ciocanu, P. Mihnea, nume emblematice în 
poezia basarabeană a anilor "60. 

Printre poeţii orientați spre modernitate, dar în acelaşi timp, păstrând vii valorile 
trecutului, Gh. Vodă ocupă un loc de frunte. În fiece bucată lirică a scriitorului basarabean, 
recunoaştem contemplatorul sensibil al misterelor naturii. El nu e, însă, contemplatorul pasiv, ci 
firea meditativă care trece fiece fenomen al naturii prin filiera sa sufletească. Natura e de cele 
mai dese ori umanizată: „Culori de toamnă - / Zâmbet de plecare, / Dispar în focuri multe şi 
imense. / Şi dacă doare, / Lasă ca să doară - / Noi înţelegem care le e sensul.” [171, p. 3] 

Latura reflexivă a creaţiei lui Gh. Vodă este sesizabilă din primele versuri ce deschid 
placheta „Focuri de toamnă” [171]. Culorile aprinse ale toamnei transpun intensitatea trăirilor 
umane şi sugerează, totodată, perisabilitatea omului. Se reliefează definiția metaforică a condiţiei 
sale existenţiale. 

Focul trăirii devine o coordonată definitorie a liricii lui Gh. Vodă. Este simbolul în jurul 
căruia gravitează universul poetic al scriitorului: „Şi de-i găsi prin rânduri / Un vreasc ce-l porţi 
în suflet / Aruncă-l ca să ardă - / Fără-ndoială-n cuget. / Şoptind vorbele scrise, / Te vei trezi 
cântând.” [171, p. 5]. Poezia „La deschiderea cărţii” e proiectată pe dimensiunea catharsisului. În 
fiece imagine se simte pulsând inima creatorului, cuprins de „focul” scrisului. Artistul se purifică 
spiritual prin opera plăsmuită, atinge echilibrul dintre universul lăuntric şi cel exterior. Excesul 
de emotivitate conferă operei o notă patetică, solemnă chiar. 

O altă idee accentuată în aceste versuri este sinceritatea artistică, de importanță 
primordială pentru o operă literară: „Ce poate spune-o carte? — / De toate. / Numai una /În fila ei 
nu-ncape: / Spoiala şi minciuna.” [171, p. 5]. 

Problema sincerităţii în literatură este mai puţin actuală în prezent. În perioada şaizecistă, 
însă, a reprezentat un aspect indispensabil operei artistice. Într-un moment când universul poetic 
era proiectat sub semnul ideologiei socialiste, străine realităţii artistice, a cultiva principiile 
sincerităţii în artă a reprezentat un act de curaj, de maturizare estetică. 

Motivul „reazemului”, cultivat cu vehemenţă de Gr. Vieru, transpare şi în creația lui Gh. 
Vodă. Un exemplu elocvent e poezia „Statornicie” [171, p. 28]: 


„ Cad frunzele — minute petrecute — 

Şi se aştern domoale sub picioare. 

Cocorii sus, cu legănări de plute 

Se duc încet topindu-se în zare. 

În glasul lor venit din înălţime 

Nu simt vreun dor de ţară părăsită 

Când cea mai scumpă şi nestinsă-n mine 
E dragostea de câmp neţărmurită.” 

Frunzele, destinele umane, sugerează tonalități nostalgice dictate de conştientizarea 
efemerității omului pe pământ. La polul opus frunzelor căzătoare, apar cocorii, simbol al 
înălțimilor, idealurilor ce ne călăuzează existenţa. Semnificativă este asocierea metaforică glasul 
cocorilor — glasul pământului, sugestie a valorilor existențiale incontestabile cuprinse în 
imaginea plaiului natal. 

Chiar şi poeţii care şi-au format un nume în perioada stalinistă, îşi reorientează scrisul în 
direcția de dezvoltare a liricii propusă de generaţia tânără. Pentru aceştia procesul de reabilitare 
etică şi estetică a scrisului a fost unul dureros. Creaţia lui A. Lupan reprezintă un exemplu 
revelator în acest sens. 

Dacă la sfârşitul anilor '50, poetul îşi relevă simţul cetăţenesc, atunci cu un deceniu mai 
târziu, accentele vor fi plasate pe spiritualitate. El se lasă contaminat de grandoarea şi farmecul 
depărtărilor cosmice, de patima zborului; se supune chemărilor timpului, impregnându-şi opera 
cu noi simboluri şi abordări. Romantismul, excesul de sentiment şi de gest specifice începutului 
de deceniu persistă în creaţia autorului pentru o perioadă mai îndelungată. Motivele astrale sunt 
evocate şi în arte poetice. „Magistrale”, „Cântec pentru azi”, „Întâlnire”, „Justificare”, texte 
incluse în culegerea „Legea găzduirii” [108] reprezintă definiri metaforice ale condiţiei omului 
de artă. Substratul reflexiv al operei este mai puţin accentuat decât în cazul lui L. Damian sau V. 
Teleucă. Patetismul expresiei, imaginile hiperbolizate reduc fondul de idei al operei. Potenţăm 
cele afirmate citând poezia „Cântec pentru azi” (1966): „Cu fiori îţi bat la poartă, / pământean al 
vremii mele, / hărăzitule de soartă / să-ţi duci cântecul prin stele. / Caut rodiile tale / Cu luceferii 
înalții / prin afunduri cardinale / sub lumini de constelații.” [108, p. 12] 

În acelaşi an, 1966, apare un alt volum, „Insula cerbilor” [144] de V. Teleucă, ce 
reliefează crezul artistic al poetului şaizecist. În ritmul dictat de tradiţia vremii, poetul caută 
refugiu în cântecul popular: „Doina, / cascada durerii din pieptul ciobanilor. / Am tresărit ce va 
zice lumea cea mare, / deprinsă cu ritmul / bubuitor din cântecul altor popoare.” [144, p. 9] 

Raportată la contextul în care a fost plăsmuită, poezia ar putea fi interpretată drept un 
îndemn de întoarcere spre propria fiinţă, de regăsire a identităţii camuflată în realități străine 


spiritului românesc. Autorul surprinde cu înfiorare revenirea liricii noastre la ritmurile 

melancolice de doină, o perfectă definire metaforică a stării de spirit dominante în Basarabia 
şaizecistă. 

Aceleaşi tonalități transpar în „Cântec vechi de când lumea” [144, p. 12]. Mesajul liric e 
potenţat de o suită de motive folclorice: drumul, fântâna, spicul, ploaia. Fiecare denotă un 
microunivers ce defineşte o ipostază a spiritualităţii româneşti. 

Sugestivă este imaginea drumului, laitmotivul poeziei cu un puternic substrat conotativ. I- 
am descifrat semnificaţiile, analizând artele poetice din volumul „La ruptul apelor” [143], îl 
atestăm şi în „Insula cerbilor” [144]. 

În basmele populare, drumul semnifică procesul de iniţiere a personajului, maturizarea 
(„Povestea lui Harap-Alb”), acumularea experienţei necesare pentru întemeierea unei familii 
(„Făt-Frumos din lacrimă”). Semnificaţii apropiate simbolul prezintă şi în proza cultă: 
„Clopotniţa” de I. Druţă, „Baltagul” de M. Sadoveanu, „Moara cu noroc” de I. Slavici. În textele 
lirice, îndeosebi în artele poetice, drumul simbolizează aspiraţia artistului spre ideal. În „Cântec 
anonim” de V. Teleucă, acesta marchează inițierea artistică a eului liric: „M-am deprins cu 
drumul şi cu tine, / cântec anonim bătut şi ars de vânt. / - Cine vine? / - Nu se ştie cine. / E-un 
drumeţ, un bulgăr de pământ...” [144, p. 21]. 

Textul prezintă viziunea artistului despre apropierea tot mai insistentă şi mai pregnantă a 
operei literare de versul folcloric. Cântecul popular se impregnează tot mai profund în arta şi 
conştiinţa creatorului basarabean, devenind o parte indispensabilă acestora. 

Textul, al cărui titlu denumeşte volumul, reprezintă o incontestabilă artă poetică. 
Remarcăm o nouă interpretare a noţiunii de poezie surprinsă pe dimensiunea miticului, a 
baladescului, ce permite asocieri cu „Mistreţul cu colţi de argint” de Şt. Aug. Doinaş. Sunt 
schiţate metaforic etapele procesului de creaţie. Astfel, prima strofă transpune poetic zbuciumul 
căutării („umblau sălbatici norii / peste / creste / şi marea lângă ţărmuri a rămas”). Întunericul 
incertitudinii a fost alungat de lumina revelaţiei artistice („lar când s-a liniştit de tot furtuna şi s- 
au făcut cascadele de argint, / jucau în noapte razele de lună / prin al pădurii verde labirint”). 
Momentul reveriei, transgresării în imaginar este urmat de revenirea la realitate, semn al 
încheierii procesului de creaţie. Menirea artei de a dăinui în timp, devenind un nepreţuit 
testament spiritual, este sugerată de imaginea copilului evocată în finalul lucrării. Semnificativă 
în cazul acestui text, este fundamentarea stratului ideatic pe un edificiu compozițional relevant, 
model surprins în „Înnoirea pământului” [76, p. 46] de L. Damian. 

Lucrarea ce probează prezenţa unor reminiscenţe ale filozofiei blagiene în creația lui V. 
Teleucă este „Arde locul la popas”: „Creşte-n oameni depărtarea / nu mă lasă, nici n-o las, / când 


mi-i liniştea prea mare, / ea în mine prinde glas.” [144, p. 50] 

Într-o perioadă când lirica se reducea la elogieri artificiale ale „Patriei Sovietice” şi 
„Partidului Unic”, la scrierea unor texte adresate cenzorului, universul poetic creat de Aureliu 
Busuioc devine o revelație. Lirica sa se detaşează, printr-un edificiu complex de conţinuturi, de 
tot ceea ce s-a creat până la el şi, îndeosebi, de scrierile ce pretindeau a se numi poezie în 
perioada când apar primele volume ale artistului. 

Fiece apariţie literară impunătoare devine un prilej de meditaţie, o ocazie fericită de a ne 
aprofunda în creaţia scriitorului şi de a descoperi peisaje lirice noi. Urmând cu fidelitate 
exemplul simboliştilor români, poetul îşi impregnează versul cu gustul „amar” al ironiei, 
cultivând cu ardoare potenţele sugestiei şi ale paradoxului artistic. Versificator iscusit, el 
potenţează nivelul semantic al poeziei cu un fundal lexical, prozodic proiectat sub semnul 
noutăţii artistice. Am accentuat aceste aspecte ale liricii lui A. Busuioc în articolul „Aureliu 
Busuioc: reabilitarea valenţelor poeziei” [165, p.60-64]. 

Când se revoltă împotriva nedreptăţilor sociale sau artificialului, superficialului ce 
domina literatura anilor '50, poetul o face apelând la ironizări subtile, la formule paradoxale care 
rămân adesea nerecepționate de publicul larg. Aceasta e „arma lirică cea mai eficientă” [48, p.6] 
care marchează poezia lui A. Busuioc, salvând-o de sentimentalism exagerat şi asigurându-i 
poziţia de victorios în dramatica luptă a artistului împotriva timpului. 

Venind cu o cultură lingvistică bine cizelată, el nu se va putea conforma mediului 
antilingvistic în care e aruncat de valurile destinului. Realitatea socială, culturală, din perioada 
postbelică orientată împotriva autoafirmării, originalului, împotriva rostirii româneşti, în general, 
nu a avut repercusiuni sesizabile asupra operei lui Aureliu Busuioc. El a reuşit să reziste ceea ce, 
fără îndoială, reprezintă un merit incontestabil. „E cea mai mare tragedie a omului de artă, de 
literatură, de pictură să cedeze în faţa puterii. Un om al literaturii nu are ce cocheta cu puterea” 
[35, p.6] — afirma poetul. 

O subtilă ironie, semn al libertăţii interioare, transpare în fiece imagine artistică sau idee, 
devenind dimensiunea definitorie a liricii busuiociene. A zâmbi şi a face cititorul să zâmbească 
este o artă, pe care poetul basarabean o stăpâneşte cu desăvârşire. Sunt descoperite şi interpretate 
universuri ce reflectă laturile contradictorii ale existenţei umane. Comentând această dimensiune 
a liricii lui A. Busuioc, criticul T. Palladi numea poezia lui „o adevărată teatralizare lirică, un 
„concert” ironic de cea mai aleasă speţă ideatică, de artă poetică originală” [ 125, p.4]. 

Interesantă din această perspectivă este „Artistul (fabulă inversă)” [36], lucrare ce se 
contrapune interpretării tradiţionale a fabulei: „În fabula aceasta mititică / Morala parcă e şi 
parcă nu-i / E foarte neplăcut să fii furnică / Să nu poţi face bine nimănui” [idem]. Autorul 
recreează textul cunoscutei fabule „Greierele şi furnica” în manieră proprie redându-i o nouă 


formă ideatică. Este deplânsă nu soarta greierului, dar cea a furnicii, care aici devine simbol al 

clasei muncitoare. Ea sugerează incapacitatea de a identifica, de a simți frumosul din jur în 
contrast cu „greierele” îndrăgostit de misterele lumii. Condiţia de a-şi duce existenţa neînțeles, 
neacceptat de societate este, în concepţia lui A. Busuioc, definitorie pentru un artist. 

Tonalitatea persiflantă transpare şi în „De-a rimele”, poezie inclusă în culegerea 
„Exerciţii pentru mâna stângă” [36, p. 93]. Autorul prezintă procesul creativ apelând la motivul 
ludicului, experienţă reluată mai târziu de Gr. Vieru: „Mă Joc / Din când în când / De-a rimele, / 
Un joc plictisitor şi-ncet, / Le tai. / Le schimb. / Mă-ntorc la primele...” [36, p. 97] 

Destinul omului de artă suscită în mod deosebit interesul creatorului, meditaţiile de tipul 
„ars poetica” dominând aria tematică a liricii sale. „Când trece pe stradă Bătrânul Poet, / 
bătrânul, grozav de bătrânul Poet, / Se scurge şi timpul atunci mai încet Ei bine, cu mult mai 
încet”. [36] 

Surprindem o atmosferă romantică de nostalgie. O tristeţe profundă pulsează în fiece 
vers, în fiece expresie, marcând traiectoria esenţială a liricii busuiociene. Imaginea bătrânului 
poet este reliefată într-o alură de grandoare, de superioritate, trăsătură ce-l apropie de geniul 
eminescian. Este proiectată în afara timpului şi spaţiului. „Un om superior este un om trist” [49, 
p.4], e figura dramatică proiectată în afara limitelor impuse de timp şi spaţiu. 

Conotaţii similare sunt redate în „La aniversarea lui Francois Villon”. Ideea accentuată în 
această lucrare este cea a numelui. Numele obţinut de cul liric şaizecist nu se reduce la 
caracteristici individuale. Conturarea individualităţii corespunde dezvoltării conştiinţei naţionale, 
exprimă raportul dintre om şi societate. 

„Dar numele nu-l ia unui poet 

Nici lauda şi nici spânzurătoarea.” [36, p. 70] 

Artistul reprezintă o individualitate creatoare. Nici o împrejurare exterioară nu-i poate 
periclita unicitatea. Este semnificativă importanța numelui în opoziţie cu colectivitatea. A avea 
un nume semnifică a manifesta singularitate, a se detaşa reliefând propria interioritate şi nu 
realităţi, viziuni impuse din exterior. Vom urmări dezvoltarea acestei problematici în lirica lui 
Gr. Vieru, îndeosebi în volumul „Numele tău” [161], unde numele este prezentat drept o 
coordonată indispensabilă conştiinţei individuale şi, totodată, a spiritualităţii poporului. 

Fiece operă e o tremurândă petală de suflet, dimensiune a dorului de frumos pe care 
autorul îl află în metafora poetică, în reveriile romantice, în firescul emoțiilor umane. Este 
relevată esenţa poetică a sufletului de român. „Suntem poeţi, în felul nostru toţi...” [36, p. 47] 
sună ca un ecou al celebrei fraze a lui V. Alecsandri: „Românul e născut poet”. Omul îşi relevă 
sensibilitatea artistică atunci când contemplă peisaje selenare: păduri, şi stele, şi câmpie. Poezie 


este pretutindeni. lar firea romantică a artistului o interiorizează, aşternând-o în versuri. 

Interogaţiile, exclamaţiile, frecvente în text denotă neliniştea eroului, revolta împotriva 
cuvintelor goale, fără rost. 

Procesul de creaţie este creionat într-o altă artă poetică „Odă (la foaia de hârtie, / pe care 
scriu)”. Dialogul imaginar al creatorului cu foaia albă de hârtie reprezintă un pretext pentru 
confesiune a artistului devorat de patima scrisului. Autorul mistuit de dorul creaţiei se apleacă 
asupra propriei fiinţe, îşi ascultă glasul inimii pe care-l consideră superior raţiunii. Confruntarea 
cu foaia de hârtie este sondarea în propria conştiinţă. 

Tristeţea, ironia reprezintă modalităţi de valorizare a omului. Sunt stările de spirit, 
registrul de sentimente ce contravin verticalului promovat de normele dogmatice. 

Versul, tradiţional în aparenţă, câştigă în gravitate datorită intensității sugestiei. Urmând 
tradiția simboliştilor români, el subliniază această dimensiune indisolubilă textului liric. 

Impresionează, de-asemenea, muzicalitatea versului, puterea sonoră a limbajului 
potenţată prin utilizarea obsedantă a figurilor sintactice, repetiţiei îndeosebi, dar şi de edificiul 
prozodic al textului. Melodicitatea este, totuşi, mai mult una lăuntrică, decât mecanică, 
exterioară. 

A. Busuioc este un valorificator iscusit al pastelului. Interesează, însă, nu pastelul pur 
construit în manieră coşbuciană, ci creaţia originală unde elementul naturii devine mijloc de 
reliefare a unei atitudini, a universului interior al eului liric. 

Fascinaţia imaginilor plastice ale peisajelor de iarnă sau autumnale, de-obicei rurale, 
reprezintă un prilej de a reacţiona la poezia dogmatică. Tablourile interiorizate creionate în 
nuanţe, de cele mai dese ori, sumbre, vagi, în culori şi tonalități simboliste apar în contrast cu 
imaginile luminoase ale câmpurilor roditoare şi muncilor colective. Cu un rafinament aparte, el 
creionează un fundal pentru declanşarea sentimentului erotic în „Ajun” [37]: „Citeşte-mi, iubito, 
zăpada / Şi gerul / Desigur şi gerul, Probabil e albă şi strada / Şi cerul. (...) / Nu ninge, iubito?/ 
Va ninge. / Citeşte-mi, iubito / Citeşte...” 

Tabloul creionat în manieră simbolistă, îmbinând pregnante nuanţe minulesciene 
potenţează o atmosferă de intimitate. Se reliefează o conexiune indisolubilă dintre atmosfera 
glacială a iernii şi starea de spirit a eroului liric. Senzaţiile sugerate sunt de tensiune, 
incertitudini, ce conferă operei pregnante note meditative. Sesizăm tendinţa eului de a evada din 
„albul” obsedant din jur în compania iubitei ce-i asigură linişte, confort psihologic. 

Opera atrage prin faptul că nu mai reprezintă doar confesiune sau lamentaţie 
sentimentală, ci e o revelație dramatică a eului. Forţa sugestiei atinge aici dimensiuni 
incomensurabile. 

„Intimismul” reprezintă un aspect important al liricii cu tematică erotică, condamnat de 


„estetica totalitaristă”, căruia A. Busuioc i-a acordat un statut polemic. „Polemica este deschisă 

ca în cazul poeziei „Daltonism”, o „boală” de care suferă poetul revoltat de monotonia alb-negru 
dominantă sau ascunsă ca în cazul romanţelor sale, ce aduc cu sine parfumul decadenţei 
simboliste şi sentimentul erotic în fulguraţia sa pură” [148, p.26]. 

O stare de spirit similară celei insinuate în „Ajun” se face sesizabilă în „Autumnală”. 
Atmosfera este de solitudine, angoasă, nervozitate intensificându-se în ultima secvenţă a textului: 
„Copacii goi de frunze şi de gânduri / În parcul obosit de-atâta vară / Se pregătesc docili să fie 
scânduri”. 

Surprindem corespondenţa subtilă, realizată în manieră bacoviană („Copacii albi, copacii 
negri”) dintre fenomenul naturii şi starea lăuntrică a eului. Natura umanizată din pastelul lui A. 
Busuioc, o permanenţă în lirica postbelică, este mai puţin reliefată, însă, în peisajul literar 
autohton. Nici o altă activitate poetică la noi n-a surprins cu atâta acuitate şi pe o arie atât de 
largă ipostazele contradictorii ale naturii umane. Artistul damnat la singurătate, îndrăgostitul 
neînțeles, patriotul revoltat devin proiecţii ale eului în căutarea propriei identități. 

„A fi modern, afirma Şt. Aug. Doinaş, nu înseamnă a-ţi face o Evanghelie din textele de 
ultimă oră, ci a descoperi — retrospectiv — spiritul epocii tale în operele clasicilor” [81, p.45]. A. 
Busuioc dezvoltă această dimensiune a modernităţii, reliefând-o pregnant îndeosebi în artele sale 
poetice, construite în maniera simboliştilor români. 

Autorul îşi ţese autoportretul cu subtilitate, dezvăluind misterul sufletului de artist în 
poezia „Spovedanie” [37]: „Sunt nemodern. Vetust. Antichitate. / Mă sprijin în sonete ca în cârji 
/ Pe când poeţii tineri, demni şi dârji / Sug viitorul din eternitate”. 

Indiferent de tematica abordată, A. Busuioc vine cu viziuni proprii, cu atitudini însoțite 
de cele mai dese ori de o tonalitate sarcastică: 

„Am vrut cândva s-o fur pe Mona-Lisa /Ca să mă-mbăt de zâmbetu-i doar eu. 

Dar m-am temut s-o fur pe Mona-Lisa / Ea stă zâmbind şi astăzi în muzeu”. 

Predilecţia pentru paradoxul insolit, neaşteptat, dimensiune indisolubilă poeziei moderne, 
devine o trăsătură definitorie a liricii busuiociene. Artistul depăşeşte canoanele impuse de 
literature vremii, venind cu interpretări originale, formule livreşti de o expresivitate 
incontestabilă. Eul liric torturat de gânduri contradictorii, de vise irealizabile se autoflagelează. 
Aflat în căutarea propriei identități, el începe o luptă cu sine însuşi ce din start pare a fi supusă 
eşecului. Bogatul substrat ideatic permite sesizarea unor tangenţe cu „Mea culpa ” lui A. Lupan, 
texte programatice, analizate fiind în context. 

În aceeaşi ordine de idei, aducem exemplul unei alte lucrări reprezentative, „Nero” [37, p. 
125] , ce, fără îndoială, va contura imaginea de inovator confirmată de poetul basarabean cu 
fiece nou volum publicat: 


„Caius, deschide, te rog, biblioteca / Adu-l pe bunul meu dascăl Seneca, 

Adu-l să vază mişelul să ştie: / Arta nu-nseamnă filosofie! 
Arta e viaţa! Fii bun şi-o trăieşte!” 

Împăratul roman Nero e cunoscut datorită spectacolelor îngrozitoare pe care le organiza 
în căutarea sursei de inspiraţie. În acest scop el chiar a dat foc Romei. Autorul îl surprinde pe 
drasticul împărat într-un moment de falsă inspirație. 

Textul este impregnat cu formule, concepții clasiciste, precum: catharsis, elemente 
specifice de prozodie, principiul imitaţiei, mimesis. Ultimul este accentuat reluându-se cu 
insistență pe parcursul lucrării. Este o concepţie dezvoltată de însuşi poetul în unul din 
interviurile apărute în presă: „Descriu viaţa pe care o trăiesc. O trăiesc eu în mine, o trăiesc în 
vecinii mei, în prietenii mei (...) Eu vreau să vorbesc prin pilde — şi pozitive, şi negative — despre 
o întoarcere la moralitate. Eu cred într-o întoarcere la moralitatea elementară...” [35, p.6]. 

Eul liric în căutarea propriei identități este imaginea centrală în poezia „Metamorfoză” 
[36, p. 54]. Mesajul poetic este sugerat abia în final: „Eu am găsit un cântec la geam / Şi-o 
primăvară...” Transfigurările cărora le era supus eroul reprezintă ipostaze ale actului artistic. Eul 
se află în căutare de sine, proces ce se soldează în final cu regăsirea în „cântec”, în creaţie. 

Ideea revigorării spirituale este reluată în poezia „Dor” (1963): 

„Mă-mbată aşa un dor de primăvară, 

Cu crengi mustind, cu iz de zer şi lut, 

Că m-aş zvârli şi-acum din mine - afară 

Să zburd pe şes cu iezii la păscut.” [36, p. 61] 

Eul liric îşi exteriorizează chemările sufletului aspirând la o integrare în universul naturii. 
Comuniunea cu mişcarea cosmică devine o condiţie a echilibrului lăuntric. Textul se înscrie în 
amalgamul de poezii cu tematică pastelică publicate în anii '50 de N. Costenco, A. Lupan, P. 
Zadnipru. Imaginile sunt definitorii pentru viziunea artistică a poetului basarabean. „Dorul de 
primăvară” se identifică cu aspiraţia eului de a-şi vocifera chemările lăuntrice, de a exterioriza 
starea de spirit. 

Motivul dorului, ce formează un capitol aparte în folclorul românesc, devine un laitmotiv 
al artelor poetice publicate în perioada postbelică. Dorul de cuvântul sacru, capabil să releve 
adevărul, de expresia aptă să sensibilizeze cititorul este puterea de trecere din cotidianul anost 
într-o realitate atemporală. 

Poetul care ne invită să realizăm o incursiune în sublima carte a dorului este L. Deleanu. 
Dorul de cuvânt, de poezie îi mistuie sufletul ca în această poezie cu tonalități blagiene uşor de 
recunoscut: 

„Hai vino cu strofele mele 


În ţara de foc a novacului, 

Ca s-auzim în răsufletul veacului 

Iuţile unde majore 

Ale bătăilor din ore 

Şi clipe de hotare spart.” [80, p. 7] 

Arta cuvântului îi asigură fiinţei umane depăşirea condiţiei sale trecătoare, provizorii: 

„Nici bătăile ciudate 

Din ceasornicele toate 

Câte merg ne-ncetinite 

Cu noianul de clipite 

Ale orelor fugare, 

Nu-s în stare 

Să-mi cutremure pământul, 

Cât mai drămuiesc cuvântul.” [80, p. 47] 

Autorul reuşeşte să îmbine perfect motivul dorului cu cel al timpului, definind metaforic 
coordonata esenţială a destinului de artist, dorul de a stăpâni timpul prin creaţia sa. 

Un laitmotiv al liricii lui L. Deleanu este liniştea. În sursele religioase tăcerea este 
interpretată drept un dar, o meditaţie interioară la tainele universului. În contrast cu infinitul 
liniştii, cuvintele sunt limitate. Limbajul nu poate cuprinde multitudinea de senzaţii, emoţii, 
gânduri, exprimate prin tăcere. Îndemnul poetului în „Strajă” este de a ne învăţa să descifrăm 
„graiul tăcerii”: „Cine vorbeşte cu mine / În graiul tăcerii depline / Pe care prind a o-nţelege / 
Asemeni unui semn de lege?” [80, p. 13]. 

Meditând asupra conexiunii dintre Tăcere şi Cuvânt în lirica lui L. Blaga, Şt. Aug. Doinaş 
observă că cele două concepte reprezintă „regiuni ontologice diferite: cea dintâi corespunde unui 
tărâm al Increatului, zonă a preexistenţei nedeterminate, spaţiu paradisiac, în care fiinţa trăieşte o 
stare de grație indicibilă; cea de-a doua înseamnă intrarea omului în temporalitate şi determinare, 
„căderea” lui „în păcat”, adică supunerea faţă de propria sa condiție muritoare” [82, p.9]. 

Limbajul tăcerii asigură comunicarea eului cu natura. Îi oferă contemplatorului 
posibilitatea să desluşească glasul „arborilor semeţi”, ecoul istoriei neamului. Solemnitatea 
tonalităţii e dictată de sentimentele de venerație profundă pentru strămoşi. 

Conotaţii similare transpar în poezia „Fiecare arbor” [80, p. 15]: 

„Fiecare arbor pe pământ 

Are-n el ceva dintr-o vioară, 

Are-n el fărâma unui cânt, 

Are-n el ceva ce te-nfioară. 


Aş putea cânta deci negreşit 

Şi din ulmul nostru de la poartă. 
Aş putea... Dar vezi că nu-i cioplit 
Şi vioara-n el e încă moartă.” 

Opera reprezintă o artă poetică remarcabilă prin expresia metaforică. Autorul relevă 
sursele inspiraţiei pe care le află în firescul, frumosul naturii. Inspirația reprezintă doar faza 
incipientă a procesului creativ. Valoarea artistică se naşte dintr-un efort considerabil. 

Lirismul lui L. Deleanu se apropie de cel al lui A. Busuioc prin afectivitatea expresiei, 
atmosfera de intimitate conturată de note nostalgice. Un primum movens al poeziei sale este 
iubirea. Însuşi poetul declara în anul 1957: „Iubirea e singura din lume religie în care cred.” 
[apud 39, p. 25]. 

E sentimentul ce-l predispune la meditaţie asupra destinului, vieţii, dar şi formează un 
pretext pentru poezie. Dorul, iubirea şi poezia se împletesc conturând universul liric al lui L. 
Deleanu, unde artele poetice alcătuiesc un capitol aparte. Fiecare text defineşte o dimensiune a 
poeziei: „catharsis” („Aş vrea să ard” [80, p. 8]), inspiraţie („Tipar” [80, p. 10], „La sfat cu 
tăcerea” [80, p. 11]), efort („Cuvântul” [80, p. 33], „Fiecare arbor” [80, p. 15]), sacrificiu 
(„Osândă” [80, p. 19]), sacralitate (,,Vioara” [80, p. 55]), putere de sensibilizare („Cântec de 
lăutar” [80, p. 70]). 

Atmosfera comună pentru textele citate este una romantică. Versul lui L. Deleanu e 
impregnat de fiorul romantic şi la nivelul formei, şi la cel al conţinutului. Autorul este mişcat 
mai mult decât congenerii săi de grandoarea tablourilor cosmice. Peisajele selenare reprezintă o 
sursă vie de inspiraţie: „Căci toate avuturile mele / Răsar din rădăcini de stele / Pe care bunii mei 
bunici / Le-au fost cândva aprins aici”. [80, p. 32] Lumina aştrilor selenari cade asemeni unei 
binecuvântări asupra eului liric. Este martorul pasiv al existenţei sale, veriga ce uneşte prezentul 
de istorie. 

Ecoul idilelor eminesciene se face auzit şi în poezia „Picură din stele” [80, p. 32]: „Dar 
un strop de aur / Picură mlădiu / Şi deasupra slovei / Ce-am purces s-o scriu...” Versurile respiră 
un suflu de romantism specific contextului literar şaizecist. Autorul cizelează cu minuţiozitate 
cuvântul, îl încarcă cu un conţinut metaforic sugestiv. Remarcabilă este plasticitatea expresiei. 
Autorul îşi exteriorizează trăirile, le topeşte în contexte lirice elocvente precum „Dincolo de cine 
sunt” [80, p. 34]: 

„Mă aflu dincolo de mine 

Şi dincolo de cine sunt, 

De unde cântecul îmi vine, 

Cu iz de stele şi pământ. 


De sus — îmi vine-adus de vise, 

De jos — din om şi făurar. 
Şi toate cărţile mi-s scrise 
Cu cernoziom şi tuş stelar.” 

Este relevată esenţa artei plăsmuite prin îmbinarea contrariilor, particularitate expusă cu 
pregnanţă de T. Arghezi. Eul liric e supus procesului de dedublare. El este surprins în momentul 
procesului creativ, ce-i potenţează transgresarea din planul realităţii în cel al inspirației. Acesta e 
spaţiul mirific unde „stelele” şi „pământul” se contopesc într-un tot întreg, contribuind la apariția 
artei. Opera artistică se naşte dintr-o fuziune măiestrită a „viselor” cu experienţa de viaţă, a 
talentului, inspiraţiei cu munca asiduă. 

Meditând asupra esenței poeziei şi relevând deplina libertate a actului creator şi a creaţiei 
sale, un alt autor, I. Vatamanu, afirma: „Poezia nu polemizează cu nimeni, este o floare la 
pălărie. (...) Cuvântul meu se angajează, ţipă, se descătuşează, se destăinuieşte, iar când îl 
surprind destăinuit, îl scriu. Numai astfel pot munci” [158, p. 25]. 

Ideea o regăsim şi în „Monologul poetului” [159, p. 21]. Autorul apelează la repetarea 
imperativului vorbiți, în scopul accentuării mesajului primordial al poeziei, acela de a spune 
adevărul. Artistul este îndemnat să vorbească cu mamele, cu ostașii, cu tăcerea..., simboluri ale 
unui dialog perpetuu cu lumea lăuntrică şi cu cea din afară. 

I. Vatamanu continuă să cultive în poezia publicată după 1960 anumite idei despre creație 
pe care le aflăm în lirica basarabeană interbelică. Constatăm tangenţe între mesajul din textele 
citate şi, spre exemplu, „Trubadurul” lui G. Meniuc, apărut încă în 1938, deşi s-ar putea să fie la 
mijloc şi altceva — un loc comun al artelor poetice dintotdeauna. 

„Figuri de prim plan în ierarhiile oficiale, poeţii afirmaţi înainte de război cedează 
inițiativa „reală” debutanţilor deceniilor 6-7, trei dintre care — Gr. Vieru, A. Busuioc şi N. 
Esinencu — vor modela întreaga mişcare lirică basarabeană de până la mijlocul deceniului 9” [99, 
p. 30]. 

Artistul, al cărui creaţie marchează revenirea poeziei la uneltele sale specifice, după o 
perioadă dramatică de declin şi anchilozare, cel care devine efigia unei întregi generaţii literare 
este, indubitabil, Gr. Vieru. O nouă estetică sau, exprimându-ne cu un termin mai recent, o nouă 
est-etică se simte chiar din primele sale culegeri. 

Preocupat în mod deosebit de problematica poetului şi a poeziei, el vine de la bun început 
cu o abordare proprie. Viziunea sa asupra creaţiei este sugerată de imagini de sorginte folclorică 
şi de simboluri ce ţin de tradiția naţională, de un anumit spiritus loci inconfundabil: „legământ”, 
„casă”, „reazem”, „mamă”, „plugar”, „Eminescu”, „iezii lui Creangă”. „Însăşi noţiunea de 


tradiție, remarcă A. Bantoş, cunoaşte în contextul literar basarabean o nouă determinare. Ea are 

menirea de a redeschide accesul la temeiul ființării, nu doar ca entitate etnologică, ci, vorbind în 
termeni heideggerieni, şi ca fapt — de — a — fi — în - lume” [5, p.145]. 

Rămânând fidelă fondurilor matriciale latente ale poporului, care-i stimulează dorinţa 
revelării marilor sensuri ale existenţei, poezia lui Gr. Vieru, poetul considerat unanim mesager al 
românismului în Basarabia, vine cu o filozofie aparte, redată printr-o formulă poetică inedită. 
Versul său nu se întemeiază pe acea generală stare de falsă bucurie caracteristică pentru opera 
(oficială) a multora dintre contemporanii săi. Lipsită de exces de gest sau de sentiment, această 
poezie reprezintă, totuşi, transfigurarea lirică a unei tulburătoare concentrări de energie 
sufletească. 

Predilecţia pentru tonurile folclorice, imaginile şi stilistica specifică poeziei populare va 
crea impresia falsă de simplitate uşor accesibilă. Simplitatea formulei lirice vierene este, însă, 
doar o aparenţă. Poetul însuşi afirma că intenţia lui nu este de a fi simplu, ci înţeles. El îşi 
întitulează sugestiv placheta de versuri apărută în 1968, „Numele tău” [161]. Însuşi titlul 
insinuează ideea regăsirii identităţii individuale şi a celei creatoare. Cartea e divizată în trei 
compartimente: „Cântece pentru mama”, „Cântece pentru pământ” şi „Cântece de iubire”. 
Sesizăm între aceste titluri o puternică conexiune de semnificaţii. Cântecul, simbol repetat cu 
insistenţă, semnifică universul lăuntric al artistului. Este lentila în care se prefigurează valori 
general - umane precum mama, simbol al genezei, pământul, sugestie a patriei, istoriei şi iubirea, 
sensul primordial al vieţii. 

Semnificativ este faptul că apariţia culegerii coincide cu perioada de vârf a poeziei 
basarabene în efortul ei de debarasare de sociologismul vulgar şi de reabilitare a esteticului. Sunt 
anii când genul liric încearcă insistent să-şi afirme propria esenţă, mizând pe reflexivitate, 
sugestie, inefabil, îndepărtându-se de folclorizările facile şi de versificările ideologizate ale 
perioadei precedente. 

Un loc aparte îl ocupă în aceste culegeri poeziile cu dedicație unor nume literare 
autohtone sau unor autori de răsunet din literatura română şi din literatura universală. „Sânt” (lui 
V. Teleucă) [161, p. 67], „Abecedar” (lui L. Damian) [161, p. 60], „Dar vine-un timp” (lui G. 
Meniuc) [161, p. 70], „Maiakovski” [161, p. 87], „Legământ” (lui M. Eminescu) [161, p. 42], 
„Mică baladă” (lui M. Sorescu) [161, p. 33]. Sunt poezii care se deosebesc printr-o formulă lirică 
inedită şi care marchează începuturile reabilitării esteticului în lirica basarabeană. Surprindem în 
ele viziunea unei noi condiţiei existenţiale a omului de artă. „A sluji cuvântul” în accepţia lui Gr. 
Vieru semnifică dăruire totală de sine. Poetul devine: „Robul iubirii pentru mama. / Robul iubirii 


pentru femeie. / Robul iubirii pentru stele.” [161, p. 67]. 

„lubirea” pentru cuvânt se identifică cu cea pentru „mamă”, „femeie” şi „stele”, 
coordonate ce denotă trei dimensiuni ale spaţiului sacru propice desfăşurării actului creator: 
lăuntric, teluric şi astral. 

„Mama”, simbol al genezei, sugerează ideea de baştină, casă părintească, consideraţie 
profundă pentru trecut. „Femeia” e simbolul pasiunii, a sentimentului viu, al veşnicei germinări, 
iar „stelele? — al aspiraţiei spre absolut. Mesajul prezintă afinități cu binecunoscuta afirmaţie 
blagiană: „Căci eu iubesc şi flori şi ochi şi buze şi morminte” („Eu nu strivesc corola...”), 
evocând iubirea drept primum movens al actului de creaţie. 

„Prin traiectoria literară a lui Grigore Vieru reconstituim traiectoria culturală a lumii 
româneşti de dincolo de Prut, față de care acesta s-a prezentat mereu ca un exponent” [156, 
p.34]. Versurile sale nu se întemeiază pe acea stare generală de falsă bucurie caracteristică pentru 
opera (oficială) a multora dintre contemporanii săi. Lipsită de exces de gest sau de sentiment, 
această poezie reprezintă, totuşi, transfigurarea lirică a unei tulburătoare concentrări de energie 
sufletească. 

Să cităm un catren din cunoscuta bucată purtând titlul „Harpa”: 

„Să cânte pot (credeam) şi şarpii. 

I-am pus ca grave strune harpei 

alăturea de coarda poamei 

şi sfântul fir de păr al mamei.” [161, p. 35] 

Poezia a cunoscut diverse interpretări: de la alegorie a sentimentului matern la o 
tulburătoare meditaţie asupra actului creator. Omul de artă trebuie să surprindă şi să exprime 
realități apropiate sufletului său, cosmosuri materne. Este o condiție indispensabilă creaţiei. 
Amestecurile străine  artisticului organic periclitează procesul de creație. Astfel, 
incompatibilitatea dintre arta veritabilă şi cea făcută la comandă, dintre valoare şi nonvaloare 
devine tot mai evidentă. Finalul poeziei vine cu un fior dramatic care l-am putea descifra drept o 
aluzie la un patetic sens etic al cântecului poetului. Sesizăm, în această ordine de idei , 
similitudini evidente cu poezia „Cuvântul” de D. Matcovschi, text ce deschide placheta de 
versuri, „Casă părintească” [112]. Lupta cu potenţialii omniprezenții „duşmani”, cu „furiile”. 
reprezintă condiţia primordială a actului de creaţie: 

„Ia cu tine şi-o secure 

Că o să trecem prin pădure 

Şi-au să ne întâlnească furii.” 

Surprindem în lirica viereană intercalarea subtilă a motivelor de diversă factură cu 
simbolul mamei într-o simbioză originală, fascinantă. Universul matern este singura proiecţie a 


adevărului absolut, punctul de tangenţă dintre marele cosmos şi cosmosul lăuntric. Prin prisma 
75 


acestui simbol înglobator sunt formulate atitudini, reacții, viziuni despre lume, despre locul 
omului în societate, despre dragoste şi creație. Condiţia dramatică a artistului se insinuează 
puternic în poezia „Mama poetului” [161, p. 22]: „Fiul vine vara-n vacanţă / supt / şi fraged ca o 
faianţă/ se zbuciumă aprig / noaptea întreagă, / alături se chinuie mama sa dragă. / Poetul tot bate 
/ în piatra hârtiei/ iar mama cu lacrimi / perina scrie”. 

Truda istovitoare a poetului rezonează, în unison, cu insomniile materne, ca putere de 
înţelegere şi forţă ocrotitoare supremă a creaţiei. 

Sentimentele de profundă consideraţie pentru trecut sunt transpuse poetic în elogii de 
pietate faţă de înaintaşi. Mesajul e unul de adâncă sfinţenie. Legământul sacru dintre opera 
acestora, prezentul poetului şi viitorul copiilor săi se instituie sub lumina unui singur nume, 
Eminescu. 

„Ştiu: cândva, la miez de noapte, 

Ori la răsărit de Soare, 

Stinge - mi - s - or ochii mie 

Tot deasupra cărţii Sale.” [161, p. 42] 

Patosul poeziei este unul de adeziune la marea tradiție a literaturii şi a spiritualității 
româneşti, de /legământ sfânt dintre eul poetic şi tezaurul spiritual naţional. Doar concepută ca o 
continuitate a acestui tezaur poezia autohtonă va demonstra o reală vitalitate şi vigoare artistică 
în timp. Acest aspect al liricii basarabene este analizat în articolul „Revenirea la tradiție — 
coordonată a artelor poetice şaizeciste” [162, p.63]. 

Conotaţii similare atestăm într-o altă lucrare care se înscrie în aceeaşi arie tematică: „lezii 
lui Creangă” [161, p. 43]. Aici însă edificiul textului se instituie pe contrastul dintre tradiție şi 
modernitate. Semnele modernităţii nu sunt blamate. Poetul reproşează doar omului contemporan 
ignoranţa. Factorii de civilizație materiali nu trebuie să pericliteze sistemul valorilor etice şi 
estetice de care se conduce secole la rând o societate. „lezii lui Creangă” sunt acele fire de 
legendă din care se compune canavaua spirituală a unui popor. Ele menţin viu suflul poeziei în 
sufletul fiecărui om în secolul când dinamica dezvoltării tehnice pare să nu lase loc frumosului 
artistic. 

Surprinzătoare este, în contextul dat, şi încercarea de a defini truda artistului, apelând la 
motivul de joc, un joc de copil care captează în întregime toată fiinţa umană: „Când eram mic, / 
mă jucam în cuvinte. / Jucam prost — / am pierdut aproape / toate cuvintele.” [161, p. 60] 

Textul pare o reproducere în versuri a mărturisirii lui T. Arghezi: „Toată viaţa am avut 
idealul să fac o fabrică de jucării şi, lipsindu-mi instalaţiile, m-am jucat cu ceea ce era mai ieftin 
şi mai gratuit în lumea civilizată, cu materialul vagabond al cuvintelor date. Am căutat cuvinte 


care sar şi fraze care umblă — de sine stătătoare...” [110, p.241]. 

Jocul reprezintă o importantă sursă de cunoaştere, o cale de inițiere. Surprindem aici 
teama poetului de a pierde copilul pe care-l poartă-n suflet şi, totodată, a posibilităţii fericite de a 
explora universul misterios al cuvintelor şi a deveni o victimă a curgerii ireversibile a timpului. 
El rătăceşte în labirintul literelor, fascinat de un joc magic a cărui importanţă a perceput-o abia la 
vârsta maturității. Iniţierea în misterul literelor, a cuvintelor este o filă importantă din iniţierea în 
cartea vieții. 

Drama artistului ce-şi conştientizează fragilitatea raportată la curgerea ireversibilă a 
timpului transpare în meditaţia „Mereu” [161, p. 64] dedicată lui M. Cimpoi. Omul încearcă o 
luptă disperată cu fuga irecuperabilă a orelor, tinde să domine vremea transgresând din trecut 
prin prezent spre viitor, fără a reuşi să trăiască în deplina plinătate clipa. Surprindem aici o 
definiție metaforică a destinului omului de artă. O operă de valoare se naşte dintr-o joncțiune 
organică a tradiției, a timpului trecut („timpul tatălui meu”) cu propria experienţă, constituindu- 
se într-un testament lăsat generaţiilor viitoare („timpul pruncului meu”). 

Un remediu în faţa condiției efemere a ființei umane este propus de G. Meniuc în „Dar 
vine-un timp” [119]: 

„Atunci ne-acoperim 

cu ce-avem mai frumos 

şi mai aproape: 

cu nişte ape, c-o doină 

c-un codru, c-o luncă.” 

Atmosfera e una de baladă, mioritică. Comuniunea cu natura atenuează tragismul 
sentimentului de perisabilitate a condiției umane în faţa curgerii nemiloase a timpului. 
Zbuciumul eului liric se atenuează în viziunea integrării lente în mişcarea cosmică. 

Revenind la dimensiunea mitică a liricii vierene, în continuare ne vom referi la o poezie 
intitulată „Mica baladă” [161, p. 33] dedicată lui M. Sorescu. Semnul noutății în această 
interpretare a mitului „Meşterul Manole” este marcat de aceeaşi imagine a mamei, devenită 
imaginea definitorie a universului liric vierean. Substratul conotativ al simbolului se îmbogăţeşte 
pregnant prin asocierea cu elemente ale mitului folcloric. Apariţia dramatică în final a mamei e 
de o sugestivitate tulburătoare: 

„Ca meşterul Manole 

am cutezat 

să ridic o construcție 

care să dăinuie veşnic. (...) 

Dar din toate femeile 


a venit una singură: 

mama. 

- Tu nu m-ai strigat, fiule?” 

Este imaginea integratoare spre care converg toate drumurile vieţii de la naştere până la 
moarte. Ea potenţează formarea unei viziuni totalizante despre ființa umană şi despre cosmosul 
în care ea vieţuieşte. 

O răsturnare de situaţie apare în poezia „Acum aştept” [161, p. 131]. Acţiunile sunt 
proiectate sub semnul imprevizibilului unei fracturi interioare. Meşterul se zbuciumă între două 
mari „iubiri”, dragostea faţă de femeie şi pasiunea pentru artă. Aspiraţia de a le situa într-o 
complementaritate ontologică eşuează. Sacrificiul devine inevitabil. Eul liric pendulează între 
aceste două sentimente devoratoare. Incertitudinea şi imposibilitatea unei opţiuni îi provoacă 
suferinţă. Deşi, în final, creația, asemeni păsării Phoenix, reînvie din propriile ruini, conferind un 
sens înalt, patetic existenţei. 

Dragostea nu poate exista decât în suflet şi sufletul nu se poate ridica la cer decât prin 
dragostea de Dumnezeu, de creaţie, de Om. Anume această dragoste este condiţia care asigură 
împlinirea visului divin. „Mănăstirea Argeşului” — o frumoasă şi o tremurândă expresie a 
dragostei universale, în care suferinţa şi inspiraţia creaţiei se alimentează din sacrificiu. Manole 
şi Ana, ca fiinţe din lut, pe de o parte şi veşnicia creaţiei, pe de altă parte, aceste două aspecte 
contradictorii, la prima vedere, formează un tot întreg, un vis divin. 

Manole (o variantă a numelui Emanuel — „Amar”) este numele creatorului — simbol al 
creaţiei universale, care se axează pe jertfire. 

Numele „Ana” (din limba evreiască „favorită”) are o semnificație dublă: în raport cu 
Manole, este soţia şi favorita lui; în raport cu Divinitatea, este aleasa şi favorita lui Dumnezeu, 
pentru că anume ea trebuie să-şi urmeze destinul, să fie sacrificată în numele creaţiei universale. 

Cronotopul se implică şi accentuează mesajul poetic profund al baladei. Timpul se scurge 
nemilos intensificând tragismul mesajului: timpul în care se încearcă a ridica mănăstirea. 

Dragostea lui Manole pentru Ana e dominată de semnificaţia geniului bun, care îşi 
doreşte realizarea visului divin (ridicarea mănăstirii), chiar dacă este degradat de circumstanţe şi 
e nevoit să-şi pună iubita în zid. E un sentiment spiritualizat. 

Gh. Vodă vine cu o interpretare proprie a mitului în volumul „Aripi pentru Manole” 
[169], plasând accentele pe simbolul zborului. Predilecţia autorului pentru valorificarea 
simbolurilor ce sugerează ideea de înălțime: „zbor”, „pasăre”, „echilibrişti” denotă semnificaţii 
multiple. Destinul poetului este de a se ridica deasupra legilor existențiale impuse de realităţile 
prezentului, transgresând pe tărâmul romantic al reveriei. Asemeni unei păsări, artistul pluteşte 


între două universuri: al existenţei comune şi al creației. El îşi identifică soarta cu acest zbor 

zbuciumat în „Semănător de cuvinte” [170, p.7]: „Eu n-am aripi / dar plutesc şi zbor /pe 
deasupra apelor, / munţilor, / pomilor...” 

Omul de artă cuprinde întreg universul într-un singur vers, imagine. Zborul său pe aripile 
imaginaţiei spre aflarea inefabilului, spre cunoaşterea absolutului îi conturează individualitatea. 
Procesul presupune o trudă imensă. 

Imaginea meşterului, făuritor al viitorului este un motiv frecvent în poeziile publicate la 
începutul anilor '60. Exemple elocvente sunt lucrările: „Case noi” [21, p.8] de P. Boţu, 
„Tăietorii de piatră” [104, p. 30] de E. Loteanu. Interesul pentru mitul Meşterului Manole denotă 
importanţa şi necesitatea imperioasă a edificării unei noi societăți. Procesul se traduce prin 
modelarea unei conştiinţe individuale şi sociale ce va fi condusă de valori etice şi estetice şi nu 
de principii ideologice cu efect distructiv asupra spiritualităţii naţionale. 

Obsesia zborului specifică liricii şaizeciste este surprinsă şi în volumul „Zile de azi, zile 
de mâine” [26], de Em. Bucov. Titlul sugerează supratema culegerii: timpul. Scriitorul meditează 
asupra creaţiei, iubirii, destinului, naturii, pe toate racordându-le la problema curgerii ireversibile 
a timpului. 

Poetul îşi exprimă crezul artistic, apelând la un oximoron: „Stau pe pământul meu / Mai 

solid decât Anteu! / Şi totuşi zbor / pe calea cerească!” Eul liric îşi concepe existența pe două 
dimensiuni a realității (telurică) şi a visului (zbor). Prima, „pământul” îi asigură vigoare, 
trăinicie, permanență, iar cea de-a doua, „calea cerească”, îi dezvăluie idealul libertăţii, al 
căutărilor şi cunoaşterii. Sunt traiectoriile pe care se fundamentează universul liric al lui Em. 
Bucov. 

În scrisul meu e adevărul meu afirmă poetul ce ne îndeamnă să-l descoperim lecturându-i 
versurile. Opera îi oglindeşte gândurile şi trăirile. Creatorul se identifică cu arta sa. Procesul 
creaţiei îi potenţează transgresarea pe tărâmul reveriilor romantice. Aici are loc întâlnirea mult 
râvnită cu muza: „Eu nu te rețin, / eu nu vreau să pleci, / frumoasa mea, / buclucaşa mea muză. / 
Eu simt — fără tine orele-s reci.” Versurile vin să completeze afirmația ce defineşte viziunea 
autorului asupra poetului şi poeziei: „Cu versul vârsta mi-o măsor.” 

Poezia şi poetul reprezintă două fațete ale aceluiaşi întreg, două componente ce se 
completează reciproc. Poetul cunoaşte o singură unitate de timp, cea a procesului de creaţie. 

Interesul deosebit manifestat de poeţii basarabeni pentru valorificarea unor motive 
precum drumul, zborul se datorează tradiției literaturii naţionale şi universale. Fenomenul 
reprezintă ecoul romantismului european cu vechi tradiţii lirice. În fiecare perioadă istorică 
acestea apar într-o manieră specific, relevând noi viziuni existenţiale. 

Analizată în contextul caracteristic dezvoltării culturii basarabene în perioada şaizecistă, 


vom considera predilecția pentru stările romantice drept o cale de evadare din realitatea ostilă 

afirmării spiritului creator şi de pătrundere în literatura de valoare. Pentru cea mai mare parte 
dintre poeţi, romantismul a reprezentat libertate şi posibilitate de afirmare. 

Criticul literar A. Bantoş remarcă: „Toposuri precum mama şi graiul în lirica basarabeană 
se proiectează în sensul accesului la anumite structuri esenţiale, ce au rostul de a pune tradiția 
sub semnul transparenţei, a trezirii simțului pentru istoricitate. În cazul lui Damian, autorul cel 
mai consecvent din acest punct de vedere, verbul, ce trebuie privit ca o marcă a fiindului, a 
ființării (...)” [5, p.145]. 

L. Damian îşi ridică edificiul poeziei pe verbul matern. Acest aspect e relevant pentru 
creația unui scriitor din extremitatea estică a latinității cum este Republica Moldova. 
„Identificarea personajului liric cu verbul are conotații aparte şi există o legătură ontologică între 
realitatea reprezentată, asemănătoare aceleia ce există între ceea ce se spune sau s-a spus prin 
cuvânt şi conținutul sau chiar persoana celui ce rosteşte sau a rostit cuvântul, ba mai mult, între 
acela ce rosteşte sau cel ce aude sau a auzit cuvântul” [4, p.191]. 

Verbul este singurul univers în stare de a cuprinde necuprinsul şi de a sugera inefabilul. 
Forţa cuvântului este incomensurabilă. Verbul înnobilează şi purifică spiritul celui care-l rosteşte 
cu devoțiune şi înţelegere. Şi invers, îl face să rătăcească în abisurile lipsei de sens, ale nebuniei 
pe cel care refuză comuniunea intimă cu el. 

M. Cimpoi susţine, în acest sens: „Senzaţia că poetul este legat sufleteşte de viaţa fiecărui 
element al naturii ne urmăreşte mereu la lectura poeziei lui L. Damian. Destinul, în accepţia 
largă a cuvântului, formează obiectul de căpetenie al meditaţiilor autorului” [41, p. 164]. 

Într-o altă poezie din volumul „Sânt verb”, intitulată sugestiv „Ispită”, surprindem acelaşi 
blestem destinal hărăzit poetului: „Versetul scris de mine / Cărunt pe ochi îmi cade, /Cu blestem 
şi lumine / Ca grindina în roade.” 

Versetul scris reprezintă însăşi condiţia existenţială a creatorului. Este relevată esenţa 
scrisului şi, totodată, a artistului. Dramatică şi contradictorie, ca viaţa însăşi, opera îi pecetluieşte 
un destin aparte, „cu blestem şi lumine”. Sugestiv este epitetul „cărunt”, în care transpare efortul 
de combustie al artistului, febra creației. 

Din aceeaşi prismă a identificării artistului cu „verbul”, cităm poezia „Sub laude”, 
publicată în „Cartea poeziei 69” [39, p. 17]: 

„Tot ce-i atins de laudă — dispare. 
Am lăudat cetăţile - şi nu-s. 
Păduri am lăudat cu disperare — 


Pădurile de pe la noi s-au dus. 


Incât mă tem să laud astă pâine 

Şi apa de la gura a lor mei, 
Parfumul sfânt al florilor de tei 


Şi tot ce-n noi statornic mai rămâne. 


Între cuvânt şi grele necuvinte 
m-am rătăcit ca-n plase un strigoi 
ŞI, sfâşiat, de-acolo iau aminte 
la foametea de laudă din noi.” 

Considerăm textul o veritabilă ars poetica ce denotă măiestria artistului de a surprinde şi 
a releva valorile existenţiale, forţa artei de a evoca prin „cuvinte” sau „necuvinte” adevărul vieţii. 
Analizată în context, poezia reprezintă o definire alegorică a realităților sociale şi culturale din 
perioada şaizecistă, când dogmatismul socialist, deşi într-o formă mai atenuată, îşi continua 
existenţa. „A lăuda” adică „a cânta” valori străine ideologiei de stat înseamnă a le distruge. 
Pentru a evita acest fapt, „foametea de laude” este păstrată undeva „între cuvânt şi grele 
necuvinte”. Autorul apelează la forma stănesciană a expresiei spre a spori forţa sugestiei şi a 
conferi textului o arhitectonică modernă. Reluând modelul stănescian, L. Damian apelează la 
„necuvinte” atunci când „cuvintele” nu sunt capabile să sugereze mesajul exprimat. 

Volumul „Ursitoarele” [80], publicat anterior, este cuprins într-o alură de legendă. Însuşi 
titlul (conform tradiției, ursitoarele sunt zânele prezicătoare a viitorului) potenţează o 
transpunere într-o lume de poveste, unde destinele umane sunt marcate de prezicerile 
ursitoarelor. Totalitatea unor aspecte concrete ale etosului uman abordate în această culegere 
formează, în concepţia criticului I. Ciocanu „acel univers intim al cărţii, acea atmosferă spirituală 
a ei, care, odată ce ai pătruns-o, nu te eliberează atât de uşor din zona influenţei etice şi estetice” 
[57, p.115]. 

Poezia ce deschide culegerea este una programatică. Autorul prezintă ritualul intrării în 
această lume apelând la alegorie. Nou- născutului i-au ursit o viaţă plină de lumină, sub semnul 
iubirii pentru muncă: „L-au ridicat (...) / Mâini de ţărancă / Care pâinea coc / Şi ţin ca luna / 
Casa-n bătătură...” [80, p. 5] şi pentru cuvânt: „Întâiul vers de leagăn / I-am cântat” [idem]. Şi 
deoarece, conform tradiţiei, ultima dintre urări este cea salvatoare, limba fiind definită drept 
condiție indispensabilă existenţei. 

În suita „artelor poetice” dedicate limbii materne se înscrie şi poezia „Grai” [80, p. 9]. 
Sentimentele de profundă venerație pentru graiul matern derivă din conştientizarea identităţii 
limbii cu neamul căruia îi aparţine („Că o limbă este un popor / E sufletul ce-l are.”) 

De o sugestivitate aparte este finalul operei: „Dar când simţi-voi că mă duc / Şi clipa mi 


se curmă, In limba asta voi rosti / Cuvântul cel din urmă.” 

Poetul - cocor reprezintă o imagine - cheie a artelor poetice publicate la sfârşitul anilor 
"50 — începutul deceniului al şaselea. Acesta vine în opoziţie cu muncitorul, colhoznicul, 
activistul de partid, detaşându-se prin firea romantică, deosebită. Imaginea alegorică a păsărilor, 
plăpânde şi nobile vieţuitoare ale spaţiilor celeste, reprezintă o subtilă sugestie la destinul 
artistului. Este o prezenţă constantă în creația poeţilor basarabeni. Am urmărit-o în „Cocorul - 
călăuză” [175] de P. Zadnipru („Şi mult e mai lesne în urma lui zborul, / Căci vântul, vâltoarea, 
înfrânte slăbesc. / S-avântă, s-avântă în frunte cocorul, / El pârtie face-n azurul ceresc.”), îi 
relevăm semnificaţiile şi în „Poeţii” [80, p. 27] lui L. Damian: 

„Cocori cu soarta stranie, cocori, / Peste pământul rumenit de zori, 

Peste amurguri ce adorm pe rând / Voi treceţi ca şi visul de uşori 

Cu aripile grele de pământ (...) 

Nu ştiţi ara, nici semăna, cocori, / Dar oamenii vă-mpart din pâinea lor 

Şi vă poftesc ca să veniţi în zbor. / Şi multă vreme după ce v-aţi dus 

Păşesc uşor şi poartă capul sus.” 

Textul este construit în baza unui amalgam de imagini tradiționale ce denotă viziunea 
unei întregi generaţii asupra artei. Reluând modelele ilustrate de A. Lupan şi N. Costenco, L. 
Damian va accentua conexiunea dintre truda artistului şi cea a plugarului. Poetul sondează în 
profunzimile cuvântului asemeni muncitorului care prelucrează pământul. El e însetat de 
cunoaştere, de exploatarea unor noi orizonturi. Aspiraţia sa de a cuprinde infinitul este şi o 
încercare de a evada din găoacea în care a fost nevoit să existe decenii în şir. Destinul poetului 
este definit printr-un oximoron. Aripile împovărate de truda devoratoare a scrisului nu 
periclitează zborul în înaltul viselor de artist : 

„Dormeam şi m-am visat flămând. (...) 

Şi cum veneam pe-un drum uscat / Simţii seminţe-n palma mea, 

Şi mâna mea le semăna / Prin toată lumea-n lung şi-n lat. 

Am semănat pân-am căzut / În ploaia asta de seminţe 

Şi ploaia m-a luat în lut. (...)” 

O artă poetică remarcabilă, calificativ acceptabil dacă o interpretăm în context, reprezintă 
„Dormeam şi m-am visat” [80, p. 40]. Chiar din primul vers autorul ne invită să transgresăm din 
lumea reală în cea a viselor, a creației (...) Foamea istovitoare ce-i mistuia sufletul şi trupul nu 
este decât dorul de cuvinte. 

Ideea este reluată în „Înnoirea pământului” [80, p. 46]. Textul traduce perfect viziunea 
existenţialistă a lui L. Damian. Relaţiile om — pământ, poet — pământ (prezenţe permanente în 
creaţia lui N. Costenco) sunt evocate într-o nouă formulă lirică de L. Damian: „Muncind am uitat 


de mine, / Păşeam într-o fierbinţeală uşoară / Trăind din plin / Trezirea câmpului în primăvară.” 

Primăvara cu toate asocierile implicate de acest anotimp (viaţă, reînviere, lumină) 
defineşte perfect starea de spirit a eului liric cuprins de „fierbinţeala” creaţiei. Actul artistic 
potenţează transpunerea celui care-l iniţiază pe o nouă dimensiune : „Seva brazdelor / Se 
răspândea prin muşchii mei / De jos în sus / Se aburcau cuvinte pe buze, / Binecuvântări gata de 
spus.” Inspirația cuprinde făptura artistului asemeni unei „binecuvântări” cereşti. Îi învăluie 
fiinţa într-o alură sacralizată. Fenomenul presupune o dedublare a eului. Revenirea la condiția 
iniţială coincide cu încheierea actului creativ: „Peste câteva ore / Mi-am amintit de mine...” 

Problema eului liric în căutarea propriei identități este abordată în poezia „Moment” [79, 
p. 79]: „Dar care-s eu, spuneţi-mi care ? / Şi nici un om nu s-a oprit. / Şi mâna căuta nebună, / Şi 
mintea căuta mereu / Un singur semn un semn să-mi spună / Că eu anume, eu sunt eu” sau în 
„Sânt oare azi cum am visat să fiu ? / Şi întrebarea asta prin mii de întrebări / Mă caută în zori și- 
n somn târziu, / Mă caută în câmp şi-n adunări.” 

Misterul naturii, sursă inepuizabilă de inspiraţie, este imaginea centrală în poezia „intreb 
povestea” [80, p. 171]: „Stau uneori sara / Privind cerul înstelat / Prăbuşit în fereşti / Şi întregesc 
poveşti...” 

În „Autorecenzie” [80, p. 178], L. Damian propune o viziune retrospectivă a vieţii, 
surprinde un şir de fragmente: „Fragmente din viaţa de-acasă / Fragmente din satul natal (...) / 
Fragmente din clipa ce vine / Când plec dintre voi şi mă trec. / Fragmente din lume, din mine / 
Dar unde-i cuvântul întreg ?” Întrebarea este una retorică, căci răspunsul e firesc. Cuvânt e în 
toate elementele existenţiale enumerate: casă, sat, fluturi, rouă. 

Drama omului de artă marcată de curgerea ireversibilă a timpului este pregnant reliefată 
în artele poetice din volumul „Cântarea ființării mele” [12] de I. Bolduma, apărut în anul 1968. 
Intenţia poetului de a-şi crea un nume, de a se individualiza prin cuvântul scris, vădită cu 
pregnanţă la Gr. Vieru şi L. Damian, o regăsim şi la acest autor. Aflăm şi aici un poet aplecat 
asupra valorilor eterne ale neamului constituit din „basme şi vorbe bătrâneşti”, din „cuvântul” 
inspirat de farmecul naturii („noaptea albastră”, „pământ”, „foşnet”). O altă ipostază a artistului 
este cea sondând în propria interioritate sau în problemele veşnice ale sensului vieţii şi al morţii. 
Poetul se apleacă în aceste meditații asupra eului propriu, asupra curgerii ireversibile a vremii, 
surprinde liric legile ce dictează dinamica vieţii, ordinea firească a lucrurilor. Perisabilitatea 
fiinţei umane trezeşte un sentiment de resemnare amară: „De nu mai sunt la modă, mi-i steaua 
prea târzie /Şi las-o să dispară în ceasul răsărit, Sau las-o să rămână în dulcea armonie — / 
Bătrâna mea fecioară, ce-o viaţ-a pătimit.” [12, p. 21] 

Aspiraţia zborului este treptat înlocuită de statornicia, siguranţa terestrului. Infinitul 
cosmicului, necunoscutul depărtărilor se reduc la spaţiul sacru al meleagului natal şi al casei 


părinteşti. Grandoarea peisajelor cosmogonice cedează în faţa atmosferei de intimitate 

caracteristice casei şi plaiului strămoşesc. Predilecţia autorilor pentru tonalităţile melancolice, 
pentru stările de confort psihologic devine în perioada respectivă o chemare a timpului dictată de 
schimbarea de viziune, deplasarea de accente. Am urmărit acest fenomen în poezia lui Gr. Vieru, 
L. Damian, îl aflăm şi la D. Matcovschi, care îşi intitulează sugestiv culegerea publicată în anul 
1968, „Casă părintească” [112]. 

Volumul se deschide cu o artă poetică programatică. Scriitorul reuşeşte în câteva versuri 
să topească un amalgam de motive folclorice. Fiecare imagine traduce o dimensiune a spiritului 
creator. Textul începe cu o adresare cuvântului personificat: „Măi cuvântule, om bun, / Te-am 
ales frate de drum...” Se profilează ideea unei munci asidue şi îndelungate ce presupune împletire 
de destine. Artistul se confundă cu „dorul”, „busuiocul”, „pământul” şi „graiul” (simboluri ale 
specificului naţional). 

Urmărirea imaginilor poetice într-o operă devine, fără îndoială, un lucru pedant şi lipsit 
de semnificaţie, atâta timp cât ele nu permit depistarea unor linii de forţă care le ordonează într- 
un anumit sens, a unor direcţii obsesive capabile să configureze stâlpii susținători ai universului 
liric. Realizarea procesului în baza creaţiei poeţilor şaizecişti ne-a permis să stabilim câteva 
traiectorii, semne distinctive ale scrisului poetic: talentul ironic, arta sugestiei, sentimentul vag. 
Fuzionând în texte remarcabile printr-o tulburătoare sinceritate şi sensibilitate, ele vor determina 
o însemnată regenerare a lirismului basarabean. 

Încercând o evaluare sumară a artelor poetice ale poeţilor basarabeni şaizecişti, atestăm o 
schimbare radicală a concepţiei despre menirea creatorului în societate. Imaginea artistului 
obţine o distinctă alură romantică, dublată de una contemplativă şi tragică. În prim plan apare un 
eu predispus la interiorizare. Astfel, renunțând la canoanele ideologice care au direcționat 
evoluţia liricii până în a doua jumătate a anilor '60, poezia stabileşte un nou sistem de prezentare 


şi de evaluare a artistului şi a operei sale. 


2.3. Concluzii la capitolul 2 

1. Evoluția societății basarabene în epoca postbelică a fost marcată de implementarea 
programului de aculturație conceput de ideologii sovietici în scopul înstrăinării de matricea 
românească. A fost inițiat un proces de mutilare a istoriei şi culturii cu repercusiuni dramatice 
asupra peisajului literar. Calvarul a încetat odată cu sfârşitul epocii staliniste şi începutul 
eliberării lente din mrejele ideologiei comuniste. Se reliefează, în împrejurările create, hotarul 
dintre două promoții literare: una fidelă principiilor socialiste, alta orientată spre modernizare. 

2. Direcţiile de afirmare, în contextul dogmei socialiste, se reduc la literatura de comandă 


(începutul anilor °50) sau la tradiționalismul în stilul Goga, Coşbuc, Alecsandri, definitoriu 

pentru interbelicul literar, dar persistent grație unor autori precum P. Zadnipru sau I. Bolduma și 
în lirica şaizecistă. 
3. Un moment decisiv pentru evoluția liricii autohtone a reprezentat manifestarea 
generației literare şaizeciste. Obiectivul major urmărit de reprezentanții acestei generații a 
constituit descătușarea spiritului creator, ieşirea din anonimat prin dezvăluirea propriei identități. 
A fost inițiată o reevaluare a principiilor generatoare de poezie. 
4. Urmărim două traiectorii de evoluție a liricii autohtone: revenirea la matricea 
românească şi formularea unor principii estetice bine definite. Aplecarea asupra identității 
noastre româneşti e determinată, în primul rând, de cultivarea mitologiei naționale, simbolisticii 
folclorice, de influența clasicilor. Revenirea la tradiție devine o coordonată importantă a 
reabilitării valențelor etice şi estetice ale poeziei. 
5. Procesul de reabilitare estetică a poeziei este cristalizat prin filiera eticului. Astfel se 
explică caracterul profund moralizator al literaturii. Nevoia artistului de rostire este percepută cu 
o intensitate crescândă. Rolul de profet, tribun al poporului este insuficient acum pentru 
exprimarea crezului poetic. Angajarea socială nu mai e concepută drept condiție existențială a 
omului de artă, cum se întâmpla în anii '50. 

În artele poetice șaizeciste sunt evidenţiate noi ipostaze ale creatorului. Este subliniată 
natura sa orfică (Gr. Vieru, D. Matcovschi) şi reflexivă (V. Teleucă, L. Damian). 
6. Limbajul poetic caracteristic literaturii sub comunism este aluziv, saturat cu expresii 
genomice, pentru a putea face față cenzurii. Acest aspect al limbajului denotă una dintre formele 
de supravieţuire a literaturii în condiţiile asupririi totalitare. 
7. Criteriile estetice subminate de dogmatismul politic se proliferează în lirica celei de a 
doua jumătate a deceniului al şaselea. Remarcăm intimismul, reflexivitatea, sensibilitatea și forța 
de sugestie a expresiei lirice. Esteticul îşi recuperează supremaţia în defavoarea principiilor 
socialiste. Procesul a fost marcat de controverse, lupte dramatice soldate cu victoria poeziei. lar 


poetul are prilejul de a-şi urma chemările inimii fără a fi umilit şi terorizat. 

3. ESTETICUL CA LIBERTATE A IMAGINARULUI 


3.1. „Numele tău” şi „Sânt verb” ca embleme lirice ale etosului naţional 


Revigorarea poeziei postbelice autohtone este consolidată prin contribuţia scriitorilor L. 
Damian şi Gr. Vieru, două destine unite prin apartenenţa la aceeaşi generație şi prin efortul 
comun de sensibilizare și intelectualizare a literaturii. Creaţia acestor poeţi reprezintă expresia 
estetică a conștiinței basarabene; mesajul şi atmosfera poeziei cultivate marchează revenirea 
dramatică a limbii şi istoriei în albia firească. Fiecare nume ascunde un stil inconfundabil, iar 
similitudinile dintre ideea, forma de expresie abordate sunt abia tangibile. 

Criticul literar A. Bantoş surprinde individualitatea creatoare a scriitorilor, propunând „a 
se compara răscolirea pământului cu lacrima ce umblă răbdătoare până se adună în bocetul 
izvoarelor, cu năboirea sentimentului la Gr. Vieru, poetul cu lira în lacrimi. Dacă iubirea fără 
margini însoțită de „estetica reazemului” face parte din programul estetic al lui Gr. Vieru, apoi la 
L. Damian se impune stăpânirea forțată a unui eu corelat cu ființa neamului românesc, precum și 
cu ființa neamului omenesc dintotdeauna” [5, p.120]. 

Liviu Damian nu s-a bucurat de aprecierea pe care a avut-o Grigore Vieru la publicul 
cititor, dar şi în aserțiunile critice. Situaţia se schimbă odată cu apariția volumului „Sânt verb” 
[78]. Tragedia personală — deportarea tatălui - l-a făcut să îmbrățişeze o poezie de opoziție 
împotriva regimului. „Verbul” său este, în primul rând, o replică adusă cenzurii de stat, 
scriitorilor care nu au putut rezista presiunii politice. În poezia lui L. Damian latura subversivă 
domină, concludentă fiind multitudinea titlurilor sugestive: „Invoc” [78, p.9], „Conjugarea 
verbului a stăpâni” [78, p. 11], „Să zic” [78, p. 15], „Lear” [78, p. 31], „Gingaş” [78, p. 35], 
„Povara aripilor” [78, p. 48]. 

Lirica viereană e, de-asemenea, născută dintr-o puternică suferință şi stare de 
„necontenită împotrivire”, după cum mărturiseşte însuşi poetul. Poezia „celui mai citit” scriitor 
basarabean este construită în baza axei verbale a simți, a trăi, a suferi. 

Poetul trăieşte intens fiece fenomen al naturii, dramă sau revelație, se lasă dominat de 
sentiment pentru a-și printa experiența pe hârtie. O face într-un mod aparte, sondând ca nimeni 
altul, în adâncurile sufletului. Criticul M. Cimpoi remarcă singularitatea lui Gr. Vieru în peisajul 
literar basarabean referindu-se şi la modul individual de a suferi: „Gr. Vieru suferă nu ca alţii, ci 
ca el însuşi, această stare fiind proprietatea ființei lui” [52, p.7]. 

Scriitorul şi-a proiectat o traiectorie a scrisului bine definită, pe care a urmat-o cu 
fidelitate, indiferent de conjunctura politică. Autorul este consecvent în explorarea versului 


armonios şi sincer. Edifică un univers liric al candorii şi siguranței venite din forţa protectoare a 

sentimentului matern. Imaginea sacralizată a mamei este asociată cu dimensiunea absolută a 
valorilor general umane: demnitate, omenie, bine, frumos. 

Apariţia culegerilor „Sânt verb” [78] de L. Damian și „Numele tău” [161] de Gr. Vieru, 
datate cu anul 1968, introduc în lirica autohtonă un nou model estetic. Meritul incontestabil al 
scriitorilor constă în efortul de refacere a expresiei artistice basarabene. Fiecare prezintă o 
viziune aparte asupra fenomenului. Gr. Vieru alege trăirea firească şi universul originar, pe când 
L. Damian e adeptul problematizării, de unde derivă şi starea profund tensionată definitorie liricii 
sale. Expresia poetică valorificată emană energie și o uimitoare putere lăuntrică. Impresionează 
îmbinarea măiestrită a vigorii și a sensibilităţii într-o formulă artistică individuală. Remarcăm o 
nepotolită sete de cunoaştere în poezia lui L. Damian şi un model al iubirii supreme în lirica lui 
Gr. Vieru. 

Obiectivul primordial urmărit de ambii scriitori, fără îndoială, este: ieșirea din anonimat. 
Ideea e sugerată chiar din titlu. Pentru poetul basarabean a-şi dezvălui numele sacrificat unor 
interese şi ambiții străine facturii spirituale româneşti devine o necesitate vitală, o condiție 
primordială a scrisului. Este expresia perfectă a eliberării din captivitatea socialismului, o treaptă 
importantă spre dezvăluirea adevărului artistic. Scriitorul refuză să fie considerat doar o 
marionetă, reprezentant al unei generații sau mișcări literare. Senzația de eliberare oferită de 
dezghețul hruşciovian a devenit o chemare pentru dezvăluirea singularității. În contextul dat, o 
încercare cât de timidă de autodefinire este concepută drept semn al depășirii barierelor impuse 
din motive extraliterare în primele decenii postbelice. 

L. Damian îşi prefaţează volumul cu succinte reflecții asupra semnificației titlului, „Sânt 
verb”: „E vorba numai de prezentul indicativ al verbului a fi ori şi de o mai veche formă a 
adjectivului sfânt? Dar verb ce să fie? Se are în vedere partea de vorbire care exprimă acțiuni ori 
(la modul figurat) cuvânt, fel de exprimare, limbaj?” [78, p. 4]. Seria de întrebări retorice 
ascunde reflecțiile autorului despre două entități existențiale îmbinate într-un tot întreg: sfânt şi 
verb, oferind astfel o lecție despre sacralitatea limbii. 

Fluxul interogațiilor se încheie cu o constatare formulată ironic: „...bune zile ai ajuns, 
frăține, dacă a rămas din tine numai verbul.” Tonalitatea jucăuşă traduce de fapt un strigăt 
îndurerat al inimii, regret, dezamăgire, toate accentuând conştientizarea unui singur adevăr: 
verbul. Simbolul prezintă impresionante valențe conotative: predestinare, religie, refugiu, 
libertate. Forţa sugestivă a simbolului este explorată din plin în una dintre cele mai 


sensibilizatoare ode închinate limbii române, poezia „Verb matern” [78, p. 5]: 


„Verde matern, verb matern — 


Codrul te vede veşnic verde, 

Nisipul te vede al nimănui, 


Mutul te vede al mutului.” 


Metafora din primul vers e profund sugestivă. Elementele care o alcătuiesc verde şi verb 
se detaşează prin fondul bogat în semnificaţii. Culoarea „verde” simbolizează speranță, viaţă, 
optimism. În religia musulmană aceasta denotă emblema Mântuirii, simbolul tuturor marilor 
bogății materiale şi spirituale. Asocierea este, așadar, binevenită şi explicabilă. 

În studiul „Poezia din anii *60-'80: sub semnul regăsirii tradițiilor naţionale” [20], 
cercetătoarea T. Botnaru surprinde frecvența metaforei verdelui în poezia românească şi 
subliniază diversitatea conotațiilor sugerate de această culoare: „După spusele cercetătorului 
român G. Drăgan, verdele întruchipează umanul, speranța, vitalitatea, nemurirea, principiul 
feminin (fertil protector). Conceput ca emblemă a salvării, a luminii spirituale, verdele e 
omniprezent în poetica eminesciană, în versul lui L. Blaga, precum şi la poeţii Gr. Vieru, L. 
Damian, |. Vatamanu. Verdele este modul de integrare în spaţiul universului al unei filozofii 
existențiale determinată de ritmul mişcării. L. Damian invocă verdele care ne ocrotește şi ne 
asigură vitalitatea, este împletirea dialectică a vieții umane și a naturii” [20, p. 87]. 

Omniprezenţa, forța profund purificatoare a verdelui ca şi cea a verbului conferă ambelor 
entități o alură mitică. Este conturat un tablou al universului conceput de la origini („La început a 
fost cuvântul...”). Interpretând conotaţiile „cuvântului” în poezia lui L. Blaga, Șt. Aug. Doinaş 
observă: „Cuvântul dintâi a creat lumea, a obligat-o să fie; dar constrângând-o să fie în timp şi în 
spațiu, el i-a impus un statut al limitării” [82, p. 12]. 

L. Damian exprimă această idee în finalul textului analizat: „Când vorba mă minte alunec 
din minte / Și intru supus în infern / Decât să vântur pe vânt cuvinte / Din marele verb matern.” 
[78, p. 5]. Atmosfera tensionată se amplifică. Eul liric e implicat într-o luptă dramatică cu sine 
însuși. El conștientizează responsabilitatea scrisului şi aspiră spre verbul exprimând adevărul. „A 
vântura pe vânt cuvinte” este inadmisibil. Expresia deșartă echivalează cu alunecarea în abisurile 
infernului. Ține de arta poetului să perceapă forța reală a verbului în stare de a sensibiliza şi de a 
releva realități necunoscute până la acel moment, de a descoperi noi semnificații. 

Procesul creaţiei presupune o stare constantă de încordare a cunoaşterii trăite. E un act de 
mare curaj să afirmi în anul 1968: „Mă văd prin vremi ce demult au apus: / În vârfuri de suliți e 
capul meu dus / Şi-n urmă huma lacomă strânge / Verbe materne — lacrimi de sânge.” [idem]. 
Versurile concentrează durerea unei generaţii de artiști condamnaţi la o permanentă luptă pentru 
istorie, limbă, afirmarea identităţii naționale. Eul liric realizează o transgresare în trecutul istoric 
conştientizând destinul vitreg al neamului nostru de a-şi apăra conştiinţa naţională cu lacrimi de 


sânge. 

În studiul „Arte poetice ale secolului XX”, Nicolae Balotă remarcă: „La începutul poeziei este cuvântul şi 
poetul însuşi nu e decât verb întrupat” [1, p. 193]. Afirmația traduce perfect crezul artistic al scriitorilor 
basarabeni pentru care entitatea verbului se identifică cu cea a verdelui şi a laptelui matern. 
Fiecare dintre cele trei simboluri enunțate sugerează perenitate, candoare şi continuitate, 
conturând ideea universului sacru: „Nimic nu-i veşnic! Veşnic / E laptele matern. / Prin laptele 
mămucii / Şi graiul mi-i etern.” [161, p.18]. 

Lichidul primordial are proprietăţi de fortificare şi regenerare. Acesta asigură dezvoltarea 
armonioasă a organismului. Este, din primele zile ale vieții, principala sursă de vigoare. Asemeni 
„laptelui matern” ce alimentează şi fortifică trupul, limba nutreşte sufletul. Se conturează ideea 
simbiozei dintre existența materială şi cea spirituală. Reflectând asupra valenţelor sugestive ale 
simbolului M. Cimpoi observă: „În substraturile profunde ale inconştientului, orice lichid se 
identifică apei, iar orice apă — laptelui. Imaginea umană a laptelui apare în imnurile vedice, unde 
se spune că apele, fiind mamele noastre doritoare de a participa la sacrificii, vin către noi pe căile 
lor şi ne împart laptele” [52, p. 9]. 

Maternul ca principiu al absolutului este supratema spre care converg ideile, motivele ce 
formează universul liric vierean. Limbă, ţară, istorie, toate valorile ce constituie nucleul unei 
națiuni sunt concepute prin prisma iubirii materne. Evocatoare în acest sens este meditaţia cu 
titlul insolit „Transplantare” [161, p. 32]. Poezia începe cu o constatare tulburătoare prin 


gravitatea tonalități şi profunzimea mesajului: 


„Trebuia să mi se pună în piept 
altă inimă. 
Altfel urma să pier. 


Mi-a dat inima ei mama...” 


Axa semantică ce potenţează edificiul operei este relevantă pentru definirea universului 
lăuntric al subiectului liric. Mama — dureri — răbdare sunt imaginile-cheie ce se îmbină 
paradoxal, conturând zbuciumul sufletesc al eroului, dar totodată şi al mamei. Inima, simbol al 
iubirii materne, este cea care îi dăruieşte viaţă şi îi determină felul de a fi. Fiul rătăcit, anume în 
această ipostază apare aici eul liric vierean, conștientizează realitățile ce-i provoacă neliniştea, 
însă, este incapabil a le depăşi. Răbdările îi amplifică durerea, echilibrul emoțional fiind puternic 
afectat. 

Se proliferează un profund filon gnomic. Scriitorul edifică un sistem etic pe care îl 
cultivă şi promovează consecvent. Acesta stă la baza esteticii reazemului, definitorie pentru lirica 
şaizecistă şi concepută drept o primă treaptă spre modernizarea discursului poetic şi racordarea la 


specificul național românesc. 

Grigore Vieru reuşeşte chiar să traseze hotarele meleagului nostru schițţând o hartă a 
spiritualității româneşti. Sunt accentuate punctele de referință ce ne ajută, rătăcind în neștire, să 
ne aflăm identitatea. Traseul sinuos spre propriul eu e marcat de traiectoria: „lată la răsărit / 
pământul nostru / se mărgineşte / cu portretul marelui Eminescu, / la asfințit — / cu cel al marelui 
Creangă, / la miază-noapte — / cu smicele vechi de busuioc, / la miază-zi — / cu pătucul băiatului 
meu.” [161, p. 91]. Îl surprindem aici pe Vieru profetul, pentru care a-i aduce pe Creangă și 
Eminescu în casele fiecărui basarabean devine un scop existențial exprimat cu insistență prin 
toate filierele activităţii sale creatoare. 

Ideea specificului naţional este reluată în fiece pasaj liric fiind reliefat cu pregnanță, 
precum în textul analizat şi, indirect, prin laitmotivul mamei sau în arte poetice. În poezia lui Gr. 
Vieru ne regăsim ca naționalitate şi ne asigurăm continuitatea poporului. Scriitorul şi-a asumat 
până la sacrificiu condiția țării sale, fapt probat de apropierea versului de inimile fiecărui cititor. 

Fuziunea măiestrită a motivului scrisului cu cel al pământului, al muncii de câmp e una 
dintre ideile primordiale ale artelor poetice din lirica postbelică, reluată cu insistenţă în operele 
scriitorilor basarabeni prezentând semnificaţii comune. 

Conștientizând unitatea organică a poeziei sale cu realitatea autohtonă: istorie, limbă, 
dragoste de mamă, scriitorul nu ezită să sugereze o altă coordonată indispensabilă operei de artă: 
universalitatea. Este reliefată condiţia înscrierii în tiparele valorilor literare universale: „Dacă, 
citindu-le, / Va spune cineva: / „la uite, / Stejarul acest / Seamănă cu pinul nostru, / E la fel de 
trainic! / Sau: Vai, bobiţele-aceste / De poamă / Seamănă cu chihlimbarul mării / Noastre (...) / 
Înseamnă că pot pleca acolo.” [161, p. 91]. 

Expresia lirică veritabilă e în stare să atingă coardele inimii fiecărui om, indiferent de 
naționalitate. Obiectivul e realizabil doar prin exprimarea unor valori general umane, prin 
raportarea specificului naţional la cel universal. 

Semnificativ este faptul că anume ciclul „Cântece pentru pământ” [161, p. 39] cuprinde 
cea mai bogată gamă de arte poetice. Menţionăm textele elogiu: „Tudor Arghezi” [161, p. 83], 
„Serghei Esenin” [161, p. 85], „Federico Garcia Lorca” [161, p. 86], „Maiakovski” [161, p. 87], 
„Brâncuşi” [161, p. 88], „Ion Druţă” [161, p. 89] sau operele ce chiar din titlu trimit la expresia 
unui crez artistic: „Completând un formular” [161, p. 93], „Printre cuvinte” [161, p. 95], „Noros 
ori clar” [161, p. 99], „Despre rimă” [161, p. 99], „Ars poetica” [161, p. 103], „Poezia” [161, p. 
109]. 

„Glasul pământului” prezintă rezonanțe puternice în creaţia viereană. Scriitorul 
basarabean evocă misterele naturii, îndemnându-ne să ne redescoperim în acestea propriile 
dimensiuni spirituale. Fiinţa umană simte blagian nevoia de a spori a lumii taină, se vede alături 


de sămânță, ploaie, lumină un element al naturii şi nu întârzie să-şi exprime recunoştinţa: „...Să 

fii sămânță. / Trăsnet să fii. /Ploaie să fii. / Lumină să fu. / Să fu os / de-al fratelui tău / Retezat 
de sabia duşșmană. / Brăzdar să fu. / Duminică să fii. / Doină să fii. / Ca să ai dreptul / a săruta / 
acest pământ / îndurerat / de-atâta rod.” [161, p. 40]. 

Am insistat să reproducem tot textul poemului „Dar mai întâi...” [161, p. 40], 
considerându-l relevant pentru descifrarea programului estetic al lui Grigore Vieru. Este reliefată 
condiția existențială a ființei umane. Parte integrantă și integrată universului, subiectul liric 
conştientizează responsabilitatea de care trebuie să dea dovadă în raport cu entităţile ce-i 
determină existenţa. Transpare aici şi motivul întoarcerii la unelte, expresia perfectă a formării 
conştiinţei de sine a ființei umane, artistului, a unui popor sau chiar umanități. 

Imperativul revenirii la bunul simț în epoca când ambițiile sociale şi politice ţin locul 
valorilor general umane devine un imbold de a scrie şi pentru L. Damian. Zbuciumul lăuntric 
este atenuat doar de imaginea locurilor natale, de legământul sacru cu pământul, cu „verdele 
matern”, „codru”, „munţi”, toate conturând ideea întoarcerii la rădăcini. Eroul lui L. Damian le 


invocă cu o ardentă sete de viaţă: 


„Neajutat, ce-aș mai putea să fac? 
De-atâta cu credinţă la-nceput 
Invoc tremurul frunzei din copac, 


Statornicia rădăcinilor din lut.” 


Fiece poezie semnată de L. Damian e un emoţionant spectacol, unde protagonişti sunt 
artistul şi reprezentantul puterii totalitare. Conflictul e psihologic. Poetul revoltat până la 
disperare: „Ispită” [78, p. 39], „Gingaş” [78, p. 35], „Conjugarea verbului a stăpâni” [78, p. 11]; 
derutat: „Călător” [78, p. 47], luptă pentru recuperarea valorii într-o societate dominată de 
minciună şi de ambiția puterii. 

Într-un stat totalitar emoția pură, sentimentul de pietate pentru gloria înaintaşilor sunt 
subminate: „În veacu-acesta care multe ştie. / Dar încă şi mai multe le-a uitat, / Invoc cuvinte 
vechi de omenie / Ce străbuneii mi le-au dat.” [78, p. 9]. Invocările insistente conturează mesajul 
subversiv al poeziei. Valorile sacre sunt chemate pentru a menţine eul feafăr și-n picioare, 
pentru a-i asigura reazemul indispensabil echilibrului spiritual. Poetul face o aluzie subtilă la 
necesitatea imperioasă a schimbării de viziune: „Şi-abia atunci tulpina vieţii mele / Încearcă-a 
sprijini cât pentru doi / Șuruburi zburătoare înspre stele / Şi microscoape întoarse către noi.” 
[idem]. În prim plan apare imaginea introvertitului Damian. Are loc o deplasare de accente din 
planul universului depărtat, al cosmicului în cel al inefabilului lăuntric. 

Tentativa întoarcerii la origini este potenţată de durerea înstrăinării. Îndepărtarea forțată 
de locurile apropiate şi scumpe inimii periclitează echilibrul psihologic al eroului liric și îi 


91 


determină starea de confuzie intensificată până la disperare. Ideea atestată în poezia lui L. 
Damian defineşte şi atmosfera dominantă în arta poetică viereană. Evocatoare, în acest sens, este 
poezia „Casa mea” [161, p. 45]: „Dar prin alte case, iată, / Eu lumina o presor, / Alte case mă 
ascultă. / Când vorbesc la difuzor (...)”. 

Casa, simbol al originii, al baştinei este umanizată. Aria conotaţiilor sugerate de această 
imagine sacralizată se extinde. Revenirea la casa părintească echivalează cu transpunerea în 
mirifica şi inocenta lume a copilăriei. Este accentuată şi ideea perenității valorilor sacre. 

Satul natal, casa părintească reprezintă punctul de gravitație spre care converg cele trei 
dimensiuni temporale: prezentul, trecutul („Las-că vin eu cu bătrâna”) şi viitorul („nepotu-ţi o 
să-l iau”). E un loc de refugiu, unicul ce poate asigura linişte sufletească. Purtat pe drumul vieții 
într-o vreme şi în locuri străine facturii sale sufletești, pentru eul liric singurul colac de salvare 
devine revenirea la casa părintească. 

Fiul rătăcit din poezia lui Gr. Vieru apare în ipostaza călătorului la L. Damian: „Parcă-s 
aici, dar sunt departe. / Nici nu știu bine unde sunt / Când văd cum nucul se desparte / De 
rădăcini și de pământ” [78, p. 47]. Este reluată ideea de bază atestată în „Conjugarea verbului...” 
şi „Ispita”. Nucul, simbolul rezistenţei, vigorii, statorniciei, „se desparte de rădăcini şi de 
pământ.” Tabloul tulburător îl derutează pe eul liric: „Parcă-s aici, dar sunt departe. / Nici nu ştiu 
bine unde sunt...” Atmosfera devine profund dramatică. Eroul asistă la un calvar al înstrăinării 
spirituale. Durerea acestuia se intensifică pe măsură ce-şi conștientizează incapacitatea de a 
schimba ceva: „Şi de ruşine că nu pot / Să le opresc toporu- acum — / Las capu-n jos. Mă simt 
netot. / Și dau în gropi când merg pe drum.” 

Poetul - călător transgresează la hotarul dintre două lumi antitetice: una cu balade şi 
haiduci, alta condusă de toporul ucigător de inimi şi de legende. Orice încercare de evadare este 
fatală, iar conştientizarea acestui adevăr îi sporeşte suferința. 

Aceeaşi stare de spirit domină în „Povara aripilor” [78, p. 48]: „Și neputinţa vine să- 
ntregească. / Când vrei să prinzi o pasăre pe vale / E prea scurt lungul mâinii tale, / lar neputința 
ta este firească.” Se conturează o stare tensionată de disperare. Aripile nu mai exprimă înălțime, 
zbor, detaşare de teluric, de realitate. Acestea denotă povara poeziei atunci când nu poate 
satisface aşteptările artistului. Paradoxal, dar înzestrat cu aripi, creatorul devine tot mai 
neputincios: „Dar trupul meu cu atât mai jos coboară / Cu cât mă simt de tine mai bogat.” 

Nota romantică transpare abia în final. Dragostea, iarba, visul sunt punctele de reper ce 
facilitează creionarea unui tablou unde în prim plan apare imaginea creatorului visător, 
îndrăgostit de natură şi de poezie. E o subtilă aluzie la realitatea literaturii şaizeciste ce află în 


mirificul expresiei romantice o cale de a ţine piept vitregiilor timpului. 

În poezia lui Gr. Vieru zborul reprezintă o latură indispensabilă existenţei. Urmărim o 
interpretare sugestivă a motivului în confesiunea „Acasă (monologul celui întors din zbor)” [160, 
p. 66]. Fiecare om îşi găseşte propriul pretext pentru înălţare: „Bărbaţii — / de ultima, sălbatica / 
înjurătură. / Tinerii — / de frunza sărutului.” 

Senzaţia de zbor e starea lăuntrică ce menține fiorul vieţii şi orientează traiectoria 
destinului. Importanţa acestuia e relevată sugestiv în final: „Vezi tu, / dacă n-am zbura, răzvrătiți, 
către stele, / odată s-ar putea / peste noi să se prăbuşe ele.” [161, p. 66]. Zborul către stele, 
simbol al aspiraţiei spre ideal, fortifică existenţa, asigură plenitudinea și armonia spirituală. Iar 
prăbuşirea acestora echivalează cu prăbușirea viselor de libertate, fericire, împlinire sufletească. 

Artă poetică incontestabilă, opera reprezintă o aluzie la realitatea literară a vremii. În 
epoca când arta e supusă unei prăbușiri lente în abisurile ideologizării, romantismul şi insistenta 
mişcare spre stele devin o cale unică de evadare. 

Pe drumul sigur către propriul univers lăuntric, subiectul liric se pierde în depărtările 
celeste sau, dimpotrivă, se întoarce spre pământul strămoșesc, spre chipul ţăranului, aflând în 
lumina și sacralitatea acestor imagini o primă cale de salvare. Fenomenul presupune evaziunea în 
mitic: „Am nevoie de pâine — / Vin la el: la plugar. / Am nevoie de cântece bătrâne — / Vin la el: 
la plugar.” 

Totodată, elogiind munca plugarului, poetul susține tradiția urmată de lirica vremii. 
Autorul ne inițiază în legile fireşti ale naturii. Imaginea ţăranului schițată în contururi divine e 
una cumulativă de valori perene: „a strămoşilor amintire”, „o fărâmă de nemurire”, „un cer larg, 
înstelat”. Sunt dimensiunile ce-i accentuează puritatea și îl ridică deasupra realităților terestre 
înscriindu-l în tiparul valorilor sacre. Sentimentele de profundă admiraţie, recunoştinţă sunt 
redate printr-o tonalitate solemnă, patetică, specifică odelor din acest registru tematic: 
„Mulţumescu-ţi, plugare iubite, / Că nu te superi. Durut, / Lutul de pe mâinile-ţi trudite / Dă-mi 
voie să-l sărut.” 

Motivul revenirii la unelte, la specificul autohton este reluat şi în textul-elogiu dedicat lui 
VI. Beşleagă: „Dar limpede şi-aproape zburător / Din depărtări revin la vechea vatră ...” Baştina 
e locul sacru unde poți visa şi plânge „cu capu-n piatră”, poţi şti „ce-nseamnă dor”. 

Recuperarea valorilor naționale devine una din coordonatele esenţiale ale procesului de 
eliberare, o ipostază a libertății mult râvnite. „Troscotul ce creşte peste prag”, „fumul care suie 
din hogeag” sunt elementele unui univers protector, ce-i oferă confort sufletesc, linişte, 
siguranță, acel reazem vierean ce determină principiul estetic pe care se fundamentează lirica 


basarabeană postbelică. 

Tot aici, poetul reia experienţa culpei lupaniene şi încearcă o reevaluare a propriei creații, 
reabilitându-se prin refuzul de a plăti tribut regimului totalitar: „Amin — am zis acelui care-am 
fost / Şi fricii lui cu ochi de buhnă oarbă...” 

Frica, stare ce devine obsedantă în creaţia scriitorilor şaizecişti redă perfect atmosfera 
dominantă în societatea comunistă. Este reacția manifestată de omul care asistă derutat la 
fenomenul, în cazul dat tragic, de modernizare. Senzaţia de frică se extinde atât de vertiginos, 
încât adesea se manifestă şi față de propriul eu. Teama de autoexprimare, devenită normalitate 
pentru scriitorul basarabean în epoca socialismului, îl face să-şi camufleze gândul, emoţiile în 
imagini străine spiritualității românești. Tendința de depăşire a acestei condiții nu se lasă mult 
aşteptată, opera lui L. Damian fiind una dintre expresiile relevante ale fenomenului de resurecție 
a liricii autohtone. 

Unul dintre textele ce probează cu elocvență subversivitatea poeziei lui L. Damian este, 
indubitabil, „Conjugarea verbului a stăpâni” [78, p. 11]. Autorul realizează o listă a valorilor ce 
nu pot fi stăpânite unde se înscriu: „inima de frate”, „frunzele moarte”, „ochii mândrei”, „roua”. 

Verbul a stăpâni în contextul schițat este sinonimul lui a distruge, o formă a răului 
absolut. Surprindem o revoltă constantă, exprimată subtil, împotriva politicii de stat orientate 
spre stăpânirea nu doar de teritorii sau de bunuri materiale, dar şi de conştiinţe. Poezia 
impresionează chiar din primul catren. Versurile reprezintă enunțuri declarative cu caracter 
axiomatic. „Nimic nu pot a stăpâni” declară ferm convins eul liric. Și orice replică sau soluție par 
inutile. În potenţarea acestui adevăr poetul continuă: „Cum steaua nu poate stăpâni un izvor. / 
Cum miezul nopţii nu poate stăpâni o zi. / Cum inima nu poate stăpâni un dor.” Orice încercare 
de „asuprire” riscă să pericliteze armonia naturii şi încalcă normele morale. Este legea libertății 
depline. Fiinţa umană nu e decât o verigă în mișcarea cosmică. Rezistenţa împotriva ordinii 
impuse de natură poate avea consecințe dramatice asupra destinelor umane. 

Contextul socio-politic din epoca șaizecistă oferă artiştilor oportunitatea de care aceştia 
au fost privaţi în anii '50. Scriitorul încearcă să se desprindă de grup și să-şi manifeste 
individualitatea. Procesul necesită un efort considerabil adus până la sacrificiu. Astfel, puţine 
sunt fericitele excepţii care au ştiut să-şi creeze un nume ce va fi înscris nu doar în istorie, dar şi 
în registrul valorilor literare naționale. 

Apreciind efortul liricii şaizeciste autohtone, M. Cimpoi remarcă: „Forţa intelectuală a 
poeziei vine din iniţierea unui dialog permanent cu timpul (...). Procesul intens de individualizare 
a trăirii spirituale nu favorizează gesturile speculative, de serviciu, locurile nivelatoare. Chiar 
dacă în linii mari poetul comunică același sentiment ca şi alt poet, există la el o cultură 


particulară a sentimentului (...)” [46, p. 13]. 

În căutarea propriului model etico-estetic, poetul experimentează abordând variate 
ipostaze, forme de expresie. Verva creatoare ce a pus stăpânire pe lirica noastră postbelică e 
probată elocvent de creaţia lui L. Damian şi Gr. Vieru. 

Elanul artistic este trăit deosebit de intens de eroul lui L. Damian. Însuși poetul 
mărturisea: „De la o vreme încoace mă preocupă o stare care s-ar putea defini printr-o expresie 
mai cunoscută — „elan vital”. Pe mine cel puţin mă preocupă tot ce e în devenire” [156, p. 198]. 
Procesul de „facere” a poeziei este identic cu cel al plăsmuirii universului, reprezentând un act 
divin: a scoate „pui din găoace”, „pâine a coace”. Și iarăşi primează paradoxul. Anume 
îmbinarea contrariilor alimentează setea de poezie. 

Cercetătoarea A. Bantoş, dezvăluind specificul poeziei lui L. Damian, remarcă 
„identificarea propriei structuri sufleteşti şi artistice ia aspectul luptei unor forțe contradictorii, 
manifestându-se, pe de o parte, prin pornirea de a se destrăma total în trăire şi strunirea 
sentimentelor, pe de altă parte. De aceea emoţiile erup în scurte fulgerări de cuvinte al căror 
potenţial poetic tinde spre simbol” [3, p. 91]. 

Explorarea pe larg a situaţiilor paradoxale, a imaginilor oximoronice reprezintă o faţetă a 
romantismului abordată în lirica basarabeană. O urmărim îndeosebi în încercările scriitorilor de a 
se autodefini, în artele poetice axate pe reliefarea destinului creator în totalitarism. Titlurile 
metaforice impresionează prin noutate şi imprevizibil. „Centaur” [78, p. 118], „Altcineva” [78, 
p. 115] de L. Damian; „Noros ori clar...” [161, p. 99], „Ars poetica” [161, p. 103] de Gr. Vieru 
creionează ipostazele contradictorii ale tabloului literar autohton, denotă aspiraţiile şi 
dezamăgirile artistului angajat într-o luptă dramatică pentru autoexprimare. 

Una dintre celebrele arte poetice ale timpului, cu un mesaj actual, accente expresive şi 
profunde este, fără îndoială, „Completând un formular” [161, p. 93], de Gr. Vieru. Textul e un 
emoționant manifest liric, un pretext pentru scriitorul basarabean de a-şi formula principiul 
existențial reluat cu insistență pe tot parcursul creaţiei: „- Originea? / - Ar şi seamăn dealul acel / 
din preajma codrilor. / Ştiu toate doinele. / - Profesiunea? / - Îmi iubesc plaiul.” 

Este reliefată o sublimă expresie a patriotismului. Subiectul liric se identifică cu fiecare 
dimensiune a plaiului natal, se regăsește în mirificul naturii şi al cântecului popular. Acestea 
conturează un spaţiu sacru ce, în contextul realităţii culturale postbelice, oferea şansa eliberării 
ŞI regăsirii de sine. Admiraţia profundă pentru tezaurul spiritual național este exprimată printr-o 
tonalitate caldă, lipsită de falsul patos patriotic caracteristic textelor din epoca literară şaizecistă. 

Se proliferează o stringentă nevoie a dialogului explicată de însuși autorul printr-o 
experiență trăită în copilărie: „Copil, am văzut cel din urmă rănit al celui de-al doilea război 
mondial — Soarele — ridicându-se deasupra jalei înlăcrimate a milioanelor de mame şi copii. 


Semăna la față cu tata pe care-l aşteptam, dar nu era el. [...] Rămâneam noaptea singur în casă. 

Nu mai închideam ochii. Vorbeam cu umbra uscată a zarzărului din fața geamului, singură şi ea 
şi ghemuită pe faţa casei sub liniştea aurie a lunii. Cred că atunci am început să fac literatură — de 
frică şi singurătate” [88, p. 157]. Afirmația fundamentează opinia criticii literare despre 
„dialogismul” polifonic al creaţiei vierene născut, după cum surprindem din spusele poetului, 
dintr-o luptă aprigă cu singurătatea. 

Subversivitatea definitorie poeziei vierene cunoaşte în opera lui L. Damian accente mai 
pronunţate. Mai puţin sentimental decât congenerii săi, poetul preferă să-şi exprime atitudinea 
direct şi necruţător. „Problematizat, stăpânit simultan de porniri contrarii, de o continuă 
încleștare interioară, eul poetului îşi caută expresia analogică în datele realității, în lumea 
exterioară, se înfruntă cu ea, absorbind-o sau repugnând-o, proiectându-şi stările de spirit asupra 
obiectelor, fenomenelor şi proceselor din realitate, sau definindu-se printr-o energică delimitare 
de ea” [156, p.193]. 

Predilecția pentru meditaţie, pentru expresia problematizată şi metafora insolită 
caracteristică liricii lui L. Damian este perfect redată în „Centaur” [78, p. 118]. Simbolul central 
este ființa mitologică greacă, jumătate om și jumătate cal, caracterizată prin agresivitate, 
cruzime. Conform definiţiei propuse de dicționarul de simboluri, este o proiecţie emblematică a 
călărețului (încă nemodelat de instituția cavalerilor) și cuceritorului indo-european, exprimă 
natura dublă a fiinţei umane care se desprinde cu greu de animalitate, de pulsiunile primare ale 
biologicului, ale instinctualității și inconştientului, încă nesupuse controlului raţiunii. 

Încercând o deplasare de semnificaţii, interpretăm textul drept un şocant autoportret şi, 
totodată, un portret al scriitorului basarabean din epoca socialistă. E creionată imaginea artistului 
„făcut din reguli şi din piese de oţel”, „cu pieptul durabil ca un scut” și inimă ce „nu ştie a 
plânge”. Chipul inuman ce se desprinde din portretul schițat insinuează repercusiunile dramatice 
ale regimului asupra destinului de creație. A pune stăpânire deplină pe sufletul uman este 


imposibil, în pofida eforturilor depuse: 


„Dar undeva-n montaj s-a strecurat 
O deviere-a schemelor de har, 
Sunt clipe când tristeţile mă bat 


Şi mă încearcă, dar fără hotar...” 


Modificările rămân a fi de suprafață. Conștiinţa este, totuși, nealterată. Dacă modul de a 
gândi poate fi afectat impunându-se niște valori artificiale, străine spiritualității româneşti, atunci 
modul de a simţi rămâne intact. In momentul când eroul se lasă în voia trăirilor, curajul şi 


puterile lui devin nelimitate: „Atunci desfac tot ce-ați voit să fac, / Atunci dezgrop ce trebuia să- 

bi 


ngrop, / Atunci vorbesc ce trebuia să tac...” Intensitatea trăirilor atinge proporţii 
incomensurabile: „În loc de ploaie vă aduc potop...” 

Se reliefează şi cele două ipostaze ale poetului: socială și ontologică. Acesta își 
conştientizează menirea de tribun, de „a vorbi” pentru a cultiva și a răspândi valorile existențiale 
Şi, totodată, de a le înscrie în tiparele eternității: „ Unde coboară fulgere din cer / Şi se 
preschimbă pietrele în mit...” 

L. Damian încearcă să reconstituie integritatea fiinţei umane în „Altcineva” [78, p. 115], 
enumerând multiplele fațete pe care aceasta le poate ascunde. Aflăm aici şi fuziunea contrariilor 
Şi, în final, o răsturnare dramatică de situaţie: „Încerc să mă uit pe rând la mine / Cu ochii 
fiecărui om întâlnit / Și râd până mi se face gura ruine, / Până curg lacrimi, până le-nghit.” 

Setul de ipostaze contradictorii ale poetului L. Damian este completat de cea a 
damnatului supus unor lupte interioare devoratoare. Tribulaţiile lăuntrice sunt insinuate în forme 
variate. Râsul bolnăvicios, lacrimile conturează o stare de nevroză, un tip de revoltă păstrat, însă, 
în limitele propriului eu. 

Scriitorul anticipează modernitatea discursului liric prin nota filozofică, ironia fină, 
discursivitatea textului, noutatea metaforei. L. Damian ştie să impresioneze proiectându-și 
formula lirică sub semnul imprevizibilului. La polul opus, aflăm o expresie lirică a emoției pure, 
a metaforei de sorginte folclorică pe cât de „simplă”, pe atât de profundă cultivată de Gr. Vieru, 


poetul care şi-a dezvăluit firea artistică în versurile catrenului: 


„Noros ori clar ca o amiază, 
Eu sunt poetu-acestui neam: 
Şi-atunci când lira îmi vibrează, 


Şi-atunci când cântece nu am.” 


Scriitorul încearcă să-şi creioneze efigia creației într-o succintă inscripție — autoportret, 
îmbinând dimensiunile contrarii ale scrisului, căci acordurile „lirei” traduc nu doar împliniri 
spirituale, clipe de revelaţie, dar şi drama căutării. Aceste trăiri vin să contureze universul artistic 
al celui considerat indubitabil „poetu-acestui neam”. Vieru îşi conştientizează menirea de 
exponent cultural al neamului său şi tinde prin fiece cuvânt rostit să-şi îndeplinească visul. 

Un alt moment de autoevaluare şi autodefinire este trăit în poezia cu titlul sugestiv „Ars 
poetica”: „Pe altul nu aştept. / Îmi modelez eu singur / statuia-mi. Oricum, mai bine / şi mai 
sigur.” [161, p. 103]. Din primele versuri, este insinuată atitudinea autocritică a autorului. 
Artistul conștientizează responsabilitatea actului creator, având certitudinea că doar el însuşi e 
apt să-și evalueze propria creație. „Cioplind prin întuneric, / nici luai sama bine, / că-alături, 
înroşite, / mai înalte sînt ca mine, / movilele de pietre - / prisosul de cuvinte — desprinse-adânc cu 

dalta / din carnea mea fierbinte.” Unitatea organică a ființei poetului cu cuvintele sale este 
reliefată cu pregnantă în culori naturaliste. Metafora de o expresivitate şi profunzime debordantă 
denotă un bogat substrat conotativ: trudă, sacrificiu, căutare de sine şi tendinţa de autodefinire. 
Efortul creator presupune repercusiuni antitetice manifestându-se atât prin fericirea împlinirii, cât 


şi prin suferința dăruirii: 


„Nici slut, nici prea frumos, 
aşa cum sânt, 
mă răsădesc 


de-a dreptul în pământ.” 


Firescul naturii umane se profilează, obținând contururi aparte, în momentul uniunii sale 
cu „pământul”. Fuziunea are un efect purificator. Este „reazemul” mult râvnit, condiţie 
existențială. 

Ideea textului e sugerată în final: „În zori, să-mi vadă lucrul, / domol vin câte unii. / Cu 
ochii la pietroaie / aleargă şi nebunii.” Nu forma expresiei materializate prin volumul de 
„cuvinte” / „pietroaie” este revelatoare pentru esența unei opere de artă, ci conţinutul 
semnificativ. Anume substratul ideatic devine definitoriu în determinarea coordonatei lirice ce 
asigură includerea unei opere în tiparele eternității. Este reluată ideea discernământului critic, de 
cele mai dese ori subiectiv, inapt de a diferenţia valoarea de nonvaloare. 

Arta poetică potențează transgresarea în atelierul de creaţie al artistului şi descoperă 
perspective nu doar asupra poeziei. Este relevată esenţa procesului creator. Gr. Vieru reuşeşte să 
descopere rostul creației în „Ars poetica” [161, p. 103], iar L. Damian schiţează un spectacol 
axat pe autodafeul artistului pe focul creaţiei în „Hârtia” [78, p. 108]. 

Edificiul poeziei constituie un set de declaraţii exprimând adevăruri incontestabile: 
„Versurile noastre / Sunt scrise pe hârtie. / Nu sunt scrise pe cumpeni / Nu sunt scrise pe 
lespezi...” Autorul îşi întrerupe fluxul ideilor cu o precizare: „lar hârtia se aprinde uşor. / Se 
aprinde de la un rug / Se aprinde de la un chibrit...” Textul oferă mai multe soluții de 
interpretare. Motivul-cheie este cel al arderii, conceput în cheie clasicistă. Se nuanțează, 
totodată, o trimitere la ideea perisabilității a tot ce este terestru sau, interpretată în context, o 
prognoză nefavorabilă pentru viitorul literaturii fidele principiilor ideologice. 

Exigent şi, adesea, necruţător, L. Damian își structurează discursul în succinte constatări 
ale unor adevăruri dramatice, pe alocuri paradoxale, cu care, în pofida spiritualității mioritice 
definitorii, nu ne putem resemna. În această ipostază ne surprinde în „Centaur” [78, p. 118], 
„Hârtia” [78, p. 108] şi continuă să ne iniţieze în tainele poeziei în „Nesomn” [78, p. 112]. 
„Nesomn”, neliniște, neresemnare sunt stări ce traduc un conflict interior amplificat de multiple 

întrebări existenţiale. Zbuciumul sufletesc al artistului derivă din conştientizarea condiției sale de 


excepție. Se conturează ipostaza mesianică a poetului: 


„Nu sunt în stare să vă spun 
De ce şi atunci când pierd câştig. 
Fără mantauă ies la frig. 


Glumesc și dinții mi-i adun.” 


Poetul reușește o dată în plus să insinueze o revoltă ascunsă în expresii metaforice de o 
profunzime tulburătoare. Ironia nuanțată ilariant, jucăuş alternează perfect cu interogaţia retorică. 
Acestea deopotrivă cu expresia şocantă („„Mi-i silă de-nfruntări deşarte...”) apropie arta poetică a 
lui L. Damian de cea argheziană. În aceeași ordine de idei, cercetătorul literar T. Roşca sesizează 
în creația poetului „reminiscenţe moderniste, şi realiste, şi romantice, şi avangardiste. Volumul 
lasă impresia unui ciudat amalgam de roci şi aluviuni, de zăcăminte spirituale, care încă nu au 
cunoscut disoluţiile necesare şi se prezintă cu structura lor crudă. lată de ce nici titlurile nu sunt 
întocmai definitivate: ele apar în proiecţiile lor surprinzătoare — Rostogol, Cuminte lemn, 
Nesomn, Baladă într-o ureche, Autobus -13, Altcineva, Pierd bumbii” [133, p.38]. 

Scriitorul e considerat un precursor al modernismului în literatura basarabeană. Tendința 
sa spre perfecţiune se traduce prin cizelarea minuțioasă a expresiei artistice. L. Damian se 
detașează în pleiada şaizeciştilor prin cultivarea unei formule lirice intelectualizate. În epoca 
când poezia autohtonă face primii paşi spre eliberarea de clișeul socialist, scriitorul a ştiut să 
îmbine filosofia existențială de sorginte blagiană, sarcasmul arghezian, romantismul eminescian 
şi explorarea profundă a verbului în manieră stănesciană. 

Suflul libertății, al românismului este aflat de scriitorul basarabean în poezia lui T. 
Arghezi. Admirația pentru arta poetică argheziană e exprimată într-un ton patetic: „Arghezi, glas 
întipărit pe disc. / Silabe ce urcă dealuri ca turmele, / Arghezi, păstor din pisc / Ce şi-a uitat 
vârsta şi numele.” Sclav al unei neliniști de factură romantică, eul liric arghezian este profund 
marcat de alteritate. În multe opere („Incertitudine”, „Nehotărâre”) însuşi poetul se autodefinește 
drept un artist nonconformist, un homo duplex baudelairian. Această ipostază este reluată şi de L. 
Damian pentru care aflarea într-o tensionantă stare de dilemă devine o condiţie de a fi. 

Poezia argheziană reprezintă pentru scriitorii autohtoni, în primul rând, un ecou al 
spiritualității românești, o deschidere spre esențe și spre valorile universale. Este modelul 
revigorării şi modernizării poeziei, spre care tinde cu ardoare poetul basarabean șaizecist. 

Ecoul expresiei argheziene uşor ironică, de un comic accentuat ce deseori atinge proporții 
dramatice ne surprinde în poezia „Noroc de cântăreț” [78, p. 88]: „Se tăvălesc cuvintele de 
veselie, / Pân'scapă prin urzeala bătrânească, / Şi sar pe drum, şi sar în vie, / Şi'ncep mai gros să 

hohotească.” E o viziune nouă, modernă asupra actului de creaţie conceput aici drept o luptă 
aprigă dintre artist şi cuvânt. Aflarea verbului potrivit necesită o trudă imensă. Creatorul îl caută 
„cu rugă, cu ocară, cu povaţă” sacrificând-se: „Și mi-au rămas picioarele de gheaţă”. Creaţia nu e 
doar un dar divin, dar şi blestem. Ea necesită o apropiere adecvată, în caz contrar rămâne a fi 
indescifrabilă, iar jocul în care îl ademenesc cuvintele nu se poate solda în favoarea artistului. 
Însăși poezia apare drept un joc magic ce îl reia pe cel al lumii cu toate transfigurările 
miraculoase şi infinite ale obiectelor, ființelor, fenomenelor. 

Arta poetică concepută pe un substrat ludic apare şi la Grigore Vieru. În contextul epocii, 
scrisul devine o provocare, o frumoasă aventură în care supremaţia cuvântului este 
indispensabilă. Modelarea acestuia pentru a crea conținuturi presupune o artă deosebită: „Versul 
meu când ajunge / la guraliva rimă, / o ia frumușel din cale / şi-o dă la o parte. / Pentru că versul 
meu cutează să afle / ce mai e dincolo de această piatră. / Şi-n loc de rimă / pun câte-o stea, / 
unde nu ajung stele, pun inima mea. / De-atât câte-o dată versu-mi, / când îl cerci, temerar, / ca 
fluierul verde de salcie / are gustul amar.” [161, p. 99]. 

Ideea raportului formă - conținut, indispensabilă unei arte poetice, este exprimată 
relevant în meditaţia intitulată sugestiv „Despre rimă” [161, p. 99]. Atitudinea autorului față 
rigorile prozodice, față de tendinţa multor scriitori de a atinge perfecțiunea formei este exprimată 
ironic. Rima este un mijloc poetic deloc obligatoriu, ce adesea periclitează redarea și 
recepționarea adecvată a mesajului. 

O probă a modernizării limbajului poetic reprezintă poezia „Să zic”. La o primă tentativă 
de receptare, textul pare un brainstorming. Eul liric sondează în profunzimile propriei 
spiritualități şi în tainele ce-l înconjoară căutându-şi traiectoria existențială. Fluxul gândurilor îl 
poartă atât prin filierele universului său lăuntric, cât şi în cel exterior, toate venind să-i contureze 
personalitatea: „Întâi mi-i frâu ursita mea, / Apoi o suită de chestiuni, / Apoi dorinţa de a sta / În 
rând cu oamenii cei buni, / Apoi pornirea de a scrie, / Apoi o lacrimă amară, / Pe care din 
copilărie / Nu pot s-o dau din mine-afară.” [78, p. 15]. 

Revolta împotriva regimului se intensifică atingând proporții majore în „Ispită”: 

„Nu de duşmani mi-i frică: 

Ei îmi aprind cuvintele. (...) 

Mă tem de ucenici. 

De credincioși pitici...” [78, p. 39]. 

Frica, cuvântul-cheie al textului exprimă starea de spirit dominantă în operă și, totodată, 
reprezintă atmosfera din societatea contemporană autorului. Neliniștea, definitorie pentru lirica 
şaizecistă, obține conotaţii aparte în poezia lui L. Damian. Acest fapt explică predilecția 


autorului pentru stările de interiorizare. Spre deosebire de congenerul său, Grigore Vieru, poetul 

care trăieşte din plin fascinația universului, L. Damian e un introvertit. Poetul conștientizează 
responsabilitatea actului de creație şi forța sa atât purificatoare, cât şi devoratoare: „Versetul 
scris de mine / Cărunt pe ochi îmi cade / Cu blestem şi lumine / Cu grindina în roade.” [161, p. 
42]. 

Versetul cărunt denotă ideea sacrificiului, opera născută din trăirile, experiența unei vieți, 
din blestem și lumine. Sursa de inspiraţie e necuvântul. Expresia stănesciană reprezintă o 
chemare subtil construită de a citi poezia dincolo de cuvinte. Prin necuvânt, scriitorul propune o 
altă formă de comunicare ce presupune, totodată, şi o altă formă de percepţie şi de cunoaştere a 
lumii. Acesta relevă adevărul existenţial, descoperă mistere, devenind o cale supremă de 
cunoaştere („Şi cad în necuvânt / Ca bobul în pământ...”). 

În „Lear” [78, p. 31] aflăm ipostaza mesianică a poetului, mai apropiată de cea viereană. 
Imaginea poetului e creionată aici într-o alură de lumină: „Eu simt pe frunte cum îmi creşte / Şi 
luminează-mpărăteşte / O coroniţă de pelin.” El e copilul cărunt care-şi duce crucea de purtător 
al viselor şi durerilor omeneşti. Va încerca asemeni meşterului Manole să reconstituie împărăția 
destrămată a poeziei, simbol al liricii proletcultiste. Procesul îi provoacă suferinţă şi îi necesită o 
totală dăruire de sine. 

Ideea sugerată în poeziile „Lear” şi „Conjugarea verbului...” e reluată în „Gingaş”. Opera 
începe pe o notă sarcastică potenţată de tonalități ludice: „Gingaș, mamă, m-ai făcut...” Pentru ca 


să continue paradoxal: 


„Nu pot suferi defel 
Vântul dacă e prea rece, 
Pumnul dacă-i de oţel, 


Dorul ce ca vântul trece.” 


Aluzia la sistemul totalitar ce niciodată nu întârzie să-și manifeste supremaţia este 
evidentă. Pumnul de oțel reuşeşte să distrugă puritatea, luminozitatea sufletească, gingășia, dorul 
(simbol al conștiinței spirituale românești), semne ale omenescului, înlocuindu-le cu 
pseudovalori, impuse forţat. Poetul continuă să enumere lucrurile ce-i periclitează liniştea în 
următoarele catrene: „Nu-mi prieşte omul ce vorbește des / Și se jură că mi-i frate. / Mă- 
ntristează pe vecie / Tot ce pare a fi, dar nu-i. / Şi-nţeleptul care ştie / Gândurile orişicui...” 
Autorul reuşeşte să şocheze prin exprimarea directă, fără eufemizări şi metaforizări excesive, a 
unui regim totalitar. Dominantă este artificialitatea care tinde să ia locul emoţiei şi relațiilor 
sincere. Este evidențiată tendinţa de manipulare nu doar a acţiunii, dar şi a modului de a gândi 
manifestată insistent de noua forță politică faţă de poporul basarabean. Falsul și superficialul 


devin pilonii pe care se edifică comunitatea culturală socialistă. 

În aceste împrejurări, predilecţia pentru simbolul de factură romantică, natura, iubirea, 
reprezintă un aspect al rezistenţei față restricțiile dogmatice. Aplecarea asupra misterelor naturii 
oferă prilej pentru meditație şi cale de refugiu. Eul liric nu admiră distant, ci se identifică cu 
elementele naturii, fapt ce-i permite să-şi revadă propria existenţă şi să-și formuleze o viziune 
asupra lumii. Ideea integrității ființei umane și a naturii accentuează dimensiunea orfică a poeziei 
postbelice definitorie pentru lirica viereană, mai puţin caracteristică pentru creaţia lui L. Damian. 
Urmărim potenţele conotative ale simbolurilor ploii şi frunzei revelatoare pentru conturarea 
esteticii celor doi poeți. 

O expresie absolută a eliberării şi purificării spirituale aflăm în poezia „Asemeni ploii”: 
„Aş vrea asemeni ploii / Cu cântul să-mi frământ: / Când voi cânta să iasă / secara din pământ.” 
[161, p. 102]. 

Ploaia, laitmotiv al creaţiei lirice postbelice, obţine conotaţii definitorii în poezia lui Gr. 
Vieru. Am urmărit substratul bogat al semnificațiilor exprimat de imaginea ploii în poezia lui 
Gh. Vodă, fiind accentuată asocierea ploaie — poezie. Simbolul sugerează viață, continuitate, 
prosperitate. Devine explicabilă şi binevenită paralela ploaie — proces de creaţie. 

Varietatea conotaţiilor acestui simbol este probată şi în textul „Ce mai faceţi, copii!”, 
remarcabilă artă poetică ce profilează destinul unui scriitor al copiilor, o ipostază importantă a 
personalităţii creatoare: Grigore Vieru. „Ca o ploaie, ca o ploaie, / Ca o ploaie fremătând / Voi să 
creşteți către stele, / Eu să cresc către pământ. / Voi să râdeţi printre mine, / Eu să joc aşa mereu, 
/ Până când voi fi un abur, / Până când un curcubeu.” [161, p. 107]. 

Această trepidantă adresare copiilor este realizată de pe poziţia unui om împovărat de 
experiența vieţii. Ludicul devine un mijloc de evadare, o altă ipostază a reazemului pentru 
sufletul rătăcit dornic de armonie absolută cu sine însuşi şi cu universul exterior. Adesea anume 
Jocul devine forţa fortificatoare ce alimentează sevele existenţei din primele sale clipe şi până la 
o integrare în misterul naturii. În contextul operei analizate, acesta marchează trecerea timpului 
devenind o verigă importantă între vârsta biologică şi cea spirituală. 

Simbolul frunzei, prezentând tangenţe cu cel al ploii este cultivat de L. Damian. 
Laitmotivul folclorului românesc se distinge printr-un bogat substrat conotativ. În mitologia 
orientală „frunza” este unul din simbolurile fericirii, plenitudinii spirituale. Este elementul naturii 
ce traduce perfect „destinul” uman. „Firav ca frunza. / Ca frunza mă tem. / Verde ca frunza. / Ca 
frunza revin.” Impresionează forța sugestivă a imaginii ce denotă traiectoriile de bază ale 
existenţei: efemeritatea fiinţei şi, totodată, continuitatea speciei umane pe pământ. 

Reluând tradiția cântecului popular românesc, L. Damian prezintă paralela frunză — om 
conferindu-i o alură specifică. Surprindem aici şi chemările interioare ale poetului, frământările 


sufleteşti, destinul dramatic, stări de spirit provocate de permanenta confruntare cu sine și cu 

timpul, tulburările istoriei. Aceste aspecte determină caracterul profund etic al scrisului lui L. 
Damian. 

Artistul, în accepție viereană, are menirea mesianică de eliberare şi luminare. Acesta 
aduce fiorul versului eminescian, firescul expresiei crengiene pe care însuşi le cunoaște abia la 
facultate şi ne sensibilizează, cultivând savoarea valorii estetice. Lirica viereană devine expresia 
perfectă a evoluţiei poeziei autohtone de la prozaismul cu un accentuat substrat moralist la 
lirismul de profunzime. Modelul valorilor naționale, fragmente din tezaurul literar atemporal, 
asigură continuitatea prin artă. 

În ciclul „Cântece de iubire” se remarcă poeziile dedicație: „Când nu mă-ntorc...” (lui P. 
Zadnipru) [161, p. 128], „Prag” (lui Aureliu Busuioc) [161, p. 129]. 

Balada [161, p. 129] construită în tonalități blagiene impresionează prin excesul de 
sentiment, de metaforă schițând un spaţiu sacralizant unde „cădeau din ramuri mere coapte. / 
Tipa în sâni maternul lapte. / Şi-un înger sub o stea bălaie / S-a spânzurat de-un fir de ploaie.” Se 
creionează un tablou în pregnante nuanţe expresioniste sugerate de intensitatea trăirilor, de 
aspirația eului spre absolut. Întoarcerea spre mitic, spre timpurile primordiale, zona arhetipală a 
umanității sunt transfigurate în simboluri unice cu rolul de a transpune emoții ce de cele mai dese 
ori revelează bucuria existenţei. 

Un antipod al universului liric din „Baladă” apare în „Cântec de lăutar”, poezie de 
factură folclorică unde redescoperim orficul vierean. Opera se detașează prin ritmul săltăreţ, 
tonalitatea jucăușă: „Între mine şi vioară / Era nimeni astă vară (...)” Iar în atmosfera idilică se 
resimt vibraţiile cântecului popular: „Cu stânga ciupesc de coarde, / Dreapta pe femeie-mi 
arde...” Este insinuată menirea primordială a „cântecului”, în accepție populară, de a da naştere, 
a inspira şi a întreține sentimentul de iubire. 

Curată, nobilă, sinceră până la refuz, lirica erotică a lui Gr. Vieru te ademeneşte într-un 
Joc al iubirii unde intensitatea trăirii atinge proporții inegalabile. Aceasta se transpune metaforic 
în vise, fericirea împlinirii prin dragoste, dar și căutări disperate, dezamăgiri, deziluzii. Fiecare 
idilă ne invită să păşim într-un spaţiu al miticului, parcurgând la început un proces de inițiere 
etică. 

„Pădure, verde pădure” [161, p. 141] reprezintă expresia perfectă a tendinței fiinţei 
umane de a se regăsi în dragoste. Predestinarea eului liric este singurătatea. Insistenţa cu care 
caută femeia ce i-a refuzat iubirea îl coboară într-o stare de agonie obsesivă: „El a zmuls pădurea 
toată, / Însă n-a găsit-o, nu. (...) / Şi-a arat pădurea toată... / Şi-a cosit pădurea toată... / A plecat 
pe mări s-o uite. / Dar sub lună, dar sub stea / Răsărea pe loc pădurea, / Şi corabia-nfrunzea.” 

Pădurea este spaţiul sacru, prin tradiţia istorică, protectiv, singurul în stare de a oferi 


adăpost, siguranţă. Reluarea insistentă a simbolului în idila viereană intensifică starea de spirit 
103 


tensionantă, zbuciumul sufletesc al eului liric. „Pădurea” e iubirea pierdută pe care încearcă să 
şi-o „zmulgă” cu disperare din suflet. Efortul depus rămâne zadarnic: „A plecat pe mări s-o uite. 
/ Dar sub lună, dar sub stea / Răsărea la loc pădurea, / Şi corabia-nfrunzea.” Statornicia, vigoarea 
şi măreția pădurii exprimă perfect forța imensă, regeneratoare a iubirii imposibil a fi suprimată. 
Sunt reliefate atmosfera și mesajul poeziei lui Vieru, ceea ce îi determină dimensiunea de artă 
poetică. 

Apropiată prin factura ideatică a versului de idila „Pădure, verde pădure” este poezia 
„Întâi”. Aici simbolul-cheie este inelul, elementul magic, de rit, ce potenţează conexiunea dintre 
cele trei coordonate ale universului: câmpia maternă, simbol al pământului; marea, apa; stelele, 
proiecţii ale celestului. Iubind, eul liric transgresează între aceste planuri existențiale, căpătând 
forțe ce-i asigură vigoare, mobilitate. Astfel, îndrăgostitul va deprinde alergatul, înotul, zborul. 
Aceste abilități caracteristice fiinţei umane, firești și, totodată, absolut necesare îi oferă potenţe 
indispensabile dominării timpului şi spaţiului. În prim plan este sentimentul. 

Împletirea celor două motive de factură eminesciană semnifică conturarea unui univers 
complex: natura, simbol al materialului şi iubirea, al spiritului. O astfel de viziune conturează 
orfismul romantic, fenomen literar cu influențe pregnante asupra scrisului basarabean. Fiecare 
scriitor, într-o măsură mai mare sau mai mică, a fost marcat de metafora eminesciană concepută 
drept instrument în lupta antitotalitară. 

Reflexivitatea lui L. Damian şi intimismul lui Gr. Vieru prezintă traiectoriile urmate de 
lirica autohtonă în proces de modernizare şi marchează chemarea generaţiei şaizeciste de „a scrie 
altfel”. În prim plan apare confesiunea, o poezie a temperamentului ce se repercutează benefic 
asupra diversificării liricii autohtone manifestate şi tematic, și structural. 

„Numele tău” [161] şi „Sânt verb” [78] reprezintă cristalizarea efortului de modernizare a 
limbajului poetic inițiat la începutul deceniului al șaptelea şi o treaptă importantă spre estetica 


generaţiei şaptezeciste. 


3.2. De la kalokagathii poetice la esteticul ca pură libertate imaginativă 

În perioada şaizecistă este resimțită intens nevoia renașterii spirituale şi naţionale. 
Regăsirea identităţii spirituale şi naţionale, revenirea la firescul expresiei artistice deschid o cale 
spre libertate a creaţiei. Procesul eliberării din cătușele regimului este marcat de orientarea spre 
valorile general - umane. Are loc un salt esenţial de la lirica descriptiv - evocatoare (tablouri 
statice, evenimente tipice) la cea confesivă. Eul liric se apleacă asupra entităților existențiale 
fundamentale: binele şi frumosul. Poetul şaizecist are și revelaţia valorilor sacre naționale. 


Percepe diferenţa dintre frumosul promovat de ideologii comunismului și cel desprins dintr-un 

profund simţ etico - estetic regăsit la poeţii clasici, în tradiţiile folclorice, în poezia unor poeți 
tineri de peste Prut, Nicolae Labiş în primul rând. 

Frumosul reprezintă „una dintre valorile superioare şi fundamentale spre sesizarea cărora 
tinde omul. Nu trebuie să uităm că omenirea din timpuri străvechi are o năzuinţă spre frumos, ea 
a tins şi tinde să creeze şi să contemple frumuseți, ceea ce înseamnă că avem de-a face cu o 
valoare care nu reprezintă satisfacţii întâmplătoare, ci cu o năzuință ancorată în natura intrinsecă 
a omului” [136, p. 15]. Această chemare interioară a naturii umane se profilează îndeosebi în 
condițiile când aspirația spre perfecţiune e concepută drept o necesitate vitală, în opoziţie cu 
niște restricţii rigide şi cu norme îngrăditoare. În aria literar - artistică, noţiunea „kalokagathia” 
implică „dubla perfecțiune, şi anume, a logos-ului: kalon însemnează forma frumoasă, adică 
prozodia, cuvintele, rostirea. lar agathon — ideaţia frumoasă: gândire nobilă care înalță inima, 
sufletul, spiritual” [127]. 

În lirica română din RSSM fenomenul se manifestă în diferite feluri pe parcursul celor 
două decenii imediat postbelice. Poezia anilor '50 este centrată pe idealizarea vieții în statul 
„modern” socialist, pe crearea iluziei fericirii absolute într-un regim totalitar. În cea de-a doua 
jumătate a deceniului al şaselea se renunță treptat la formulele lirice impuse de rigorile 
proletcultiste, proliferându-se o poezie centrată pe tematica tradițională, cu pregnante note 
sămănătoriste. 

Atmosfera de beatitudine e omniprezentă în lirica primului deceniu de după război. 
Excesul de frumos este caracteristica esenţială a satului basarabean, iar țăranul acestei poezii 
trăieşte permanente clipe de fericire. Ilustrarea presupusei dinamici a transformărilor sociale 
devine obiectivul major, poate chiar singurul imbold de a scrie pentru mulţi dintre scribii epocii. 
Captivii ideologiei literare comuniste creează situaţii tipice (prevalentă fiind evocarea muncilor 
agricole, colhoznice), în care apar eroi tipici. În aceste împrejurări ostile manifestării 
individualităţii creatoare, poezia cedează, se pierde în umbra unor ode patetice aduse 
colectivizării. 

Pe lângă starea de jovialitate generală, poezia celei de-a doua jumătate a deceniului al 
şaselea aduce în lirica autohtonă un pronunţat filon etic. Didacticismul rămâne, fără îndoială, 
coordonata definitorie a literaturii postbelice. În anii "50, cultivarea spiritului patriotic se 
realizează prin manifestarea admiraţiei pentru patria sovietică exprimată în tonalități imnice. lar 
fiinţei umane îi este atribuită o nouă ipostază, homo sovietikus înzestrat cu forțe uimitoare ce-i 
permit să exploreze cosmosul, să învingă timpul, să se înalțe triumfător peste lume şi peste 
universul înconjurător. Se conturează mai întâi o imagine romantică, de un hiperbolism exagerat 


şi emfatic, a reprezentantului noii societăți. 

Dar se cere de remarcat, mai întâi, că schimbările din societate manifestate în toate 
domeniile s-au repercutat dramatic asupra conştiinţei artistice naționale. „Într-un limbaj de lemn, 
formarea naţiunii socialiste presupune schimbarea bazei social-economice, iar schimbarea bazei 
impune schimbarea suprastructurii sociale. Limba şi cultura sunt văzute şi interpretate ca 
elemente constituente ale suprastructurii sociale. De aici şi logica: se schimbă baza, se schimbă 
şi suprastructura, deci şi limba română. (...) O naţiune nouă, socialistă, moldovenească, nu poate 
exista fără o limbă nouă. Acesta e adevărul și esenţa noii ştiinţe a șantiştilor” [30]. 

Realitatea expusă de criticul basarabean în articolul vizând contrarietatea operei druţiene 
reprezintă una dintre marile drame trăite de cultura din spaţiul pruto-nistrean. Intenţia regimului 
comunist de a aplica așa-numita teorie a „bilingvismului armonios” a dus la degradarea limbii 
române, înlocuită de graiul „transnistrean”. Noul grai artificial, departe chiar de cel moldovenesc 
popular, cu pretenţii atunci de limbă de elită, şi-a păstrat, totuşi, fundamentul românesc datorită 
substraturilor morfologic și gramatical nealterate. Lingvistul Silviu Berejan o defineşte relevant: 
„Această limbă nu mai era barem dialectală moldovenească, cum a fost şi cum este ea în prezent 
în Transnistria, ci un mijloc artificial de comunicare, chipurile o limbă cultă, ticluită încă în 
RASSM la comanda Moscovei, o limbă care, după cum se credea, nu are nimic în comun cu 
româna, deşi în realitate era un erzaț de română, ce provoca râsul la populaţia de pe malul drept 
al Nistrului” [9, p.8]. 

Atunci când dispare o limbă, indiferent de împrejurări, dispare şi poporul care o vorbeşte. 
Integritatea unei națiuni se află într-o legătură indisolubilă cu integritatea limbii pe care o 
vorbeşte. Conducerea sovietică, conștientă de acest adevăr, în acţiunea de anihilare a neamului 
românesc din spaţiul pruto- nistrean, a considerat factorul lingvistic nu mai puţin important decât 
cel teritorial. 

Declinul spiritual al unui popor cu limba, istoria, identitatea națională mutilate de 
ravagiile totalitarismului a fost surprins și de criticul I. Ciocanu în studiul monografic „Literatura 
română contemporană din Republica Moldova” [61]: „În primul deceniu postbelic, dar şi mai 
târziu, asupra scriitorilor din Republica Moldova putea influența liber şi „binefăcător” orice 
scriitor rus şi ucrainean și orice limbă de pe glob, în afară de scriitorii români și de limba 
română. Cartea română și cartea în limba română erau citite la noi clandestin, cu teamă şi cu risc. 

Generaţii întregi au cunoscut geniala poezie „Limba noastră” de Alexei Mateevici fără 
strofa a şaptea („Limba noastră îi aleasă / Să ridice slavă-n ceruri, / Să ne spuie-n hram şi-acasă, / 
Veşnicele adevăruri”). Acest catren lipseşte până şi din ediția de „Pagini alese” ale lui Mateevici 
din 1985” [61, p.17]. 

Conceptul acestei limbi artificiale, susținut cu putere de către scriitorii veniți de peste 


Nistru, este, începând cu anul 1956, blamat cu vehemență de oamenii de cultură şi de unii 

scriitori ai timpului. Un exemplu este poezia „Sireacă limbă” [107, p. 219] de A. Lupan. ŞI N. 
Costenco se pronunță necruţător împotriva aşa-numiților reformatori ai limbii naţionale în 
„Stricătorilor de limbă” [72, p. 142]: „Când văd, de-o vreme, cum o strâmbă / Moldoveneasca 
noastră mulți, / l-aş face-nvăţători de limbă / La şcolile de ... surdomuţi!” 

Amalgamul de texte axate pe revolta împotriva atentatului la naturalețea, farmecul limbii 
naţionale este completat de un număr impunător de ode aduse graiului matern. Într-un text datat 
1997 şi publicat în 2011, V. Teleucă remarcă: „Sunt convins că nicăieri în lume nu s-au scris 
atâtea poezii despre limbă ca la noi în Basarabia. E clar de ce. Starea critică a limbii. Printr-o 
lege odioasă era sortită pieirii pentru a fi înlocuită cu alta. Într-un fel sau altul, poeții noștri au 
câte una, două, trei și mai multe poezii la această temă” [66]. 

În anul 1959 apare poezia lui V. Teleucă „O altă limbă mai frumoasă nu-i” [144, p. 14], 
operă refuzată de cenzură, ce se remarcă în seria odelor închinate graiului matern în lirica 
postbelică autohtonă („Grai” [79, p. 23] de L. Damian, „Grai străbun” [81, p. 12] de L. Deleanu, 
„Limba moldovenească” [72, p. 137] şi „Buciumele vorbei” [73, p. 10] de N. Costenco). 

Starea deplorabilă a limbii naționale se repercutează dramatic şi asupra artei literare, cele 
două entități fiind indisolubile. „Poezia ctitorește fiinţa. Poezia este limba originară a unui popor. 
În această limbă survine starea de expunere în ființare, care, astfel, se deschide. Ca împlinire a 
nicidecum o invenţie făcută abia în decursul creării istorice de cultură” [9, p.169]. În accepţie 
heideggeriană, limba fundamentează edificiul cultural al unui popor. Iar atentatul la evoluția sa 
firească periclitează integritatea tezaurului literar. Acest fenomen determină starea deplorabilă a 
spiritualității româneşti în RSS Moldovenească. „A fost şi este o perioadă de luptă şi rezistență, 
cu toate formele specifice: exil interior, disidență intelectuală, cultivare rizomică a tradiției (cu 
tendinţe constante de întoarcere la izvoare, la rădăcini, la Ithaka), limbaj esopic, dar şi atitudini 
tranşante, neconcesive de declarare a adevărului. Acestea au generat martiriul basarabean trăit şi 
asumat cu întreaga lor ființă şi la cele mai înalte cote etice (deontologice, zicem azi), conform 
datoriei sfinte faţă de limba română” [53, p. 21]. 

Poemele ample, saturate de clişeele realismului socialist, oglindiri fidele ale intereselor de 
partid, cedează constant unei poezii mesianice (concepute în stilul lui O. Goga) sau romantice, pe 
alocuri de un patetism debordant, construită pe linia paşoptismului. Superficialitatea expresiei 
artistice dominante în lirica imediat postbelică este conștientizată şi insinuată în multiple arte 
poetice. N. Costenco este unul dintre scriitorii care, asumându-și ipostaza de poeta faber, se 
pronunţă pentru o poezie generatoare de energii vitale, împotriva unei frumuseți false acoperind 
cu o spoială strălucitoare, falsă multă apă moartă şi prea puţină apă vie: 

„Păpuşa mea cu ochii de cenușă, 

De ce te-a zămislit în vis poetul, 

Şi-n fantezia veșnic jucăuşă? 

Vai, ochi frumoşi şi nobili ca regretul. (...) 

Din frumuseţea ta rece şi goală 

Nimic n-a rezultat decât spoială, 

Vezi, în retorta cu magistra poezie 

E multă apă -moartă, — puțină apă- vie.” [75, p. 62] 

Actul creației e un joc iniţiat în imaginația artistului, iar poezia - păpuşă deține un rol 
dublu de unealtă și rezultat. Ea impresionează prin veşmântul său exterior, încântă privirea, dar 
nu mişcă inima. Rece și goală sunt epitete metaforice ce relevă perfect esenţa literaturii redusă la 
simpla spoială. Surprindem în aceste versuri, în pofida tonalității de lamentaţie, o chemare de a 
resuscita adâncurile lirismului, fenomen cristalizat abia un deceniu mai târziu. 

Poetul basarabean blamează artificialitatea și superficialitatea unei poezii pur retorice, se 
ridică împotriva indiferenţei manifestate de așa-numita elită scriitoricească. Aceeași atitudine 
revoltătoare față de ipicitatea, lipsa de originalitate a discursului liric este exprimată şi de D. 
Matcovschi într-un catren din culegerea „Casă părintească” [112]: „Eh, modele, că prea sunt nu 
ştiu cum, / Le schimbă orişicine, după plac. / Am observat că unii, de acum, / Chiar şi din limba 
mamei modă fac...” 

Lupta pentru păstrarea şi cultivarea valorilor naționale devine tot mai aprigă şi 
intransigentă. Aceasta începe să se contureze la finele anilor '50 (eseurile lui G. Meniuc, poezia 
lui A. Lupan, N. Costenco, A. Busuioc, E. Loteanu), intensificându-se treptat pentru a se 
consolida într-un curent general creator în deceniul următor. 

„Abia în anii '60 are loc (ca o consecinţă a dezgheţului ideologic din URSS) o resurecţie 
a liricului şi esteticului. Revin, tot mai siguri, la uneltele lor din interbelic, Meniuc, Costenco, 
Istru. Se afirmă inconfundabil, foarte siguri pe limbajul poetic acumulat într-un context literar 
panromânesc, Paul Mihnea şi Aureliu Busuioc. Apare generaţia poetică şaizecistă, cu o poziţie 
etică distinctă, placată pe filonul estetic: Gheorghe Vodă, Grigore Vieru, Liviu Damian, Victor 
Teleucă, Petru Zadnipru” [56, p. 21-30]. 

Procesul de revigorare a valenţelor lirice este potenţat și de o reevaluare a eului creator, 
care tinde treptat spre abandonarea ipostazei sale de observator și narator pentru cea de gânditor, 
fenomen cristalizat în a doua jumătate a deceniului al șaptelea. Creația tinerei promoții de 
romantici entuziaşti probează elocvent fenomenul. Captarea tribulaţiilor ființei umane de către 
poezie are ceva din marile cuceriri ale universului, truda creației se identifică cu cea a explorării 
pământului și a cosmosului. În arta poetică, aceste două activităţi devin un tot unitar, conectate 


fiind de o forță de purificare, sensibilizare şi înălţare. „Arta include noțiunea integrităţii absolute, 

ca o noțiune ce nu s-a despărțit niciodată de viața oamenilor muncii, de la sapa de lemn şi până la 
satelitul cosmic din zilele noastre” [119, p. 85]. Ideea artei, sumă a valorilor spirituale ale 
omenirii, își găseşte expresia perfectă în lirica şaizecistă. 

Omul terorizat de legile impuse de un regim totalitar antinațional, atât de străine idealului 
şi specificului românesc, caută un prim refugiu în creația populară. Dominanta folclorică în 
literatura postbelică basarabeană, ca o primă invocaţie a esteticului, e lesne explicabilă. G. 
Meniuc surprinde această coordonată a literaturii primilor decenii postbelici în culegerea de 
eseuri „larba fiarelor” (1957): „Creaţia populară tinde spre un ideal optimist, oricât de 
convenţională ar fi. Uitaţi-vă la desenul ingenios al covoarelor noastre. Linii frânte, contururi din 
care abia ghiceşti o frunză de arțar ori tei, o rămurică, o floare. Covorul nu-i o fotografie, ci un 
desen convenţional, şi numai astfel devine artă adevărată, demnă să fie luată în seamă. A zugrăvi 
natura, viaţa nu înseamnă a le copia” [119, p. 130]. 

Apelând la simbolul covorului naţional, eseistul basarabean surprinde două aspecte ale 
poeziei autohtone: tematica peisagistică și atmosfera optimistă (dimensiuni definitorii ale liricii 
tradiționale). Adept şi admirator al artei populare, G. Meniuc critică excesul de fidelitate, de 
pastişă goală, demonstrată de unii autori în procesul de cultivare a expresiei folclorice: „Întâlnim 
pastişarea formelor populare, rime arhicunoscute, epitete șterse, dulcegării de o vechime 
seculară, pasteluri de altă dată, maxime din „O mie şi una de nopţi”; același lucru în proză: ritm 
şi stil din Creangă, peisaj din Sadoveanu, dialog din Negruzzi, iar compozițional — totul e 
contemplat din peisajul anului 1940, dus și întors” [119, p. 130]. 

Valorificarea imaginilor şi simbolurilor de sorginte folclorică asigură un pas important 
pentru recuperarea esteticului, așa cum se manifestă el în spiritualitatea naţională. Însă, 
apropierea de arta populară cere mut efort creator, individualizare artistică. Altfel, atunci când 
diferenţierea dintre expresia unui scriitor concret şi cea a autorului anonim este dificilă sau, în 
unele cazuri, chiar imposibilă, folclorul se transformă din sursă de inspiraţie în una de plagiere. 
Singularitatea poetului se pierde, iar tradiţia, sub forma în care apare în literatura anilor '50, de 
cele mai dese ori exclude esteticul. 

Pronunţându-se asupra acestui fenomen, cercetătorul literar A. Țurcanu menționează că 
naivitatea şi folclorismul adesea nu sunt decât semne ale unei intuiții artistice rudimentare, 
aceste caracteristici probând foarte rar un gust estetic rafinat și o sincronizare cu o conștiință 
literară superioară de performanță. Excepţiile fericite (Grigore Vieru în poezie sau Ion Druţă și 
Vasile Vasilache în proză, ca să folosim doar aceste exemple din literatura basarabeană 
postbelică) au demonstrat un remarcabil talent nativ şi o intuiție extraordinară a esteticului, care 
le-a ajutat să învingă inerțiile unui localism etnografic vetust și să devanseze condiţia banală de 


clișeu literar. In mare însă, tipul naiv de scriitor sau de homo naturalis atestă mai degrabă, 
109 


dincolo de puţinătatea vocației, o insuficiență de caracter şi o lipsă de orizont, vegetarea comodă 
fiind deopotrivă lene intelectuală, conformism, supunere meschină fericelor delicii 
conjuncturiste, dintre care — nu în ultimul rând — adulaţia unui public cu o educaţie estetică 
elementară. De aici şi alternanța sa — profitabilă — între o falsă tradiție, o uzuanţă a umilinţei și a 
vaetelor în surdină, şi căderile frecvente în retorisme patriotice de circumstanță” [152]. 

Traseul sinuos al liricii postbelice cuprinde, în timp, subordonarea ștampurilor 
realismului socialist, apoi tradiționalismul cu accente sămănătoriste, după care vine patosul 
romantic fundamentat pe un limbaj rudimentar, pe simbolistica universului rustic sau cea a 
cuceririi cosmosului. Exemplele depășirii locurilor comune sunt foarte puţine până la adevărata 
explozie lirică şaizecistă, contextul politic şi socio-cultural de sorginte sovietică predomină. A 
păstra individualitatea în acest anturaj literar rămâne o iluzie. Excepţiile de curaj artistic şi 
vocaţie creatoare sunt prea puţine. 

Insistăm asupra reflecțiilor lui G. Meniuc, considerându-le relevante pentru formularea 
programului artistic al promoţiilor literare manifestate în anii '50- °60. Spre deosebire de colegii 
săi de breaslă, scriitorul se impune printr-o viziune estetică bine definită, pe care îşi 
fundamentează creaţia, indiferent de genul literar abordat. El are certitudinea că un discurs ce 
pretinde originalitate este în primul rând unul reflexiv, expresie a unei concepţii existențiale 
proprii. Încă în perioada incipientă a activităţii sale literare, G. Meniuc impune o viziune clară 
despre menirea creatorului şi a operei de artă. Poezia este concepută drept formă de depășire a 
condiției existenţiale, de perpetuare în timp şi spaţiu în „Destin”: „Eu nefiind departe de pământ, 
/ M-am ridicat pe scări spre infinit...” [39]. Tangenţele vizibile dintre mesajul acestor versuri 
datate cu anul 1937 şi conceptul estetic promovat de noua lirică şaizecistă impun ideea revenirii 
la valorile interbelicului. Fenomenul e resimţit cu acuitate de generaţia lui L. Damian şi Gr. 
Vieru. Ideea întoarcerii la uneltele primordiale fuzionează cu avântul romantic şi se cristalizează 
în confesiuni lirice tulburătoare. 

Dilema limbajului poetic a constituit un prilej pentru reflecţie în multiple studii de 
estetică româneşti şi universale. Printre acestea se remarcă lucrarea lui Marcel Raymond, „De la 
Baudelaire la suprarealism” (1933). Cercetătorul francez dezvăluie fenomenul orfismului definit 
drept revelare a lumii prin cuvânt, proprietate coagulantă a poeziei modern [4]. 

Procesul de literaturizare a mitului despre Orfeu presupune mai multe aspecte. Fiece 
direcţie sau curent literar îi conferă note definitorii. Încercând o viziune exhaustivă asupra 
poeziei şaizeciste autohtone, atestăm predispoziția accentuată pentru cântec şi cântare. Discursul 
liric este proiectat pe dimensiunea cântecului, fenomen evident îndeosebi în cea de-a doua 
jumătate a deceniului. Trăirile, vesele sau triste, speranțele și deziluziile poetului se topesc în 


notele unor tulburătoare confesiuni, cum ar fi în cazul unor lucrări precum „„Lăutarul” [21, p. 52] 

de P. Boţu; „Cântece cu gura-nchisă” [36, p. 74], „Preambul” [36, p. 93] de A. Busuioc; „Cântec 
de lăutar” de L. Deleanu în „Cartea dorului” [81, p. 70]; „Muzică” [12, p. 10], „Vioara” [12, p. 
11] de I. Bolduma, „Cântă-mi doina, lăutare” [112, p. 24], „Toate doinele” [112, p. 17] de D. 
Matcovschi ş.a. 

Interpretând valenţele motivului orfic în lirica basarabeană, cercetătoarea A. Bantoş 
observă că „o bună parte din poezia perioadei respective poate fi aşezată sub mottoul extras din 
creația populară: Cu cât cânt, atâta sânt” [2, p. 111]. Sub cupola acestuia autorii basarabeni îşi 
consumă la modul liturgic sentimentul solidarităţii, cauzat de drama unui destin ingrat. Provocat, 
într-o atmosferă similară scriitorul ceh Milan Kundera (nevoit să se stabilească, în 1975, în 
Franța) făcea următoarea mărturisire: „Aş prefera să trăiesc acuns, cu modestie în micile mele 
amuzamente, în micile mele aventuri şi plăceri, dar...sunt obligat să trăiesc cu neplăcere un 
destin care nu mi se potriveşte deloc!” [idem]. 

Identificarea poet - cântec este evidentă. Ideea e susținută de însăşi factura etimologică a 
termenului: latinescul carmen semnifică cântec, poezie. De aici derivă şi menirea supremă a 
poetului: de a descifra misterul universului în cântec. Artistul se lasă pradă simțului de libertate, 
iar tot ce-l înconjoară se preschimbă în muzică. E un cântec ce nelinişteşte sufletul de poet, îl 
predispune la reflexivitate. 

Poetul V. Tulnic îşi făureşte un fluier din cuvinte ce-l însoţeşte în drumul vieții, 
asigurându-i un mijloc de comunicare cu universul exterior. Scriitorul conştientizează valoarea 
„cuvântului” și își asumă responsabilitatea pentru păstrarea acestuia: „Când va fi timpul acela / 
să-l las dintre degete / Nu o să-mi spună nimeni / Că nu i-am ştiut preţul...” [145, p. 21] 

Iar D. Matcovschi se identifică cu vioara în poezia „Că mă ştiu vioară...” [112, p. 9]. 
Scriitorul simte într-un mod aparte nevoia de rădăcini, iar în universul său liric pulsează un fior 
dramatic inconfundabil în arealul literar basarabean. Scriitorul preferă să se adreseze direct sau 
să-şi exprime atitudinea în note folclorice, ale cântecului bătrânesc, copilului orfan sau pădurii 
înverzite. Muzica devine pentru sufletul tulburat al poetului oază a liniștii și armoniei, precum şi 
o fericită ocazie de expresie a propriilor sentimente. 

Dimensiunea orfică a poeziei autohtone este sugerată de simbolurile muzicale (lira, harpa, 
vioara), dar şi de cantabilitatea versului. O probă importantă este multitudinea cântecelor create 
pe versurile lui Gr. Vieru, P. Zadnipru sau D. Matcovschi care până în prezent sunt considerate 
capodopere ale muzicii autohtone. Mitul orfic, alături de cel prometeic sau al Meşterului Manole, 
datorită multitudinii de interpretări literare, reprezintă una dintre coordonatele principale de 
manifestare a lirismului autentic. 

Lirica exprimă şi o viziune alegorică asupra epocii. Metafora adesea denotă o realitate 


istorică, o viziune asupra unor fenomene fundamentale. Se impun valenţele etice, iar în unele 

cazuri (A. Busuioc, V. Teleucă) și cele estetice prin promovarea unui nou model de poezie, drept 
răspuns la realitățile istorice caracteristice epocii lberalizării ideologice. Ideea dezghețului, de 
exemplu, este exprimată într-un ton de revoltă, accentuându-se dramatismul, teroarea realităților 
istorice. Relevantă este poezia „Descoperire”: „Ştiu, / astăzi se cercetează / problema explorării 
ghețurilor. / Gheţarii se topesc. / De sub ei apare / opera celui / care a călcat conştiinţa în 
picioare; / mii de oameni / conservaţi prin răcire...” [170]. Autorul relevă drama regăsirii de sine 
după decenii de rătăcire şi lupte istovitoare. Topirea ghețarilor reprezintă definirea metaforică a 
ieşirii de sub opresiunea ștampurilor proletcultiste, a deideologizării, depolitizării literaturii. 
Scrisul încetează a fi dictat de cauze extraliterare, dar devine o necesitate stringent interioară de 
exteriorizare a gândurilor și emoţiilor „conservate” timp de decenii. Eul liric este pus în situația 
de a descoperi și redescoperi adevăruri ascunse, având, în sfârșit, revelația propriei meniri 
existențiale. 

Interesul pentru problematica identității este manifestat de Gh. Vodă într-o serie de texte 
cuprinse în culegerea „Focuri de toamnă” [171]: „La vârsta mea”, „Până ieri”, „Luptă”, 
„Mărturisire”. 

Criticul M. Cimpoi a remarcat substanţa lirico - filosofică a creației lui Gh. Vodă, 
menționând: „Poetul firescului domină poetul categoricului, misterul lăuntric al transfigurării — 
speculația metaforică, notația nedichisită, luminând de prea multă sinceritate — preţiozitatea” [44, 
p.140]. 

Explorarea ființei umane continuă să suscite interesul scriitorului. În culegerea „Ploaie 
fierbinte” [172] surprindem reluarea mesajului în poezia „Descoperiri”: „Ne dezgropăm pe noi, 
cei de demult / Peninsule în timp mijite, / În viitorul bine cunoscut / Descoperim necunoscut 
trecutul”. Trecerea irecuperabilă a timpului e simțită tot mai intens. Relaţia trecut — prezent, 
istorie — realitate este concepută din perspectiva eticului. E accentuată ideea revenirii la unelte 
drept condiție primordială a creaţiei. 

Timpul reprezintă unitatea de măsură a existenţei. Perceperea psihologică a timpului 
permite să diferențiem, pe lângă aspectul său cronologic, pentru toţi acelaşi, o dimensiune 
metafizică. Poetul şaizecist, eliberat din cătuşele restricțiilor dogmatice, schematismului 
socialist, manifestă interes pentru problematica timpului, concepută drept o nouă formă de 
explorare a propriului univers lăuntric. Cercetătorul literar, M. Dolgan, remarcă: „Angajat într-un 
continuu dialog cu timpul, pe linia unor confruntări polemice creatoare, poetul, iar prin el şi 
eroul liric trăieşte profund întrebările pe care le ridica existența omului în timp şi spațiu. Are loc, 
aşadar, procesul de saturare a eului liric cu motive sociale, care devin trăiri personale ale 


individualităţii creatoare” [85, p. 52]. 

Acceptăm opinia lui M. Dolgan, făcând abstracție de factorul social. Abordarea 
problemelor filozofice implică o detașare de social. Timpul îi oferă artistului prilej pentru 
meditaţie, căci după cum afirma L. Blaga, poetul care a avut cea mai mare audienţă la scriitorii 
basarabeni: „ Dintre toate lucrurile, timpul ne dă cel mai mult de cugetat”. Multitudinea textelor 
axate pe supratema Cronosului („Monolog intern” [37, p. 27], „Vârstă” [37, p. 65], „Orele din 
stele” [81, p. 21], „Cât să fie ora?” [81, p. 27] ş.a.) probează acest fapt. 

Utopia totalitară, care şi-a pus amprenta în toate sectoarele societății, îşi află și în artă o 
expresie specifică, solară, marcată de o veselie continuă, preponderent idilică. Literatura devine 
un fel labirint construit în culori luminoase. Tentativele de rezistență antidogmă se manifestă în 
insistența autorilor de a exprima adevăruri tot mai tulburătoare. Poeţii răspund imperativelor 
timpului prin confesiuni concepute în maniera „mea culpei” lupaniene, prin meditații asupra 
destinului uman în general şi a celui artistic, în special. Este perioada când tot mai frecvente 
devin declarațiile curajoase, anticalofile, precum cea din „Paingul” de L. Deleanu: „Ce artă! (...) 
/ Nu n-ai desigur ce să spui: / E măiestrie-n pânza lui! / Dar vai, pe cât e de frumoasă, / Ea nu-i 
de fapt, decât o plasă / În care unii stau să-i cadă / Pradă; / Eu unul, însă, dac-aş vrea, / I-o pot c- 
un deget destrăma.” [81, p. 114] 

Literatura parcurge primele trepte în procesul anevoios de resurecţie a esteticului. Poezia 
respiră emoţii de bucurie, entuziasm, siguranță, toate constituindu-se într-o primă formulă de 
kalokagathia naţională. „Frumosul” fals al textelor proletcultiste cedează în faţa lirismului 
fundamentat pe cultivarea şi promovarea eticului tradiției şi al esteticului impregnat de cultura 
universală. Un imbold puternic l-a avut apariția unei noi, tinere, generaţii de scriitori, la început 
cu rădăcini adânc implantate în pământ și cu privirile îndreptate spre infinitul cosmic. Unul 
dintre primii, afirmat ca o voce distinctă tocmai în acest registru, este P. Boţu. Scriitorul își 
deschide culegerea „Credinţă” [22] cu poezia intitulată sugestiv, „„Îndatorire” [22, p. 3]: 

Anul tânăr de cum a venit 

Stăpân în casa lui pământească 

Privi peste rariști și-n infinit, 

Va fi loc de mers şi unde să crească? 

Pe noi văzându-ne, a priceput 

Că aşteaptă imense și alte spaţii. 

Primul pas l-a şi făcut 

În căutare de noi constelații. 

Surprindem în aceste versuri ceva din patosul cosmicist general atât de specific epocii 
date, un patos indicând, pe de o parte, o deschidere către zariştile necunoscute care trebuie 


cunoscute și cucerite, iar, pe de altă parte, continuând acelaşi patos al romantismului 

revoluționar preconizat de metoda realismului socialist. Nu este întâmplător faptul că unul din 
proletcultiştii cei mai acerbi, criticul Z. Săpunaru, surprinde freamătul vremii: „Vibrează în 
poezia tânără — cu diferită tensiune, tonalitate şi putere emotivă — un sentiment robust, optimist, 
plin de dragoste şi bucurie a vieții. Zările sunt larg deschise, perspectiva luminoasă și 
chemătoare. E o încredere bărbătească în puterile proprii, o sete sănătoasă de a cunoaște, o 
dorinţă fierbinte de a lua parte cu slova poetică la construcția vieţii noi” [138, p.5]. 

Acest optimism robust capătă la tinerii poeţi de atunci tonalități inconfundabile de 
sinceritate dezgolită, modulaţii ascunse de lirism netrucat de concepția ideologică: 

„Astăzi omul şi cu timpul 

cresc al visului tezaur, 

pun în cale crengi de laur 

ŞI răsar în noaptea stepei 

flori de gânduri, flori de aur.” 

Un atu al poeziei „Flori de aur” [144] este orientarea spre trăirea individuală, spre fiorul 
concret, nemijlocit, fapt ce amplifică impresia de eliberare. De aici derivă şi stările de euforie, 
asociate cu simfonia sau primăvara, ce cuprind eul liric într-un unic vârtej al deschiderilor 
interioare şi exterioare. 

Simţul libertății intensifică năzuința de frumos, pur, candid. Preluând experienţa blagiană, 
poetul basarabean caută frumosul în tot ce-l înconjoară, se lasă stăpânit de sentimente de 
încântare sau înflăcărare. Obiectivul major e de a transpune în versuri senzația de sublim ce 
domină sufletul tânăr al poetului. Sensibilitatea pentru frumos echivalează cu o dorință de 
eliberare de canoane, cu o uitare de sine în libertatea frumosului lăuntric: 

„Vreau simfonia vremii mele să mă-mbete 

şi primăvara mea să-mi ningă-n plete, 

să calc peste canoane 

vechi, ce încă sunt 

ca nişte gropi de bombe în pământ. 

Vreau tot ce-i bun şi nou să mă îmbete.” [144] 

Cultura basarabeană nu se poate dezvolta independent. Se necesită o sincronizare cu 
literatura română de peste Prut şi cu cea universală, o deschidere spre universalism (A. Bantoș). 
Sunt idealuri ce alimentează gândul şi simţurile poetului în perioada 1955-1970, cristalizându-se 
abia odată cu manifestarea generaţiei șaizeciste. Procesul de ancorare în albia românismului se 
realizează prin cultivarea miturilor naţionale, motivelor folclorice şi aplecarea asupra operei 
marilor clasici. Influența eminesciană asupra evoluţiei liricii postbelice autohtone este 


incontestabilă. O probă elocventă este multitudinea textelor elogiu, dar şi preluarea concepției 

eminesciene despre destin, timp, artă. Versurile propun un alt model al poetului. Nu e nici tribun 
al revoluţiei, nici cântăreț al realizărilor marilor cincinale, ipostaze impuse de tradiţia timpului. 
Eul liric e o conştiinţă națională, o fire contemplativă orientată spre reflexivitate, dominantă 
rămânând în epocă o anumită grandilocvenţă romantică. Romantismul manifestat și la nivelul 
expresiei, şi, îndeosebi, la cel al reprezentărilor indică, totuşi, o năzuință de reabilitare a a 
libertăţii de creaţie. 

Tematica cosmosului, obsesia înălțimilor, a zborului devin pentru poeții șaizecişti o cale 
de depăşire a marasmului caracteristic liricii din prima jumătate a anilor cincizeci (solemnitatea 
construcțiilor poematice, excesul oratoric, idilismul norodnic exacerbat, toate menite să 
camufleze realităţile dramatice ale epocii). În căutarea propriului eu, poeţii se deplasează 
tranşant din extrema realismului socialist în cea a unui romantism grandilocvent. Ademenit de 
necunoscutul altor spaţii și altor timpuri, eul liric îşi alimentează sevele creației din idealul unui 
viitor uşor utopic, marcat de victoriile în lanţ ale unui eu atotbiruitor. Poezia, e adevărat, respiră 
inocență, naivitate și dragoste de viaţă. De aceea, analizate în contextul istoric şi literar al 
timpului, nu vom considera aceste coordonate ale liricii şaizeciste lacune, ci o formă de depășire 
a clişeului realist socialist. Acest moment a fost surprins de cercetătoarea A. Bantoş care justifică 
lipsa de originalitate a eului artistic în poezia epocii: „Poeţii basarabeni își asumă în mod 
conştient acest risc cu scopul promovării adevărului despre fiinţa spirituală a artistului 
basarabean” [5, p.14]. Întru susţinerea celor expuse, criticul îl citează pe Ortego y Gasset care 
propune o definiție revelatoare a destinului uman: „Destinul — ceea ce în mod vital trebuie sau nu 
trebuie să fie — nu se discută, ci se acceptă sau nu. Dacă îl acceptăm, suntem autentici, dacă nu-l 
acceptăm, suntem însăși negarea, falsificarea propriului nostru eu. Destinul nu constă în ceea ce 
am avea chef să facem; el se recunoaște și îşi arată profilul său evident și viguros în conştiinţa 
necesităţii de a face ceea ce nu ne convine” [5, p.15]. 

Destinul poetului șaizecist, mai ales în primii ani ai descătușărilor sociale, este, cu mici 
excepții, al unui romantic revoltat împotriva diferitelor înghețuri forțate sau încrezător în viitor. 
Expresia de factură eminesciană alternează cu cea sarcastică plăsmuită în stil arghezian. Un 
exemplu de ironie subtilă, nuanţată ludic, aflăm în poezia lui P. Boţu, „Îndemn (Autosugestie)” 
[22, p. 45]: 

„Hai frăține să ieşim din casă, 

Haide-hai, bursuc la aer proaspăt, 

De altfel poezia ta aleasă 

Va duhni o asonanţă proastă. (...) 

Căci în fugă dintr-o răsuflare 


Multe le vei trece cu vederea.” 

Îndemnul de „a ieşi din casă” este o chemare de a renunţa la confortul unui trai comod, de 
a ridica privirile deasupra meschinului, artificialităţii unei lumi închise. Poetul recurge la 
îndemnul de a părăsi spaţiul restrâns al că/dicelului pentru bucuria descoperirii infinitului ce ne 
înconjoară, a unui suflu nou, proaspăt de viață adevărată. Autorul, credem, se referă şi la aspecte 
ale creaţiei. E vorba de ceea ce se cheamă condiţia de facere a poeziei. Artistul trebuie să dea 
dovadă de concentrare, pentru ca în fugă dintr-o răsuflare să nu treacă multe cu vederea. 
Superficialitatea lipseşte poezia de farmec şi profunzime. „Important este nu poemul, adică 
produsul, ci mecanismul prin care se ajunge la poem, exercițiul (acţiunea) prin care se obţine 
poemul, arta de a şti că ştii ce să faci...” [94, p.41]. Totuşi, trebuie să remarcăm faptul că o 
lacună a poeziei lui P. Boţu, precum şi a multora dintre congenerii săi, este o anumită 
subiectivitate afişată, dezgolită, gesticulară. Patetismul tineresc prevalează. Excesul de entuziasm 
juvenil se repercutează negativ asupra substanţei ideatice a textului. Poezia „Alma mater”, 
semnată de acelaşi autor, probează cele menţionate: „Când vom porni spre stele ce-s nevăzute 
încă, / O să-ți luăm din țărnă o mână de căldură / Să nu te dăm uitării la nici o cotitură...” [22, p. 
9]. La nivelul formei, suita de metafore e oarecum gratuită, împovărează textul, expresia denotă 
o abundență colcăitoare, o avalanşa de emoţii fără obiect. 

Lirica timpului denotă o atracție mare faţă de stări de spirit contradictorii, registrul liric se 
nuanţează treptat, cuprinzând o gamă complexă de emoţii: de la încântare, fericire adolescentină, 
la îndărătnicie şi indignare. Un exemplu de fuziune paradoxală a diferitelor stări de spirit 
reprezintă poezia lui D. Matcovschi, scriitorul considerat de criticul Al. Burlacu o mare 
conștiință suferindă [29, p.140]. 

Indubitabil, fiecare poet în această epocă decisivă pentru evoluția ulterioară a literaturii 
noastre îşi asumă un rol de răzvrătit pornit în ceea ce Nicolae Labiş numea lupta cu inerția. 
Pentru D. Matcovschi, începând cu volumul „Casă părintească” [112], această luptă devine 
imboldul principal de a scrie. Fiece fragment desprins din creaţia sa lirică este un pretext pentru 
a-şi manifesta indignarea, revolta: 

„Omule, de ce-ai tăcut 

când pe suflet ti-au călcat 

Şi ţi-au spus că eşti un altul, 

nu eşti cel adevărat?” [1 12, p. 39] 

Remarcăm substanța profund etică a versurilor. Ideea adevărului artistic devine obsesivă 
pentru scriitorul basarabean. Aceasta apare în strânsă legătură cu problematica identității 
naționale şi a identității de sine ca personalitate umană și ca scriitor. Sondarea adevărului 


deschide şi o cale sigură spre descifrarea și deschiderea propriului eu, a proprie individualități. 

Reproşul adus omului care nu a putut rezista opresiunilor ideologice şi a acceptat să poarte 
masca impusă, ar putea fi interpretată drept o recunoaştere a unei culpe ascunse, autorul însuşi 
dând dovadă de slăbiciune față de impunerile totalitariste. Criticul M. Cimpoi califică acest tip 
de text drept „poezie — strigăt existențial, oracular - mesianică şi înverșunat - pamfletară” [47, 
p.194]. 

În aceeași cheie lirică e construită poezia lui V. Teleucă intitulată sugestiv „Îndrăzneala” 
[144]: 

„Unii şi astăzi se tem de-adevăr 

şi-ndrăzneală 

nu pentru că neagă una sau alta, 

ci pentru că-n ei mai continuă 

inerția, și mai cu seamă... teama.” 

Conceptul - cheie pe care se fundamentează stratul ideatic al poeziei este teama. Frica 
prezintă variate interpretări în literatura de specialitate. Jean Francois Le Ny susţine că „frica este 
o stare specifică, susceptibilă de condiţionare, care poate juca un rol motivator” [102, p. 492]. 
Forward Susan completează definiția, remarcând: „frica este un mecanism fundamental de 
supraviețuire, menit să ne scoată din calea răului” [142, p. 337]. 

Cel mai revoltător pentru poet este faptul că într-un stat totalitar, comunist în cazul țării 
noastre, frica a fost percepută drept o stare firească, trăită zi de zi şi considerată normalitate. 
Benjamin R. Barber definește o astfel de societate imperiu al fricii [7, p. 171]. Ideea o regăsim la 
V. Teleucă exprimată în sugestia atmosferei epocii printr-o formulă de echivalare teamă - inerție, 
stare ce iese în evidenţă în situaţia când adevărul sau îndrăzneala încearcă să o sugrume. Finalul 
fericit survine prin întronarea dezghețului: „ţara se bucură că are la masa ei / de azi pentru 
totdeauna / inima deschisă / şi voia cea bună, / iar când se cere şi destulă-ndrăzneală.” 

Este etapa istorică când artistul revine la condiția sa primordială, la propriul nume, 
moment decisiv pentru reliefarea identităţii naţionale şi resurecția esteticului. Poetul are revelația 
schimbării survenite, descoperă lumea cea adevărată şi propriul eu „purtător de nume”: „Ascund 
un nume...Mare cât pământul / Să-l pot purta în inimă mereu, / Ascult cu el cum creşte iarba, 
vântul, / Cu el mi-i bine tare şi mi-i greu.” [36, p. 82] 

Obsesia numelui determină atmosfera dominantă în artele poetice şaizeciste. Acum 
scriitorii sunt conștienți de responsabilitatea actului creator, își fixează repere morale ce permit 
direcționarea scrisului spre stabilirea unei paradigme estetice bine conturate. Revigorarea 
creativităţii se produce concomitent cu relevarea ideii naţionale. Sporeşte interesul nu doar 
pentru aflarea necunoscutului lumii sau a adâncurilor eului, dar şi pentru renașterea adevărului 


istoric. De aici derivă și ipostaza poeta vates asumată de fiecare dintre reprezentanții 
117 


şaizecismului literar. Impulsionaţi de climatul vremii, scriitorii se vor profeți ai libertăţii și ai 
îndărătniciei, o îndărătnicie de piatră, precum sugerează volumul lui Anatol Codru. 

Patosul militant este sugerat prin îndemnuri exprimate direct (P. Boţu, D. Matcovschi) 
sau subtil, prin utilizarea parabolei, a imaginilor - simbol sau a ritmurilor trepidante. Un exemplu 
revelator este lirica lui A. Busuioc. Acesta reușește să-şi învăluie creaţia într-o alură romantică 
prin cultivarea unor tonalități lirice minulesciene şi a unei ironii fine. Spre deosebire de alți 
reprezentanţi ai generaţiei sale, el nu observă, ci evocă, se dedă meditațiilor, sugerează universuri 
din propriile experienţe, gânduri şi emoţii. Efortul finalizează cu revelația unor adevăruri poetice 
pline de farmec, care îl singularizează în poezia autohtonă a epocii. 

Lirica lui atrage prin naturaleţea limbajului. Este unul dintre autorii generației '60, care 
poate fi citit şi azi și recitit integral aproape. El ştie să uimească prin ipostaze mereu insolite: 
meditativ, melancolic, romantic sau ironic, ludic chiar. Îmbinarea tonalităților romantice cu 
ludicul este nota distinctă a creaţiei sale satirico- umoristice. Un exemplu elocvent este ciclul 
„Tocană literară” [36, p. 111]. Fiecare text cuprins în această culegere atestă o atitudine 
nonconformistă, virulent - jucăușă asupra unor stări de spirit ori stări de lucruri dominante în 
epocă. Instrumentarul său de bază este sarcasmul. Ținta ironizărilor sale sunt fenomene din 
realitatea istorico- literară a vremii. Astfel, în „Semnalmente” [idem] e creionat un portret literar 
cu referințe la nume notorii de artişti (Topârceanu, Marţial, Maiakovski). La o primă lectură 
opera pare un joc verbal. Se face aluzie şi la subiectivitatea demersului critic: „Topârceanu — ca 
statură, / Jovial — ca Martial, / Maiakovski — în măsură... / Numai scrisul, ca factură, / Vai e prea 
original...” 

Scriitorul continuă să ironizeze pe seama criticii literare în „Familism” [35, p.114], „Unui 
critic servil” [35, p. 120]. În „Compromis” [35, p.112] starea de spirit dominantă e de resemnare 
jucăușă, ironică. Lupta împotriva legilor naturii este inutilă, visul de atotputernicie totalitară 
frizează ridicolul: „A strigat Pământului: „Opreşte”! / Cum vedeţi, Pământul se-nvârteşte...” 
Transpare aici şi o notă subversivă, o subtilă aluzie la totalitarismul comunist. Expresia 
persiflantă o regăsim şi în ciclul „Epitafe pe mormântul...” [35, p.124] cu nuanţe de 
autopersiflare. Remarcăm „„...Pe mormântul meu”, unde scriitorul parodiază şi autoironizează: 
„Viaţa e ca fumul, / Gloria - un vis: / Mi-am citit volumul / Şi-am murit de râs...” 

În „Poezia” descoperim latura orfică a liricii busuiociene. „Uşoară” şi „gingaşă”, poezia 
ne alimentează sevele sensibilităţii, transpunându-ne în enigmaticul univers al „marilor povești”: 
„Ce eşti uşoară, / Poezie. / Un păr bogat, / Un ochi aprins (...) / Cât eşti de simplă, / Poezie! / 
Uşoară, gingașă ce-mi eşti / Ce-ai dat / din apa ta cea vie / minunea marilor poveşti!”. 
Evanescenţa nu înseamnă lipsa vigorii, poezia, manifestând potenţe de luptă incomensurabile: 
„Ce eşti uşoară, / Poezie! / Curată, / gingaşă ce-mi eşti: / soldat / în marea bătălie / a fericirii 

omeneşti!”. Nucleul poeziei e plăsmuit din contraste, care sugerează dubla menire a artistului, de 
cântăreț acţionând asupra inimilor omenești şi de tribun care ridică popoarele. 

O altă invocare a poeziei o regăsim la I. Bolduma. Culegerea „Cântarea ființării mele” 
[12] e deschisă cu o meditaţie despre rolul poeziei: 

„Eu rabd tăioasa ta durere 

Şi din privirea ta m-aprind, 

Din vrerea ta eu scot putere, 


De dragul tău mă văd trăind. 


Şi n-am o lacrimă ce-ar stinge 

Tot focul clipelor de-apoi, 

Căci astfel tu-ai începe-a plânge 

Şi n-ar mai fi nimic din noi.” [12, p.3] 

Dacă în deceniul precedent poezia suferea de prea mult soare, de bucurii idilice şi 
imnificări patetice, apoi anii '60 aduc cu sine zbuciumul lăuntric, dramatismul confruntărilor cu 
destinul, cu timpul, cu ravagiile unui regim opresant. Puncte culminante ale acestor schimbări de 
substanţă sunt „Numele tău” [161] de Grigore Vieru, „Sânt verb” [78] de Liviu Damian, „Casă 
părintească” [112] de D. Matcovschi, „Aripi pentru Manole” [170] de G. Vodă etc. Starea de 
spirit exprimată de aceste cărți susțin afirmaţia făcută câteva decenii mai târziu de poetul Leo 
Butnaru: „A scrie poezie în Basarabia înseamnă a renunţa la plâns”. Tensiunile dramatice ale 
acestei poezii derivă din incompatibilitățile ce apar între conștiința de artist cu un acut simţ al 
creaţiei şi libertăţii şi climatul socio-politic totalitar în care acesteia i-a fost sortit să existe. 
Angoasele eului liric sunt determinate de forțele ostile care se opun năzuințelor sale fireşti de 
frumos şi de bine. Impresia unei relative destinderi culturale urmate dezehețului hrușciovian nu a 
adus şi eliberarea deplină de teroarea regimului. Regimul, liberalizat puțin, continuă să domine 
autoritar, cu brutalitate. De aceea sentimentul de adevăr este cel mai adesea insinuat doar cu 
subtilitate, dar nicidecum rostit cu glas tare. 

Deşi tentaţiile de exteriorizare a emoțiilor sunt mari, permanente, irezistibile. Nevoia de 
a-şi revărsa în poezie trăirile, gândurile, idealurile e mare, răzbătând în diferite chipuri, direct sau 
indirect. Revelatoare în această ordine de idei e o altă artă poetică semnată L. Deleanu, în care 
sesizăm modulaţii blagiene pronunţate: „Enigme-ale slovelor mele, / Slove aspre şi grele. / Cu 
care chei, / Cu care muche de stei, / Cu care semn de întrebare / Să vă desferec din uitare?.../ Ştiu 
numai că zvâcnetul viu / Al tuturor tainelor voastre / Nu-şi trage-nceputul din astre, / Ci din 
datornicul pământ / Pe care nu pot să nu-l cânt / Cu dragoste şi-nverşunare. / Fiecare slovă mă 


doare” [80, p. 75]. 
119 


O expresie a romantismului şaizecist basarabean reprezintă creația lui E. Loteanu. 
„Chemarea stelelor” [103, p. 6], titlul uneia dintre poeziile incluse în culegerea „Ritmuri” [103], 
se face auzită în fiecare bucată lirică aparținând acestui poet de un temperament năvalnic. 

Alături de P. Boţu, V. Teleucă, poeţi care au debutat înaintea colegilor de generație 
anunțând noul suflu poetic, şi E. Loteanu e poetul gesturilor romantice. Optimist, rebel, 
descătuşat, cu o gesticulație peste marginile sentimentului, el preferă alegoria hiperbolică, 
metaforizarea excesivă. Eul poetic se ia de piept cu cosmosul, vocea lirică este mereu ridicată 
amintind de vocea unui Evtuşenco ori a unui Voznesenski, fără însă tensiunea timbrului acestora. 
Iată, spre exemplu, poezia „Îndemn” [103, p. 30]: „Pe rugul ritmurilor nimeni, nicicând nu 
moare, / Pe rugul ritmurilor inima devine o pasăre / Cu pliscul înfipt în soare...” Îndemnul la 
sacrificiul de sine pe altarul creaţiei ca singura condiţie de perpetuare a omului în timp are ceva 
de afiș liric. 

Arsenalul de simboluri pe care se edifică lirica timpului se axează pe exprimarea a două 
linii de evoluţie a gândirii poetice, ambele fiind, de fapt, o formă de reabilitare a eticului şi 
esteticului artistic. Unii scriitori tind spre crearea atmosferei de intimitate, siguranţă şi confort 
psihologic prin evocarea satului natal sau casei părintești, iar la polul opus sunt tinerii romantici, 
obsedaţi de zbor. În cazul acestora, pasărea, aripile, depărtările cosmice devin simboluri - cheie 
menite să accentueze şi să intensifice senzaţia căutării fervente de sine. 

Tradiția mitologică, începând cu Dedal şi Icar, conferă posesorului aripilor puteri divine, 
supranaturale şi o alură de depășire a condiție umane. Simbolul semnifică înălțare, rupere în sus 
din strâmtoarea cotidianului, a banalităţii. Gh. Vodă, printr-o interpretare originală a mitului 
Meşterului Manole inversează semnificaţiile aripilor. „Aripi pentru cădere”, scrie poetul, vrând 
să spună că cel care a finisat opera mai este supus destinului terestru, un destin implacabil, la 
care trebuie mereu să ia aminte. 

„Să nu ne facem aripi pentru zbor: 

înălțimea se ia cu altă putere. 

Ne e sortit să coborâm. 

Să inventăm aripi pentru cădere.” [169, p.62] 

Laitmotivul zborului este pe larg vehiculat și în poezia lui I. Bolduma, care identifică 
metaforic existența umană cu zborul unei păsări: „Viaţa-i pasăre ce-şi crește / Într-un cuib cu 
moartea puii.” Spre deosebire de poezia lui Gh. Vodă, aici se prefigurează o simplă „filozofie” 
cu rădăcini vizibile în substratul expresiei genomice folclorice. 

Se cunoaşte că oximoronul traduce starea de spirit a eului derutat, măcinat de 
incertitudini. Aspiraţia depărtărilor e dublată de legământul indisolubil al eului liric cu pământul. 


Poeţii pendulează între cele două universuri în căutarea armoniei. 

Potenţele de sugestie ale simbolului aripilor în poezia lui Gh. Vodă sunt multiple şi pe 
alocuri chiar antitetice. În următoarea secvenţă lirică aripile par de plumb, ele nu asigură 
înălțarea, dar îngreunează zborul. Tangenţele cu unele note bacoveniene se reliefează pregnant. 
Eroul liric este copleșit de regrete şi de nostalgia „începuturilor” când „aripile” îi asigurau 
„Zborul” şi nu „căderea”: „Aveam aripi la-nceput, / dar cum ieșit la lumină, / focul m-a 
îmbrățișat. / Am rămas pasăre de lut, / cu zborul târât. / Mă dor mâinile când văd aripi?” [169, p. 
56]. Surprindem aici şi o încercare de a depăşi romantismul specific epocii, încercarea autorului 
de a veni cu o notă individualizatoare specifică. Fiecare scriitor încearcă să confere aceluiaşi 
simbol conotațiile proprii. „Poetul - pasăre” este, de pildă, un damnat în poezia lui Gh. Vodă, un 
resemnat în elegiile lui I. Bolduma şi un îndrăgostit de viaţă în creaţia lui I. Vatamanu. În toate 
se remarcă o încercare de revigorare a liricii autohtone. 

Un alt laitmotiv al liricii şaizeciste este ideea de continuitate a artistului prin creaţia sa. 
Într-o manieră romantică, A. Busuioc urmăreşte legătura indisolubilă dintre destinul creatorului 
şi cel al operei sale în poezia „Nemurire” [37]: „Şi va cade noaptea / albă, lină / Peste lungul / 
drumul meu, al vieții, / Şi în clipa ultimă / Şi plină / Voi trăi întâia tinereţe (...) / Am să mor, / 
Probabil, / într-o seară, / Pentru viața asta / fără moarte.” 

Factura romantică a textului este subliniată şi de ideea sacrificiului, pe care o regăsim în 
altă poezie a aceluiași autor: „Stingi pe vecie ochiul inspirat / Dar nu cuvântul viu care-a zburat.” 
(„Sărmanul Dionis”, 1967). Este aici pregnant conturată ipostaza ontologică a artei, forța acesteia 
de revigorare a vieții, de garant al perpetuării în timp. 

În eseul „Dreptul la cântec”, publicat în volumul „Cartea poeziei” [39], A. Lupan reia 
experienţa inițiată de G. Meniuc, încercând definirea conceptului de poezie şi descifrarea esenței 
procesului de creaţie. Tableta este interesantă prin reflecțiile scriitorului asupra poeziei timpului 
şi prin accentele plasate pe lacunele literaturii, surprinse cu exactitate şi blamate cu vehemenţă: 
„Gustul poeziei și al frumosului trebuia căutat într-un cazan cu fierturi alterate, în care metafora 
pierise răscitită şi mai ales răstălmăcită. (...) Şi pentru că nu-i de înţeles nimic, ei numesc ciudata 
sindrofie „profunzime” sau chiar, doamne iartă-mă, „problematică”. E o epidemie a 
nonsensurilor scornite și simulate. Din orice, cu orice preț, în hazardate exerciţii, înjgheabă cum 
le iese... Numai să nu semene a viaţă.” În efortul său, poetul nu este singur. Îl însoţeşte „un 
prieten, om dintre cei mulți, înzestrat cu duh iscoditor şi cu darul poeziei”, adresantul concret al 
creaţiei lui An. Lupan, iar evocarea lui e o cale de a ajunge la inimile fiecărui cititor. Chipul 
idealizat al omului de la ţară devine, în spiritul vremii, un pretext de a a se situa pe „înțelegerea” 
simplă şi naivă a cititorului comun de la pământ. E o viziune anteică, alta decât aceea a 


înțelegerii norodnice, preconizată de dogma realismului socialist. 

Legământul cu pământul este emblematic pentru această poezie. Una dintre conotațiile 
sugerate este continuitatea etnică a poporului nostru. Trecând discuţia din universul poeziei în 
cel al prozei lirice, probăm cele menţionate cu un citat din „Horodişte” de I. Druţă: „...eu deseori 
m-am întors şi-am căutat a înţelege ce i-a făcut pe părinţii mei să lase satul de baştină și să se 
mute? Firește, pământul.” Pământul denotă nu doar apropierea de istorie, de specificul nostru 
național. Aflăm multiple opere axate pe ideea „reazemului” îmbinată cu cea a aspirațiilor, 
concepte ce se potențează şi completează reciproc. Un ciclu întreg din cartea „Numele tău” [161] 
de Gr. Vieru poartă titlul „Reazem”. Pentru I. Bolduma, „pământul”, deşi aproape, nu este mai 
puţin misterios decât aştrii celeşti: „Pământul — soare stins în mâini — / L-am prins din stoluri 
mari de stele...”. lar L. Deleanu nu recunoaşte un alt „legământ” mai important şi mai rezistent în 
timp decât cel cu propriile rădăcini: „Rădăcina își poate lepăda tulpina, / Dar de pământ / O ţin 
verigi de legământ.” [81, p. 62] 

Cercetătoarea E. Botezatu remarcă această coordonată a liricii autohtone în unul dintre 
eseurile sale critice: „Drumul scriitorului, ca şi al oricărui om de artă, se asemuiește oarecum cu 
înaintarea plugarului: acesta e undeva departe, în celălalt capăt de ogor, iar în urma lui rămân 
brazdele — mai în faţă sau mai adânci, mai strâmbe sau mai drepte, aşa cum s-a priceput să le 
rânduiască cel de la coarnele plugului, cu cerul pe umeri, cu pământul sub picioare, cu gândul și 
inima la roada viitoare” [16, p.25]. 

Sentimentul de devotament profund şi admirație nețărmurită pentru valorile naţionale 
determină substanţa lirică a celor mai valoroase volume de poezie şaizecistă. Ipostaza definitorie 
a eului artist este cea de explorator al istoriei, al pământului, al cosmicului și, nu în ultimă 
instanță, al eului propriu. Descoperirile lirice înseamnă un proces complex de interiorizare a 
poeziei, de reorientare a poeţilor spre „patria mică” redusă la imaginea sacralizată a satului natal, 
casei părintești. Sentimentul curat al firescului unei kalokagathii seculare își impune supremația, 


iar „inima” rămâne sursa inepuizabilă de poezie. 


3.3. Concluzii la capitolul 3 


=ar? 


1. Apariţia volumelor „Sânt verb” [78] şi „Numele tău” [161] a reprezentat un moment de 
reevaluare a producerilor literare din primii ani postbelici, o deviere de la patosul romantic ce a 
cuprins lirica anilor "60 şi reorientarea gândirii artistice spre vectorul postmodernismului. Efortul 
generației şaizeciste de a elibera poezia basarabeană de clişeul socialist, de tonalitatea imnică sau 
lamentația excesivă se cristalizează, abia la sfârşit de deceniu, în creaţia lui Gr. Vieru şi a lui L. 
Damian. 


2. Tangenţa dintre cele două volume este marcată, la nivelul stării de spirit, de intensitatea 


trăirii. Ambele volume exprimă o dramă existențială. Diferența e determinată de specificul 

temperamental. Emotivitatea versului vierean e completată de setea de cunoaștere, spiritul 
analitic definitorii pentru opera lui L. Damian. 

În planul limbajului, observăm în aceste două volume reprezentative, o reevaluare a 
modelelor de expresie poetică şi constituirea unei formule lirice individuale. 
3. În epoca când lirica autohtonă face primii paşi spre eliberarea de clișeul socialist, L. Damian 
a ştiut să îmbine filozofia existenţială de sorginte blagiană, sarcasmul arghezian, romantismul 
eminescian şi explorarea verbului în manieră stănesciană. 
4. Problematica verbului, punct de referință în creația lui L. Damian, îi suscită interesul 
continuu lui Gr. Vieru, determinându-l să-i exploreze profunzimile. Spre deosebire de mulți 
dintre reprezentanții liricii postbelice autohtone, Gr. Vieru a ştiut să reziste tentațiilor timpului. 
A păstrat esteticul expresiei lirice evitând sociologismul vulgar ce a penetrat poezia epocii şi a 
continuat să se infiltreze în literatura basarabeană decenii în şir. Scriitorul își formează propriul 
sistem de valori general - umane proiectat sub semnul sentimentului pur, al iubirii pentru mamă, 
limbă, ţară. 
5. În accepţia tradiţională a noţiunii, artele poetice sunt la Grigore Vieru într-un număr mai 
redus decât la congenerii săi. Scriitorul își reliefează programul estetic, de cele mai dese ori 
implicit, în texte cu tematică diversă: elogiul strămoșilor şi al trecutului istoric, casa părintească, 
pământul natal, dragostea ş.a. Impresionează măiestria cu care scriitorul reușește să îmbine 
motivul creației cu cel al mamei, al timpului, al iubirii. Aceste aspecte specifice determină 
dimensiunea orfică a poeziei vierene. 
6. Un punct de referinţă în interpretarea universului liric vierean reprezintă sentimentul matern, 
laitmotivul şi imaginea - cheie a poeziei. Chipul sacralizat al mamei în contextul literar - istoric 
în care este evocat își extinde aria semnificațiilor, devenind simbol al patriei, al graiului, al casei 
părinteşti. Starea de spirit sugerată este una de calm, de liniște şi de împlinire spirituală. 
7. În artele poetice cuprinse şi în „Sânt verb” [78], şi în „Numele tău” [161] este subliniată 
ipostaza mesianică a poetului, completată de cea militantă. În tradiţia vremii, artistului îi este 
atribuită menirea de profet şi de luptător pentru recuperarea şi păstrarea valorilor spirituale şi 
naționale. Definitorie pentru arta poetică viereană este conturarea artistului cântăreţ, lucru de 
înțeles, însuşi Grigore Vieru fiind un Orfeu al literaturii autohtone. L. Damian, însă, fire profund 


reflexivă, pledează pentru reliefarea artistului - gânditor. 

CONCLUZII GENERALE ȘI RECOMANDĂRI 


1. În prezenta lucrare am investigat artele poetice ale șaizeciştilor basarabeni, o generaţie a 
redescoperirii esteticului modernist. Aşa cum am evidenţiat, anume artele poetice, uneori doar la 
modul declarativ, înregistrează primele însemne ale revenirii poeziei la canonul modernist, 
etalează importanţa reînnodării tradițiilor. Chiar dacă mulți dintre poeţii anilor '60 întârzie în 
unele teme anterior tabuizate, într-un imaginar și limbaj clișeizat, rămâne remarcabilă tendința 
lor de a se despărți de dogmele proletcultiste, de a reveni la matricea spirituală românească, la 
instituirea unui nou sistem de convenţii artistice. 

2. În euforia pseodemocratizării societăţii totalitare și în pofida „omniprezentei cenzuri”, 
poeţii asimilează creator marele modele ale poeziei interbelice: Tudor Arghezi, Lucian Blaga, 
George Bacovia, Ion Barbu. Şaizeciştii basarabeni se sincronizează cu poezia lui Nicolae Labiş, 
Nichita Stănescu, Marin Sorescu, Ştefan Augustin Doinaş ș.a. În acelaşi timp, am ilustrat și am 
conştientizat un adevăr incontestabil: chiar dacă scriitorii sunt biografic contemporani, ei 
„trăiesc” în epoci literare diferite, aderând intuitiv la cele trei mari doctrine dominante în 
ultimele două secole: mimetică, expresivă şi imaginativă, doctrine poetice specifice „conceptului 
modern de poezie”. 

3. În analizele pe textele cele mai reprezentative am încercat să luăm în calcul, în primul rând, 
concepțiile scriitorilor interbelici cu impact decisiv asupra evoluției poeziei românești. Mai mult: 
pornind de la sugestiile lui Hugo Friedrich [94] la interpretarea poeziei lui Baudelaire, Rimbaud 
şi Mallarmé, am demonstrat că ceva fundamental nou, lirica şaizeciştilor basarabeni nu aduce, 
dar anume cu valorile acestei generații ieşim din provincialism, din anonimat în spațiul general- 
românesc. lată de ce în acest context am insistat asupra particularităților artei poetice, relevând 
prefigurarea unui „canon specific poeziei basarabene”, care este reductibil la asimilarea creatoare 
a convențiilor artistice caracteristice canonului paşoptist, junimist şi modernist. În ceea ce 
priveşte canonul postmodernist lucrurile încă nu s-au limpezit. 

4. Am relevat actualitatea abordării artelor poetice ale autorilor din anii 60, insistând asupra 
efortului scriitorilor basarabeni de a se sincroniza cu poezia română şi universală, fenomen 
devenit de o stringentă actualitate și în literatura română din stânga Prutului de după 1990. Am 
precizat specificul acestei etape de tranziţie a poeziei basarabene de la dogmă la creativitate, 
punând accentele necesare asupra liricii lui A. Lupan, G. Meniuc, N. Costenco, L. Deleanu, 
scriitori care revin la estetica poeziei române interbelice. 

5. „Dezgheţul hruşciovian” a marcat şi critica literară, care de la „Mea culpa” lui A. Lupan 
începe a manifesta interes pentru crezul şi măiestria artistică a scriitorilor, punând accent pe 


particularitățile lor individuale, însemne certe ale democratizării actului de creaţie. Unul și 

acelaşi poet semnează mai multe arte poetice. Gr. Vieru, L. Damian, Gh. Vodă, D. Matcovsci, P. 
Boţu, V. Teleucă, A. Codru, A.Ciocanu şi alți şaizeciști conştientizează necesitatea definirii artei 
lor poetice, volumele lor sunt construite, de regulă, debutează cu arte poetice sau, în unele cazuri, 
cu cel mai reprezentativ poem. Un exemplu notoriu este „Numele tău” [161]. Contrar „tradiţiei” 
poeziei sovietice, volumul nu mai începe cu un poem consacrat lui Lenin, partidului, ci cu un 
poem subversiv „Mamă, tu eşti patria mea” (Patria poetului este România). 

6. La depăşirea dogmelor în construirea volumului poetul şaizecist recurge la ciclizarea 
poeziei, fenomen bine cunoscut poeziei interbelice. Este timpul când nu se editează un volum 
dacă acesta nu include şi poeme despre tematica actuală preconizată și impusă de principiile 
„realismului socialist”, unica metodă de creație dictată şi propagată oficial. 

7. Şaizeciştii au fost foarte inventivi. În condiţiile cenzurii acerbe au recurs la diferite 
subterfugii pentru a domoli vigilenţa de partid. Un exemplu clasic este poemul „Dar mai întâi...” 
de L. Damian despre Lenin, în subtextul căruia sunt exprimate adevăruri despre realitățile 
dramatice ale noii societăţi, despre tatăl poetului supus represaliilor. Abordând o temă „majoră”, 
se remarcă tendinţa poetului spre perfecțiune prin cizelarea minuțioasă a expresiei artistice. L. 
Damian se evidenţiază, în pleiada şaizeciștilor basarabeni, prin cultivarea unei formule lirice 
intelectualizate. Este timpul când poezia autohtonă face primii paşi în efortul de debarasare de 
clişeul socialist, scriitorul a ştiut să îmbine filosofia existenţială de sorginte blagiană, sarcasmul 
arghezian, romantismul eminescian şi explorarea profundă a verbului în manieră stănesciană. 

8. Am remarcat evoluția artelor poetice care în anii '70, dintr-o necesitate organică, devin pur 
şi simplu o modă poetică. Unii poeți debutează cu arte poetice care nu mai spun nimic. 
Fenomenul e calificat drept o „epidemie a artelor poetice” [48]. 

9. Teza de doctor este un studiu complex al crizei identităţii eului poetic. Am pus în lumină o 
tipologie a eului poetic, insistând pe statutul orfic şi mesianic, pe măștile şi ipostazele 
personajului liric. În funcţie de „imago mundi”, identificăm particularităţile eului poetic. Astfel. 
în transfigurările „lumii ca un teatru” (în sistemul poetic al lui A. Busuioc sau D. Matcovschi), 
identificăm măştile eului poetic, teatralitatea lui (atestând afinități cu eul poetic bacovian). 
Imaginea globală a lumii ca un eden (ca în „Poemele luminii” ale lui Blaga) a stimulat cele mai 
multe ipostaze ale eului în poezia lui Gr. Vieru, L. Damian etc. Odată cu intelectualizarea poeziei 
iese în prim-plan cul reflexiv, tendinţa de estetizare se exprimă preponderent de un eu poetic 
identificat cu un nou Orfeu (Gr. Vieru). De aici şi celelalte transfigurări ale poetului cu cântul, cu 
poezia, cu cuvântul, cu fântânarul etc. Uneori poetul orfic, în funcţie de evenimentele social- 
politice, îşi asumă statutul de poet tribun, identificându-se, în spirit pașoptist, cu un Mesia. Acest 
gen de transfigurări va exercita un impact puternic asupra generației şaptezeciste, a „ochiului al 


treilea”, de altfel, o temă tentantă pentru o altă investigație. 

10. Problema artelor poetice rămâne un subiect antrenant şi important în elucidarea statutului 
poetului şi a poeziei ultimilor două-trei decenii, în precizarea raportului dintre etic şi estetic, 
dogmă şi creație, canon modernist şi canon postmodernist. 

Analiza rezultatelor cercetării confirmă soluționarea problemei ştiinţifice care constă în 
elucidarea procesului de reabilitare a poeziei postbelice basarabene prin definirea crezului 
artistic al generaţiei şaizeciste, fapt ce a contribuit la relevarea valorilor eticului şi ale 


esteticului într-o literatură clişeizată de restricţiile ideologice. 


Recomandări 


Teza de doctorat „Arte poetice în poezia postbelică din Republica Moldova (reabilitarea 
esteticului)”, axată pe evocarea unei epoci literare controversate, ar putea sta la baza unor noi 
cercetări privind evoluţia și involuția profesiunilor de credință ale poeţilor din generația ochiului 
al treilea, a optzeciştilor şi douămiiştilor, la nuanțarea unei schimbări de paradigmă în poezia 
basarabeană din ultimul deceniu. 

Capitolul III al tezei ar putea fi util pentru cercetătorii din domeniul de istorie şi teorie literară 
la elucidarea (in)existenţei canonului postmodernist, a bătăliei canonice în literatura română din 
stânga Prutului, a conceptelor privind noile forme de lirism. 

Rezultatele investigaţiei ar putea constitui un suport de curs opțional asupra metamorfozelor 


poeziei basarabene la facultăţile de filologie atât la ciclul de licenţă, cât și la cel de master. 

